text:
ཞིན་ཧྭ་གསར་འགྱུར་ཁང་གིས་པེ་ཅིན་ནས་ཟླ10པའི་ཚེས8ཉིན་བསྒྲགས་པའི་གསར་འགྱུར་ལྟར་ན། ཞི་ཅིན་ཕེན་གྱིས་ཚོགས་ཆེན་བཅུ་དགུ་བའི་སྙན་ཞུའི་ནང་ནན་གྱིས་གསུངས་དོན། མི་དམངས་ཀྱི་རང་ཁྱིམ་རང་བདག་གི་ལམ་ལུགས་མ་ལག་འཐུས་ཚང་དུ་བཏང་ནས། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་འཕེལ་རྒྱས་སུ་གཏོང་དགོས།
ཞི་ཅིན་ཕེན་གྱིས་བསྟན་དོན། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོ་ནི་མི་དམངས་ཀྱི་རྩ་བའི་ཁེ་ཕན་སྲུང་སྐྱོང་བྱེད་པའི་དམངས་གཙོ་ཁྱབ་རྒྱ་ཆེ་ཤོས་དང་། དོན་དངོས་དང་མཐུན་ཤོས། ཕན་གོ་ཆོད་ཤོས་བཅས་ཡིན། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་འཕེལ་རྒྱས་གཏོང་བ་ནི་མི་དམངས་ཀྱི་འདོད་བློ་མཚོན་པ་དང་། མི་དམངས་ཀྱི་ཁེ་ཕན་འགན་སྲུང་བྱེད་པ། མི་དམངས་ཀྱི་གསར་སྐྲུན་ནུས་པ་འདོན་སྤེལ་བྱེད་པ་བཅས་ཡིན་ཞིང་། ལམ་ལུགས་ཆ་ལག་ཚང་བར་བརྟེན་ནས་མི་དམངས་རང་ཁྱིམ་རང་བདག་ཡོང་བར་འགན་ལེན་བྱེད་དགོས།
ཞི་ཅིན་ཕེན་གྱིས་གསུངས་དོན། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཆབ་སྲིད་འཕེལ་རྒྱས་གཏོང་བའི་བགྲོད་ལམ་ནི། ཉེ་རབས་ནས་བཟུང་སྟེ་ཀྲུང་གོའི་མི་དམངས་ཀྱིས་ཡུན་རིང་འབད་འཐབ་བྱས་པའི་ལོ་རྒྱུས་ཀྱི་གཏན་ཚིགས་དང་། གཞུང་ལུགས་ཀྱི་གཏན་ཚིགས། ལག་ལེན་གྱི་གཏན་ཚིགས་བཅས་ལྡོག་མེད་པའི་འབྲས་བུ་ཡིན་ལ། ཏང་གི་ངོ་བོའི་རང་གཤིས་མཐའ་འཁྱོངས་དང་། ཏང་གི་རྩ་བའི་དམིགས་ཡུལ་ལག་ལེན་དུ་བསྟར་བའི་ལྡོག་མེད་བླང་བྱའང་ཡིན། འཛམ་གླིང་ཡོངས་སུ་འདྲ་མཚུངས་ཡིན་པའི་ཆབ་སྲིད་ལམ་ལུགས་ཀྱི་མ་དཔེ་ཞིག་མེད་ལ། ཆབ་སྲིད་ལམ་ལུགས་དེ་ཁྱད་པར་ཅན་གྱི་སྤྱི་ཚོགས་ཀྱི་ཆབ་སྲིད་ཆ་རྐྱེན་དང་ལོ་རྒྱུས་རིག་གནས་ཀྱི་སྲོལ་རྒྱུན་དང་ཁ་བྲལ་ནས་སྤྱི་མཚན་དུ་ཤན་འབྱེད་བྱེད་མི་རུང་བ་དང་། གཅིག་རང་མཆོག་འཛིན་མི་རུང་བ་དང་། ཕྱི་རྒྱལ་གྱི་ཆབ་སྲིད་ལམ་ལུགས་ཀྱི་མ་དཔེ་མི་འཕྲོད་པ་བཙན་སྦྱོར་ཡང་བྱེད་མི་རུང་། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཡུན་རིང་མཐའ་འཁྱོངས་དང་། རྒྱུན་ཆད་མེད་པར་འཕེལ་རྒྱས་གཏོང་བ་དང་། ཧུར་ཐག་གིས་ཆབ་སྲིད་སྒྲིག་སྲོལ་བཅོས་སྒྱུར་བརྟན་པོ་བྱེད་པ་དང་། སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ལམ་ལུགས་ཅན་དང་། ཚད་ལྡན་ཅན། གོ་རིམ་ཅན་བཅས་སྐུལ་སྤེལ་གཏོང་བ་དང་། མི་དམངས་ཀྱིས་ཁྲིམས་ལྟར་ཐབས་ལམ་དང་རྣམ་པ་མི་འདྲ་བ་སྣ་ཚོགས་བརྒྱུད་དེ་རྒྱལ་ཁབ་ཀྱི་བྱ་གཞག་དོ་དམ་དང་། དཔལ་འབྱོར་དང་རིག་གནས་བྱ་གཞག་དོ་དམ། སྤྱི་ཚོགས་ཀྱི་བྱ་གཞག་དོ་དམ་བཅས་འགན་ལེན་བྱེད་པ་དང་། གསོན་ཉམས་ལྡན་ཞིང་འཁྲུག་ཆ་དོད་པ་དང་། བརྟན་ལྷིང་མཐུན་སྒྲིལ་གྱི་ཆབ་སྲིད་རྣམ་པ་སྲ་བརྟན་དང་འཕེལ་རྒྱས་གཏོང་དགོས།
ཏང་གི་མགོ་ཁྲིད་མཐའ་འཁྱོངས་དང་། མི་དམངས་རང་ཁྱིམ་རང་བདག ཁྲིམས་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཟབ་བྱེད་དགོས། ཏང་གི་མགོ་ཁྲིད་ནི་མི་དམངས་ཀྱིས་རང་ཁྱིམ་རང་བདག་བྱེད་པ་དང་ཁྲིམས་ལྟར་རྒྱལ་ཁབ་སྐྱོང་བའི་རྩ་བའི་འགན་ལེན་ཡིན་པ་དང་། མི་དམངས་ཀྱིས་རང་ཁྱིམ་རང་བདག་བྱེད་པ་ནི་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཀྱི་ངོ་བོའི་ཁྱད་ཆོས་ཡིན་ལ། ཁྲིམས་ལྟར་རྒྱལ་ཁབ་སྐྱོང་བ་ནི་ཏང་གིས་མི་དམངས་ཀྱི་མགོ་ཁྲིད་དེ་རྒྱལ་ཁབ་སྐྱོང་བའི་གཞི་རྩའི་རྣམ་པ་ཡིན་ཞིང་། འདི་གསུམ་ནི་རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་ཀྱི་ལག་ལེན་རླབས་ཆེན་ནང་དུ་གཅིག་གྱུར་བྱུང་ཡོད། རང་རྒྱལ་གྱི་ཆབ་སྲིད་འཚོ་བའི་ཁྲོད་དུ། ཏང་ནི་མགོ་ཁྲིད་བྱེད་མཁན་གྱི་གནས་སུ་ཡོད་པས། ཏང་གི་གཅིག་སྡུད་དང་གཅིག་གྱུར་གྱི་མགོ་ཁྲིད་བྱེད་ཤུགས་ཇེ་ཆེར་གཏོང་བ་དང་གཅིག མི་དམངས་འཐུས་ཚོགས་དང་། སྲིད་གཞུང་། སྲིད་གྲོས་བཅས་དང་། ཁྲིམས་ཁང་དང་ཞིབ་དཔྱོད་ཁང་གིས་ཁྲིམས་མཐུན་དང་སྒྲིག་ཡིག་ལྟར་འགན་ནུས་སྒྲུབ་པ་དང་། ལས་དོན་སྒྲུབ་པ། ནུས་པ་འདོན་པ་བཅས་ལ་རྒྱབ་སྐྱོར་བྱེད་པ་དང་གཉིས་ཏེ། འདི་གཉིས་ནི་གཅིག་གྱུར་ཡིན།
མི་དམངས་རང་ཁྱིམ་རང་བདག་བྱེད་པའི་ལམ་ལུགས་ཀྱི་འགན་སྲུང་བྱེད་ཤུགས་ཇེ་ཆེར་གཏོང་དགོས། མི་དམངས་འཐུས་མི་ཚོགས་ཆེན་གྱི་ལམ་ལུགས་ནི་ཏང་གི་མགོ་ཁྲིད་མཐའ་འཁྱོངས་དང་། མི་དམངས་ཀྱིས་རང་ཁྱིམ་རང་བདག་བྱེད་པ། ཁྲིམས་ལྟར་རྒྱལ་ཁབ་སྐྱོང་བ་བཅས་ནི་གཅིག་གྱུར་དམ་ཟབ་ཀྱི་རྩ་བའི་ཆབ་སྲིད་ལམ་ལུགས་ཀྱི་བཀོད་པ་ཡིན་པས། ངེས་པར་དུ་ཡུན་རིང་མཐའ་འཁྱོངས་བྱེད་པ་དང་རྒྱུན་ཆད་མེད་པར་འཐུས་ཇེ་སྒོ་ཚང་དུ་གཏོང་དགོས། མི་དམངས་ཀྱིས་མི་དམངས་འཐུས་མིའི་ཚོགས་ཆེན་བརྒྱུད་དེ་རྒྱལ་ཁབ་ཀྱི་དབང་ཆ་སྤྱོད་པར་རྒྱབ་སྐྱོར་དང་འགན་ལེན་བྱེད་དགོས།
སྤྱི་ཚོགས་རིང་ལུགས་ཀྱི་དམངས་གཙོ་གྲོས་མོལ་གྱི་ནུས་པ་གལ་ཆེན་འདོན་སྤེལ་བྱེད་དགོས། བྱ་བ་ཐམས་ཅད་གྲོས་མོལ་བྱས་པས་ཆོག མི་མང་གི་བྱ་བ་མི་མང་གིས་གྲོས་བྱས་ནས་སྒྲུབ་དགོས་པ་འདི་ནི་མི་དམངས་དམངས་གཙོའི་བདེན་ལུགས་མཐར་སོན་རེད། དམངས་གཙོའི་གྲོས་མོལ་ནི་ཏང་གི་མགོ་ཁྲིད་མངོན་འགྱུར་བྱེད་ཐབས་གལ་ཆེན་ཡིན་ལ། རང་རྒྱལ་སྤྱི་ཚོགས་རིང་ལུགས་ཀྱི་དམངས་གཙོའི་ཆབ་སྲིད་རྣམ་པ་ཁྱད་པར་ཅན་དང་ཐུན་མོང་མ་ཡིན་པའི་དགེ་མཚན་ཡིན་པས། དམངས་གཙོ་གྲོས་མོལ་ཡོངས་ཁྱབ་དང་། རིམ་པ་མང་པོ། ལམ་ལུགས་ཅན་བཅས་འཕེལ་རྒྱས་བཏང་ནས། མི་དམངས་ལ་དུས་རྒྱུན་གྱི་ཆབ་སྲིད་འཚོ་བའི་ཁྲོད་ཐེ་ཞུགས་ཀྱི་ཁེ་དབང་ཡོངས་ཁྱབ་དང་རྒྱུན་མཐུད། གཏིང་ཟབ་བཅས་ཡོང་བའི་འགན་ལེན་བྱེད་དགོས།
མི་དམངས་སྲིད་གྲོས་ནི་ཀྲུང་གོའི་ཁྱད་ཆོས་ལྡན་པའི་ལམ་ལུགས་ཀྱི་བཀོད་པ་ཡིན་ལ། སྤྱི་ཚོགས་རིང་ལུགས་ཀྱི་དམངས་གཙོའི་གྲོས་མོལ་གྱི་ཐབས་ལམ་གལ་ཆེན་དང་ཆེད་དོན་གྲོས་མོལ་ལས་ཁུངས་ཡིན། མི་དམངས་སྲིད་གྲོས་ཀྱི་ལས་དོན་ནང་ཏང་དང་རྒྱལ་ཁབ་ཀྱི་ལས་འགན་ལྟེ་བ་འདུས་དགོས་པ་དང་། མཐུན་སྒྲིལ་དང་དམངས་གཙོའི་བརྗོད་བྱ་གཙོ་བོ་གཉིས་ལ་དམིགས་ཏེ། དམངས་གཙོའི་གྲོས་མོལ་དེ་ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་མོལ་བཅས་ཀྱི་གོ་རིམ་ཡོངས་ལ་ཁྱབ་པར་བྱེད་དགོས་ལ། སྲིད་དོན་གྲོས་མོལ་གྱི་ནང་དོན་དང་རྣམ་པ་མཐུས་སྒོ་ཇེ་ཚང་དུ་གཏོང་བ་དང་། ངོས་འཛིན་གཅིག་མཐུན་གྱིས་ཇེ་ཆེ་དང་མཐུན་སྒྲིལ་ཇེ་དམ་དུ་གཏོང་གང་ཐུབ་བྱེད་དགོས། མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་བྱེད་ཤུགས་ཇེ་ཆེར་བཏང་སྟེ། ཏང་དང་རྒྱལ་ཁབ་ཀྱི་བྱེད་ཕྱོགས་དང་སྲིད་ཇུས་གལ་ཆེན་དང་ཇུས་གཞི་གལ་ཆེན་གྱི་བཀོད་པ་དོན་འཁྱོལ་བྱེད་པ་གཙོ་གནད་དུ་བཟུང་ནས་ལྟ་སྐུལ་བྱེད་དགོས། མི་དམངས་སྲིད་གྲོས་ཀྱི་ལས་རིགས་དབྱེ་ཁོངས་མི་འདྲ་བའི་མཚོན་བྱེད་རང་བཞིན་ཇེ་ཆེར་གཏོང་བ་དང་། ཨུ་ཡོན་གྱི་དཔུང་ཁག་འཛུགས་སྐྱོང་བྱེད་ཤུགས་ཇེ་ཆེར་གཏོང་དགོས།
ཁྲིམས་ལྟར་རྒྱལ་ཁབ་སྐྱོང་བའི་ལག་ལེན་ཇེ་ཟབ་ཏུ་གཏོང་དགོས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་ནི་རྒྱལ་ཁབ་བཅོས་སྐྱོང་གི་གསར་བརྗེ་གཏིང་ཟབ་ཅིག་ཡིན་པས། ཁྲིམས་ཀྱིས་སྐྱོང་བ་ངེས་པར་མཐའ་འཁྱོངས་བྱས་ནས། ཚན་རིག་དང་མཐུན་པའི་ཁྲིམས་འཛུགས་དང་། ཁྲིམས་བསྟར་ནན་པོ་བྱེད་པ། ཁྲིམས་འཛིན་དྲང་གཞག དམངས་ཡོངས་ཀྱིས་ཁྲིམས་སྲུང་བཅས་ལ་སྐུལ་སྤེལ་གཏོང་དགོས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་ཀྲུང་དབྱང་གི་མགོ་ཁྲིད་ཚོ་ཆུང་བཙུགས་ནས། ཁྲིམས་སྐྱོང་གི་ཀྲུང་གོ་འཛུགས་སྐྱོང་ལ་གཅིག་གྱུར་མགོ་ཁྲིད་བྱེད་ཤུགས་ཇེ་ཆེར་གཏོང་དགོས། ཏང་རྩ་འཛུགས་རིམ་པ་ཁག་དང་ཏང་ཡོན་ཡོངས་ཀྱི་སྣེ་ཁྲིད་དེ་བཅའ་ཁྲིམས་ལ་བརྩི་འཇོག་དང་སློབ་སྦྱོང་ལ་བརྩི་སྲུང་བཅས་བེད་སྤྱོད་བྱེད་དགོས། རྩ་འཛུགས་དང་མི་སྒེར་སུ་གང་ལ་ཡང་རྩ་ཁྲིམས་དང་བཅའ་ཁྲིམས་ལས་འདས་པའི་དམིགས་བསལ་དབང་ཆ་ཡོད་མི་ཆོག ཁྲིམས་ཚབ་གཏམ་བྱེད་དང་། ཁྲིམས་མགོ་དབང་གནོན། ཁེ་གཉེར་ཁྲིམས་འགལ། ཉེར་ཕྱོགས་ཁྲིམས་འགལ་བཅས་གཏན་ནས་བྱས་མི་ཆོག
སྒྲིག་གཞི་དང་སྲིད་འཛིན་སྒྲིག་སྲོལ་བཅོས་སྒྱུར་གཏིང་ཟབ་བྱེད་དགོས། སྒྲིག་གཞི་སྣ་ཚོགས་འཛུགས་པར་གཅིག་གྱུར་གྱིས་བཀོད་སྒྲིག་བྱས་ནས། ཏང་སྲིད་སྡེ་ཁག་དང་ནང་ཁུལ་དུ་བཙུགས་པའི་སྒྲིག་གཞིའི་དབང་ཆ་ཚན་རིག་དང་མཐུན་པར་བགོ་སྒྲིག་བྱེད་པ་དང་། འགན་འཁྲི་ཁ་གསལ་བཟོ་དགོས། སྒྲིག་ཁོངས་ཀྱི་ཐོན་ཁུངས་སྣ་ཚོགས་གཅིག་གྱུར་གྱིས་བཀོལ་སྤྱོད་བྱས་ནས། དོ་དམ་གྱི་སྒྲིག་སྲོལ་ཚན་རིག་དང་མཐུན་ཞིང་འཚམ་པོ་ཆགས་པར་བྱེད་པ་དང་། རྒྱལ་ཁབ་ཀྱི་སྒྲིག་གཞིའི་འཛུགས་ཁྲིམས་འཐུས་སྒོ་ཇེ་ཚང་དུ་གཏོང་དགོས། སྲིད་གཞུང་གི་འགན་ནུས་བསྒྱུར་བ་དང་། ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་གཏིང་ཟབ་བྱེད་པ། ལྟ་སྐུལ་དོ་དམ་བྱེད་སྟངས་གསར་སྐྲུན་བྱེད་པ། སྲིད་གཞུང་ལ་ཀུན་གྱིས་ཡིད་ཆེས་བྱེད་ཚད་དང་སྲིད་གཞུང་གི་ལག་བསྟར་བྱེད་ཤུགས་ཇེ་ཆེར་གཏོང་བ་བཅས་བྱས་ནས། མི་དམངས་ཀྱི་འདོད་བློ་ཚིམ་པའི་ཞབས་ཞུ་ཅན་གྱི་སྲིད་གཞུང་འཛུགས་སྐྱོང་བྱེད་དགོས། ཞིང་ཆེན་རིམ་པ་དང་དེའི་མན་གྱི་སྲིད་གཞུང་ལ་རང་བདག་དབང་ཆ་སྔར་བས་མང་པོ་སྤྲོད་དགོས། ཞིང་ཆེན་དང་གྲོང་ཁྱེར་དང་རྫོང་བཅས་སུ་འགན་ནུས་འདྲ་མཚུངས་ཡིན་པའི་ཏང་སྲིད་ལས་ཁུངས་ཟླ་སྒྲིལ་གྱིས་འཛུགས་པའམ་ཡང་ན་མཉམ་བསྲེས་ཀྱིས་གཞུང་དོན་སྒྲུབ་སྟངས་འཚོལ་ཞིབ་བྱེད་དགོས། བྱ་ལས་སྡེ་ཚན་བཅོས་སྒྱུར་གཏིང་ཟབ་བྱེད་པ་དང་། སྤྱི་ཕན་གྱི་ངང་ཚུལ་ཇེ་ཆེར་གཏོང་བ། སྲིད་གཞུང་དང་བྱ་ལས་སྡེ་ཚན་ལོགས་སུ་འབྱེད་པ་དང་། བྱ་ལས་སྡེ་ཚན་དང་ཁེ་ལས་སོ་སོར་འབྱེད་པ། དོ་དམ་དང་ལས་གཉེར་ལོགས་སུ་འབྱེད་པ་བཅས་བྱེད་དགོས།
རྒྱལ་གཅེས་འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་གཏོང་དགོས། འཐབ་ཕྱོགས་གཅིག་གྱུར་ནི་ཏང་གི་བྱ་གཞག་ལ་རྒྱལ་ཁ་ལེན་པའི་ཐབས་མཆོག་གལ་ཆེན་ཞིག་ཡིན་པས། ངེས་པར་དུ་ཡུན་རིང་མཐའ་འཁྱོངས་བྱེད་དགོས། རྒྱལ་གཅེས་རིང་ལུགས་དང་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་བསྒྲེངས་ནས། མཐུན་སྒྲིལ་ཆེན་པོ་དང་མཉམ་འབྲེལ་ཆེན་པོའི་བརྗོད་བྱ་གཙོ་བོ་ཁོང་དུ་ཆུད་པར་བྱེད་པ་དང་།གཅིག་མཐུན་རང་བཞིན་དང་སྣ་མང་རང་བཞིན་གཅིག་གྱུར་མཐའ་འཁྱོངས་བྱས་ཏེ། སྤྱི་མཐུན་གྱི་ཆ་ཆེ་ཤོས་རྙེད་པར་བྱེད་པ་དང་། ཐུན་མོང་གི་རེ་སྨོན་ཆེ་ཤོས་གཏོད་དགོས།།
2017ལོའི་དུས་དེབ་དྲུག་པ།


c: text/html

text:
དཔེ་སྟོན་སློབ་གྲྭའི་དགེ་ཆེ་བསྟན་འཛིན་ཆོས་སྒྲོན་ལགས་ཀྱིས། སློབ་ཕྲུག་གི་ནོར་འཁྲུལ་ལ་བཙུར་གཅུན་གཏོང་རྒྱུ་མང་དྲགས་ན། སློབ་ཕྲུག་ཚོ་ནོར་འཁྲུལ་བཟོ་བར་ཞེད་དེ། རང་གི་གསར་གཏོད་ཀྱི་ནུས་པ་དེ་ནམ་ཡང་འདོན་ཐབས་ཡོད་པ་མ་རེད། སློབ་ཕྲུག་གིས་ནོར་འཁྲུལ་བཟོ་དུས། ང་ཚོས་གཅར་རྡུང་དང་བཙུར་གཅུན་མི་གཏོང་བར་ནོར་འཁྲུལ་ཡོ་བསྲང་བྱེད་ཐབས་བཟང་སྤྱོད་སློབ་སྟོན་དང་ཐབས་ཤེས་སྣ་ཚོགས་འཚོལ་འདོན་བྱེད་རྒྱུ་གལ་ཆེན་པོ་རེད། ཅེས་བརྗོད་སོང་།
དྲི་བ། སྤྱི་ཡོངས་ནས་དཔེ་སྟོན་སློབ་གྲྭ་ངོ་སྤྲོད་མདོར་བསྡུས་ཤིག་གནང་རོགས།
ལན། བོད་མིའི་སྒྲིག་འཛུགས་ནས་ཤེས་ཡོན་སྲིད་ཇུས་གཏན་ལ་ཕབ་པ་ནང་བཞིན། ཕྱི་ལོ་ ༢༠༠༥ ཟླ་ ༡༠ ཚེས་ ༡༠ ཉིན་སྐབས་དེའི་བཀའ་བློན་ཁྲི་པ་ཟམ་གདོང་རིན་པོ་ཆེ་མཆོག་གིས་དཔེ་སྟོན་སློབ་གྲྭ་གསར་འཛུགས་དབུ་འབྱེད་གནང་བ་རེད། དཔེ་སྟོན་སློབ་གྲྭ་ཐོག་མར་དབུ་འཛུགས་གནང་བའི་སྐབས་དེར། སློབ་ཕྲུག་ ༨༤ ལྷག་དང་དགེ་ལས་ ༡༥ ཡས་མས་ཤིག་ཡོད་ས་རེད། ད་ལྟ་དཔེ་སྟོན་སློབ་གྲྭ་གོང་འོག་གཉིས་གར་ཁྱོན་བསྡོམས་སློབ་ཕྲུག་ ༣༩༦ ལྷག་དང་དགེ་ལས་ ༥༧ ཡོད་པ་དང་། དེའི་ནང་ཉིན་སློབ་དང་བཅའ་སྡོད་གཉིས་ག་ཚུད་ཡོད་པ་རེད།
༢༠༡༡ སྔོན་ལ་གངས་སྐྱིད་ཉིན་སློབ་དེ་ཤེས་རིག་གི་འཛིན་སྐྱོང་འོག་ཡོད་ཀྱང་། ༢༠༡༡ ལོ་ནས་དཔེ་སྟོན་སློབ་གྲྭར་ཟླ་སྒྲིལ་བཏང་ནས་སམ་བྷོ་ཊ་བོད་སློབ་འཛིན་སྐྱོང་ཁོངས་རྩིས་ལེན་བྱས་པ་རེད། ༢༠༡༢ ལོ་ནས་སྒང་གི་དཔེ་སྟོན་སློབ་གྲྭར་སྔོན་འགྲོ་ནས་འཛིན་རིམ་ ༥ པ་ཐོན་རྗེས། འདི་ག་གཤམ་གྱི་དཔེ་སྟོན་སློབ་གྲྭར་བཏང་སྟེ་འཛིན་རིམ་ ༦ པ་ནས་འཛིན་རིམ་ ༨ པ་བར་འགྲོ་བཞིན་ཡོད་པ་དང་། ལོ་དེར་འཛིན་རིམ་ ༩ པ་དང་ ༡༠ པ་མགོ་བཙུགས་པ་རེད།
དཔེ་སྟོན་སློབ་གྲྭ་ཐོག་མར་མགོ་བཙུགས་དུས་ནས་ལས་གཞི་དང་ཕྱག་ལས་གནང་སྟངས་གང་ཐད་ནས་ཡག་པོ་བྱུང་འདུག སློབ་གྲྭའི་ནང་སྔོན་འགྲོ་ནས་འཛིན་རིམ་གསུམ་པ་བར་གྱི་སློབ་ཕྲུག་ཚང་མར་བོད་སྐད་བོད་ཡིག་གཅིག་པུའི་ཐོག་སློབ་ཁྲིད་བྱེད་ཀྱི་ཡོད་པ་དང་། འཛིན་རིམ་ ༤ པ་ནས་དབྱིན་ཡིག་ངོ་སྤྲོད་བྱེད་ཀྱི་ཡོད། འཛིན་རིམ་ ༦ པ་ནས་འཛིན་རིམ་ ༨ པ་བར་བོད་ཡིག་དང་དབྱིན་ཡིག རྒྱ་ཡིག རྒྱ་གར་ཡི་གེ་བཅས་སྐད་ཡིག་བཞིའི་ནང་རྩིས་རིག་དང་ཚན་རིག སྤྱི་ཚོགས་ཚན་རིག གློག་ཀླད། ཟློས་གར། རི་མོ། རྩེད་རིག རིགས་ལམ། གསོ་རིག་དང་བཟང་སྤྱོད་སོགས་ངོ་སྤྲོད་བྱེད་ཀྱི་ཡོད། བསླབ་གཞི་དེ་དག་ཚང་མ་བྱིས་པའི་ཁམས་དང་ནུས་པ། ན་ཚོད་དང་བཅས་པར་འཚམ་པའི་ཐོག་ནས་ངོ་སྤྲོད་དང་སློབ་ཁྲིད་བྱེད་ཀྱི་ཡོད། ལྷག་པར་དུ་ང་ཚོའི་སློབ་གྲྭ་ཐོག་མར་འཛུགས་དུས་ཀྱི་ལས་གཞི་དང་དམིགས་ཡུལ་གཞིར་བཟུང་གིས། སློབ་ཕྲུག་ཚོའི་མོས་པ་ནང་བཞིན་གྱི་སློབ་གསོའི་རང་དབང་ཆ་ཚང་སྤྲད་ཡོད། དེ་ལ་སློབ་གྲྭའི་སྒྲིག་ལམ་གྱི་སྟངས་འཛིན་མེད་པརསློབ་ཕྲུག་ཁོ་རང་ཚོ་སྡེ་ཚན་གང་ལ་ཞུགས་པའི་མོས་པ་དང་འདུན་པ་ཡོད་ན། དེའི་ནང་ལ་འཛུལ་ཞུགས་བྱེད་དུ་བཅུགས་ཏེ། ཁོ་ཚོ་རང་ཉིད་ཀྱི་མོས་པ་དང་འདུན་པ། གདམ་ག་དང་ཐག་གཅོད་བཅས་ཀྱི་རང་དབང་སྤྲད་ཡོད།
བྱིས་པའི་ཁམས་དང་མོས་པར་བསྟུན་ནས་སློབ་གསོས་སྐྱོང་ཐབས་གནང་རྒྱུ་གལ་ཆེན་པོ་རེད། དེ་མིན་སློབ་གྲྭའི་སྒྲིག་ལམ་བཙུར་གཅུན་དང་། ཕ་མ་དང་དགེ་རྒན་གྱི་གཅར་རྡུང་ཁོ་ནས་ཡོང་གི་མ་རེད། བཙུར་གཅུན་རྐྱང་རྐྱང་ལ་བརྟེན་ན་དེའི་ཞེད་སྣང་གི་དབང་གིས། བྱིས་པའི་ལྷན་སྐྱེས་ཀྱི་གསར་གཏོད་ནུས་པ་དང་རིག་རྩལ་སྔོག་འདོན་ཐུབ་པ་མ་རེད། བྱིས་པའི་མོས་པ་གཞིར་བཟུང་ནས་སློབ་གསོས་སྐྱོང་ཐབས་གནང་རྒྱུ་ནི། བྱིས་པ་ཚོས་སོ་སོའི་རིག་རྩལ་དང་གསར་གཏོད་ཀྱི་ནུས་པ་འདོན་པའི་གོ་སྐབས་ཤིག་རེད། དེ་བས་ང་ཚོས་སློབ་ཕྲུག་ཚོའི་མོས་པ་གཞིར་བཟུང་གིས། གསར་འགོད་དང་པར་ལེན། རྩོམ་འབྲི་དང་ལྟད་མོ་བཟོ་སྟངས། རི་མོ་འབྲི་སྟངས་ཡན་ཆད་ལ་ད་ལྟ་ནས་སྦྱོང་བརྡར་སྤྲོད་ཀྱི་ཡོད། དེ་མ་འོངས་པར་བྱིས་པ་ཚོ་གཞན་བསྟུན་རྐྱང་རྐྱང་གིས་འཚོ་མི་དགོས་པར། རང་ཁ་རང་གསོ་ཐུབ་པའི་ལག་ཤེས་ལྟ་བུ་ཞིག་ཏུ་མཐོང་གི་འདུག
ཡིན་ནའང་སྐབས་རེར་སློབ་ཕྲུག་ཚོས་རང་ཉིད་ཀྱི་གྲོགས་པོ་དང་གྲོགས་མོ་ཚོ་སྡེ་ཚན་གང་གི་ནང་དུ་ཡོད་ན། དེའི་ནང་ལ་འཛུལ་ཞུགས་བྱེད་འདོད་ཡོད་པས། ཚང་མ་སྡེ་ཚན་གཅིག་གི་ནང་ལ་བཞག་ན། སློབ་ཕྲུག་མང་དྲགས་པའི་དཀའ་ངལ་ཡོང་གི་འདུག དེ་འདྲའི་སྐབས་སུ། ང་ཚོའི་དགེ་རྒན་སོ་སོས་འགན་ཁུར་ནས་སློབ་ཕྲུག་དེ་སྦྱོང་གཞི་གང་ལ་མོས་འདུན་དང་རིག་རྩལ་ཡོད་ན། སྡེ་ཚན་དེའི་ནང་ལ་གཏོང་གི་ཡོད། དེ་ཡང་ཐོག་མར་སློབ་ཕྲུག་ཁོ་རང་ཚོར་སྐད་ཆ་དྲིས། དེ་ནས་དགེ་རྒན་གྱི་ལམ་སྟོན་གཞིར་བཟུང་གིས་གཏོང་གི་ཡོད། ད་ལྟ་འཛིན་གྲྭའི་ནང་སློབ་ཕྲུག་མང་ཤོས་དེ་རི་མོའི་སྡེ་ཚན་ཆགས་འདུག་ཀྱང་། ང་ཚོས་རི་མོའི་སྡེ་ཚན་དེ་རང་འཇགས་བཞག་ཡོད། གང་ཡིན་ཟེར་ན། བྱིས་པ་མང་ཆེ་བས་རི་མོར་དགའ་བོ་ཞེ་དྲགས་བྱེད་ཀྱི་འདུག
ཉེ་ཆར་ནས་༧གོང་ས་མཆོག་གི་དགོངས་གཞི་གཞིར་བཟུང་ཐོག འདབ་གཤོག་གཉིས་ལྡན་ཞེས་ང་ཚོ་བོད་ཀྱི་གནའ་དེང་གི་ཤེས་ཡོན་སློབ་གསོ་ངོ་སྤྲོད་གནང་གི་ཡོད། དེ་ཡང་ང་ཚོས་བོད་ཀྱི་སྲོལ་རྒྱུན་གྱི་ཤེས་ཡོན་སློབ་གསོ་གཙོར་བཟུང་སྟེ། དེང་དུས་ཀྱི་ཤེས་ཡོན་སློབ་གསོ་སྤྲོད་ཀྱི་ཡོད། ལས་གཞི་དེ་ལ་ད་ལྟའི་བར་གྲུབ་འབྲས་མི་དམན་པ་འཐོན་གྱི་འདུག ད་ལྟ་བཙན་བྱོལ་སྤྱི་ཚོགས་ནང་དཔེ་སྟོན་སློབ་གྲྭར་མིང་ཡག་པོ་ཞིག་ཡོང་སྡོད་པ་དེ། སློབ་གྲྭ་མགོ་བཙུགས་པ་ནས་ད་ལྟའི་བར་དགེ་རྒན་དང་འཛིན་སྐྱོང་ཚང་མའི་དཀའ་ལས་སྐྱོན་པར་བརྟེན་ནས་བྱུང་བ་རེད།
སྔོན་མ་ནས་ང་ཚོའི་སྤྱི་ཚོགས་ནང་། དཔེ་སྟོན་སློབ་གྲྭར་བོད་ཡིག་གཅིག་པུ་སློབ་ཁྲིད་བྱེད་ཀྱི་འདུག་ཅེས་གླེང་སློང་ཡོང་གི་ཡོད་པ་རེད། དེ་ཧ་མ་གོ་བའི་སྐད་ཆ་རེད། སྤྱིར་བཏང་དཔེ་སྟོན་སློབ་གྲྭའི་ནང་བོད་སྐད་ཡིག་གཅིག་པུ་མིན་པར། འབྲེལ་ཡོད་སྐད་ཡིག་གཞན་དག་ཀྱང་སློབ་ཁྲིད་བྱེད་ཀྱི་ཡོད། ཡིན་ནའང་འདི་ག་སློབ་གྲྭའི་ནང་སློབ་ཕྲུག་ཚང་མ་ལོ་ཆུང་བྱིས་པ་ཡིན་དུས། ཁོ་ཚོར་སྔོན་འགྲོ་ནས་བོད་སྐད་ཡིག་གི་རྨང་གཞི་བརྟན་པོ་བཟོ་ཐབས་སུ་འབད་བརྩོན་བྱེད་ཀྱི་ཡོད།
དཔེ་སྟོན་སློབ་གྲྭ་ཁྱིམ་ཚང་ནང་བཞིན་ཡོད་པ་རེད། དགེ་རྒན་ཚོ་ཡིན་ནའང་། སློབ་ཁྲིད་གཅིག་པུ་མིན་པར། ཕ་མ་ནང་བཞིན་བྱིས་པ་ཚོའི་ཉལ་ཆས་བཙེམ་པ་དང་གྱོན་པ་འཁྲུ་བ་ཡན་ཆད་ཚང་མ་ལས་ཀྱི་ཡོད།
སློབ་ཚན་གྱི་ཐད་ནས། འཛིན་རིམ་ཚང་མར་སློབ་ཚན་ཡོད་པ་རེད། ཡིན་ནའང་སློབ་ཕྲུག་ཆུང་ཆུང་ཚོར་དམིགས་བསལ་སློབ་ཚན་གཞིར་འཛིན་གྱི་མེད། སློབ་ཕྲུག་ཆུང་ཆུང་ཚོར་ཁོ་རང་ཚོའི་ཁམས་དང་མོས་པར་འཚམ་པའི་འཁྲིད་གཞི་གཞན་དེ། དཔེར་ན། དགེ་རྒན་ཁོ་རང་ཚོའི་བྲིས་པའི་བྱིས་རྩོམ་དང་། བྱིས་པའི་ཁམས་དང་མོས་བར་འཚམ་པའི་འཁྲིད་གཞི་སྣ་ཚོགས་གོ་སྒྲིག་བྱེད་ཆོག་གི་ཡོད་པ་རེད།
དྲི་བ། ད་ལོར་རྒྱ་གར་རྒྱལ་ཡོངས་འཛིན་རིམ་བཅུ་གཉིས་བའི་ཡིག་རྒྱུགས་ཁྲོད་ཨང་དང་པོ་ལེན་མཁན་དེ་དཔེ་སྟོན་སློབ་གྲྭའི་སློབ་ཟུར་ཞིག་ཡིན་པ་དང་། བཙན་བྱོལ་སྤྱི་ཚོགས་ཁྲོད་ཀྱི་ཕ་མ་མང་པོ་ཞིག་གིས་དཔེ་སྟོན་སློབ་གྲྭར་རེ་བ་དང་ཡིད་ཆེས་བྱེད་བཞིན་ཡོད་དུས། འདས་པའི་ལོ་རེ་རེའི་ནང་སློབ་ཞུགས་ཀྱི་གྲངས་འབོར་ག་ཚོད་ཟིན་གྱི་འདུག
ལན། སྤྱིར་བཏང་དཔེ་སྟོན་སློབ་གྲྭའི་ནང་གསར་དུ་ཞུགས་པར་ལོ་ ༣ ནས་ ༤ ཡིན་དགོས་པ་སོགས་ཆ་རྐྱེན་མང་པོ་ཡོད་པ་རེད། ད་ལྟ་དྷ་ཤོད་དཔེ་སྟོན་སློབ་གྲྭར་འཛིན་རིམ་ ༤ པ་ནས་ ༨ པ་བར་གྱི་སློབ་ཕྲུག་ ༧༥ དང་། དགེ་ལས་ཁྱོན་བསྡོམས་ ༢༨ ཡོད་པ་དང་། ཕྱི་ལོ་ ༢༠༡༨ ལོའི་འཛུལ་ཞུགས་འགངས་ཤོག་ནང་སློབ་ཕྲུག་ ༡༣༨ ཐོ་འགོད་བྱས་འདུག ཡིན་ནའང་སློབ་གྲྭའི་ས་རྒྱ་ཆུང་བ་དང་འཛིན་ཁང་མེད་པས་དེ་ཚང་མ་ལེན་ཐབས་མི་འདུག་སྟབས། ང་ཚོས་སློབ་ཕྲུག ༧༥ ལེན་ཐུབ་པའི་འབད་བརྩོན་བྱེད་ཀྱི་ཡོད། ཕྱི་ལོ་ ༢༠༡༦ དང་ ༢༠༡༧ ལོར་འཛུལ་ཞུགས་བྱེད་མཁན་སློབ་ཕྲུག་ ༨༢ དང་། ༢༠༡༥ ལོར་སློབ་ཕྲུག ༦༥། ༢༠༡༤ ལོར་སློབ་ཕྲུག ༦༨ ལྷག ༢༠༡༣ ལོར་སློབ་ཕྲུག་ ༤༠ ཡས་མས་ཤིག་དང་། ༢༠༡༢ ལོར་སློབ་ཕྲུག་ ༣༩ འདུག
༢༠༡༢ ལོར་ང་འདི་གར་དགེ་རྒན་དུ་ཡོང་བ་དང་། ༢༠༡༦ ལོར་དགེ་ཆེའི་འགན་ཁུར་བ་ཡིན་པས། དེའི་སྔོན་གྱི་འཛུལ་ཞུགས་སློབ་མའི་གྲངས་ཐོ་གསལ་བོར་མི་ཤེས།
དྲི་བ། ལོ་རེ་བཞིན་འཛུལ་ཞུགས་སློབ་མའི་གྲངས་འབོར་འཕར་གྱི་ཡོད་ཀྱང་ས་རྒྱ་ཆུང་དྲགས་པ་སོགས་ཀྱི་དཀའ་ངལ་འཕྲད་མུས་ཡིན་པ་དེ་སེལ་ཐབས་ག་རེ་འདུག
ལན། མ་གཞི་ནས་ས་རྒྱ་ཆུང་བའི་དབང་གིས་དཀའ་ངལ་དེ་དམིགས་བསལ་སེལ་ཐབས་གང་ཡང་མི་འདུག གཙོ་བོ་འཛུལ་ཞུགས་བྱེད་མཁན་སློབ་ཕྲུག་མང་ན། སློབ་གྲྭའི་ས་རྒྱ་ཆུང་དྲགས་ཏེ་འཛིན་ཁང་གིས་མི་འདང་བ་དང་། འཛུལ་ཞུགས་སློབ་མ་མང་རུ་སོང་བ་གཞིར་བཟུང་དགེ་རྒན་ཡང་མང་པོ་དགོས་ཀྱི་ཡོད་པ་རེད། དཔེར་ན། སྔོན་འགྲོའི་ནང་སློབ་ཕྲུག་ ༣༠ ཡོད་པ་དེ་འཛིན་གྲྭ་གཉིས་ལ་བགོས་ཡོད། གང་ཡིན་ཟེར་ན། འཛིན་གྲྭའི་ནང་སློབ་མ་མང་དྲགས་ན། དགེ་རྒན་གྱིས་སློབ་ཕྲུག་གི་སློབ་སྦྱོང་ལ་དོ་སྣང་སྤྲོད་ཐུབ་ཀྱི་མི་འདུག ཡིན་ནའང་། འཛིན་ཁང་མང་རུ་གཏོང་བའི་ས་ཆ་སྟོང་པ་མི་འདུག དཀའ་ངལ་དེ་སེལ་ཐབས་མ་གནང་བ་དེ་འདྲ་གང་ཡང་མ་རེད། ཤེས་རིག་དང་སམ་བྷོ་ཊ་བོད་སློབ་འཛིན་སྐྱོང་གཙོས་པའི་ང་ཚོ་ཚང་མས་ཐབས་ཤེས་གཏོང་གི་ཡོད་ཀྱང་། དཀའ་ངལ་དེ་སེལ་ཐབས་མེད་པ་རེད། ང་ཚོའི་སློབ་གྲྭའི་ལྟག་རྒྱབ་ཏུ་ས་ཆ་སྟོང་པ་ཆུང་ཆུང་ཞིག་འདུག ང་ཚོས་ས་ཆ་དེར་ཁང་པ་རྒྱག་པའི་ལས་འཆར་དང་དངུལ་སོགས་ཚང་མ་གྲ་སྒྲིག་བྱས་ཚར་ཡང་། སློབ་གྲྭ་ཆགས་གནས་རི་གཟར་ཡིན་པས། ས་ཡོམ་སྐབས་ཉེན་ཁ་ཆེན་པོ་ཡོད་སྟབས། ས་ཆ་སྟོང་པ་དེར་ཁང་པ་རྒྱག་པར་རྒྱ་གར་གཞུང་གིས་ཆོག་མཆན་སྤྲད་མེད་པ་མ་ཟད། ང་ཚོའི་སློབ་གྲྭའི་ཐོག་ལ་ཁང་རྩེག་རྒྱག་པའི་ཆོག་མཆན་ཡང་རག་གི་མེད་པར་བརྟེན། ཕྱི་ལོ་ ༢༠༡༢ དང་ ༢༠༡༣ བར་དེར་ང་ཚོའི་སློབ་གྲྭའི་འཛིན་རིམ་ ༩ པ་དང་ ༡༠ པ་དེ་ཤེས་རབ་དགའ་ཚལ་སློབ་གླིང་ལ་ཟླ་སྒྲིལ་གཏོང་རྒྱུ་དང་། སྒང་གི་དཔེ་སྟོན་སློབ་གྲྭའི་འཛིན་རིམ་ ༤ པ་དང་ ༥ པ་འདི་ག་གཤམ་་གྱི་དཔེ་སྟོན་སློར་གྲྭར་སྤོར་རྒྱུ་བྱས་པ་རེད། གལ་ཏེ་དཔེ་སྟོན་སློབ་གྲྭའི་འཛིན་རིམ་ ༩ པ་དང་ ༡༠ པ་ཤེས་རབ་དགའ་ཚལ་སློབ་གླིང་དུ་སྤོར་ཐུབ་པ་བྱུང་ན། གཅིག་ནས་ཤེས་རབ་དགའ་ཚལ་སློབ་གླིང་གི་ས་རྒྱ་ཆེན་པོ་ཡོད་པ་དང་། གཉིས་ནས་ཤེས་རབ་དགའ་ཚལ་སློབ་གླིང་གི་སློབ་མ་མང་ཆེ་བ་བོད་ནས་ཡོང་མཁན་ཡིན་དུས། དཔེ་སྟོན་གྱི་སློབ་ཕྲུག་ཚོར་བོད་ནང་གི་གནས་སྟངས་ཐད་གོ་རྟོགས་ཡག་པོ་ཡོང་བའི་རེ་བ་དང་དམིགས་ཡུལ་བཟུང་བ་རེད། ཡིན་ནའང་སློབ་གྲྭ་གཉིས་ཟླ་སྒྲིལ་གཏོང་ཐུབ་ཡོད་པ་མ་རེད།
རྒྱུ་མཚན་དེ་དག་ལ་བརྟེན་ནས་ཕྱི་ལོ་ ༢༠༡༧ ལོའི་ལོ་མཇུག་ནས་འཛིན་རིམ་ ༩ པ་དང་ ༡༠ པ་དེ་ཅོན་ཏ་ར་སློབ་གྲྭར་གཏོང་རྒྱུ་བྱས་པ་རེད། དེའི་རྒྱུ་མཚན་ཡང་གཅིག་ནས་དཔེ་སྟོན་སློབ་གྲྭ་རྒྱ་གར་གཞུང་གི་ངོས་ལེན་དེབ་སྐྱེལ་ནང་ཚུད་མེད་དུས། སློབ་གྲྭ་འདི་ནས་འཛིན་རིམ་ ༩ པ་དང་ ༡༠ པ་འཐོན་མཁན་ཚོར་འཛིན་རིམ་ ༡༡ དང་ ༡༢ འདོན་པའི་གོ་སྐབས་རག་གི་ཡོད་པ་མ་རེད། དེ་བས་ཅོན་ཏ་ར་སློབ་གྲྭར་བཏང་བ་ཡིན་ན་གོ་སྐབས་དེ་རག་གི་ཡོད་པས་ཕར་བཏང་བ་རེད་མ་གཏོགས་པེ་སྟོན་སློབ་གྲྭའི་འཛིན་རིམ་དགུ་པ་བཅུ་པ་དེ་རྩ་བ་ནས་མེད་པ་བཟོས་པ་དེ་འདྲ་གང་ཡང་མ་རེད།
དྲི་བ། དཔེ་སྟོན་སློབ་གྲྭ་ནི་བཙན་བྱོལ་ནང་གི་བོད་སྐད་ཡིག་ལ་རེ་བ་རྒྱག་སའི་ལྟེ་གནས་ཤིག་ཆགས་ཀྱི་ཡོད་དུས། བོད་སྐད་ཡིག་གི་གནས་ཚད་སྔར་ལྷག་ཡར་རྒྱས་གཏོང་བར་རྣམ་པ་ཚོའི་ངོས་ནས་ནུས་པ་དང་ཐབས་ལམ་ག་རེ་འདོན་གྱི་ཡོད།
ལན། གཙོ་བོ་དེ་བོད་སྐད་ཡིག་གི་དགེ་རྒན་ཚོར་འགན་ཆེན་པོ་ཞེ་དྲགས་བཞག་ཡོད་པ་རེད། དེའི་ཐོག་ལ་འཛིན་སྐྱོང་ལའང་འགན་ཆེན་པོ་ཡོད་པ་རེད། དགེ་སློབ་གཉིས་ལས་དགེ་རྒན་གྱིས་འགན་འཁུར་ནས་ཐབས་ཤེས་བྱེད་དགོས་ཀྱི་ཡོད་པ་རེད། ང་ཚོའི་སློབ་གྲྭའི་སློབ་ཕྲུག་ཚོ་བོད་སྐད་ཡིག་ལ་དོ་སྣང་ཡོང་བའི་རྒྱུ་མཚན་གཅིག་དེ། སྔོན་འགྲོ་ནས་འཁྲིད་གཞི་ཚང་མ་བོད་ཡིག་བོད་སྐད་ནང་སློབ་ཁྲིད་བྱེད་ཀྱི་ཡོད་དུས། སློབ་ཕྲུག་ཚོར་རང་བཞིན་གྱིས་བོད་སྐད་ཡིག་གི་རྨང་གཞི་བརྟན་པོ་ཞིག་ཆགས་ཀྱི་ཡོད་པ་དང་། རྒྱུ་མཚན་གཉིས་པ་དེ། བོད་སྐད་ཡིག་གི་ཁོར་ཡུག་ཡག་པོ་ཞིག་བསྐྲུན་ཐུབ་ཡོད་པར་བརྟེན། སློབ་ཕྲུག་ཚོ་ཡིན་ནའང་རང་བཞིན་གྱིས་བོད་སྐད་ཡིག་ལ་དོ་སྣང་ཡོང་གི་ཡོད་པ་དང་། འཛིན་རིམ་ ༤ པ་ དང་ ༥ པ་ནས་དབྱིན་སྐད་སོགས་སྐད་ཡིག་གཞན་ངོ་སྤྲོད་བྱེད་བཞིན་ཡོད་ཀྱང་། བོད་སྐད་ཡིག་གཙོ་བོར་བཟུང་ཡོད་པས་སློབ་ཕྲུག་ཚོའི་བོད་སྐད་བོད་ཡིག་གི་རྨང་གཞི་ཡག་པོ་ཆགས་ཀྱི་འདུག སྔོན་མ་ང་ཚོ་ཆུང་ཆུང་ཡིན་པའི་སྐབས་སུ་སྔོན་འགྲོ་ནས་དབྱིན་ཡིག་དབྱིན་སྐད་དང་། ཧིན་ཡིག་ཧིན་སྐད་གཙོ་བོར་བཟུང་ཡོད་པས། ཕྱིས་སུ་ཆེན་པོ་ཆགས་ཡོང་དུས་བོད་སྐད་བོད་ཡིག་གི་རྨང་གཞི་བརྟན་པོ་ཡོད་པ་མ་རེད། ང་རང་གི་བསམ་ཚུལ་ཡིན་ན། བྱིས་པ་ཆུང་ཆུང་ཡིན་དུས་ནས་བོད་སྐད་བོད་ཡིག་གི་རྨང་གཞི་དང་ཁོར་ཡུག་ཡག་པོ་ཞིག་བསྐྲུན་པ་ཡིན་ན། རྗེས་སུ་ཆེན་པོ་ཆགས་ཡོང་དུས་རང་བཞིན་གྱིས་བོད་སྐད་བོད་ཡིག་ལ་མོས་འདུན་དང་དོ་སྣང་ཡོང་གི་རེད་བསམ་གྱི་འདུག དེ་བཞིན། བྱིས་པའི་རྩོམ་ཡིག་ཡིན་ནའང་། ཚགས་ཤོག་དང་བརྒྱུད་ལམ་ཁག་ཏུ་སྤེལ་ནས་ཁོང་ཚོའི་རིག་རྩལ་ལ་བསྔགས་བརྗོད་ཀྱིས་སེམས་ཤུགས་སྤར་བ་ཡིན་ན། རང་བཞིན་གྱིས་ཁོ་ཚོར་བོད་སྐད་བོད་ཡིག་ལ་སྤྲོ་སྣང་ཡོང་གི་རེད། རྩོམ་འབྲིའི་ཐད་བྱིས་པ་ཆུང་ཆུང་ཡིན་དུས་ནས་རྩོམ་འབྲི་ལ་དགའ་སྤྲོ་ཡོད་མཁན་ཞིག་ཡིན་ན། མོས་པ་དང་སྤྲོ་སྣང་དེ་རྒྱུན་འཁྱོངས་བྱས་ན། རྗེས་སུ་ཆེན་པོ་ཆགས་དུས། སྤྲོ་སྣང་དེ་བརླག་གི་མ་རེད། བྱིས་པའི་རྩོམ་འབྲི་ཡར་རྒྱས་གཏོང་ཐབས་སུ། ཐོག་མར་བོད་རང་གི་ཐ་སྙད་ངོ་སྤྲོད་ཡག་པོ་བྱས། དེ་ནས་ག་ལེར་ཐ་སྙད་ལ་ཚིག་གྲུབ་བཟོ་སྟངས་བསླབས། ག་ལེ་ག་ལེར་ཚིག་གྲུབ་རྒྱ་ཆེར་བཏང་ནས་རྒྱན་ཚིག་བེད་སྤྱོད་གཏོང་སྟངས་བསླབས། རིམ་པའི་སྙན་རྩོམ་འབྲི་སྟངས་སློབ་སྟོན་གནང་བ་ཡིན་ན། རིམ་བཞིན་བྱིས་པའི་འབྲི་རྩལ་ཡག་པོ་ཡོང་གི་རེད་བསམ་གྱི་འདུག
དྲི་བ། དཔེ་སྟོན་སློབ་གྲྭའི་ནང་ཕྱི་རྒྱལ་ནས་ཡོང་བའི་བོད་སྐད་བོད་ཡིག་སྦྱོང་མཁན་སློབ་མ་ལེན་གྱི་ཡོད་དམ།
ལན། བྱིས་པའི་ཕ་མ་གཅིག་ཕྱི་གླིང་བ་དང་གཅིག་བོད་པ་ཡིན་ཞིང་། དྷ་རམ་ས་ལར་སྡོད་མཁན། སློབ་ཞུགས་ཆ་རྐྱེན་ཚང་བའི་ཐོག་ལ་སྔོན་འགྲོ་ནས་དཔེ་སྟོན་སློབ་གྲྭར་འཛུལ་ཞུགས་བྱས་པ་ཡིན་ན་ལེན་གྱི་ཡོད་པ་རེད། དེ་མིན་ཕ་མ་ཕྱི་ཕྱོགས་སུ་སྡོད་མཁན་ཡིན་ན། ང་ཚོར་བྱིས་པ་ལྟ་སྐྱོང་བྱེད་མཁན་མེད་པས་ལེན་ཐུབ་ཀྱི་ཡོད་པ་མ་རེད། ང་ཚོའི་སློབ་ཕྲུག་ཆུང་ཆུང་ཚང་མ་ཉིན་སློབ་ཡིན་པ་རེད། གང་ཡིན་ཟེར་ན། ༧གོང་ས་མཆོག་གིས་བཀའ་སློབ་ཕེབས་པ་ནང་བཞིན། ཕ་མའི་བྱམས་བརྩེ་མ་རག་པའི་བྱིས་པ་ལག་ཆགས་རྗེས། རང་བཞིན་གྱིས་སོ་སོར་བརྩེ་བ་མ་རག་པའི་ཤུགས་རྐྱེན་ལ་བརྟེན་ནས། གཞན་པར་བྱམས་བརྩེ་སྤྲོད་རྒྱུ་ཁག་པོ་ཆགས་ཀྱི་ཡོད་དུས། བྱིས་པ་ཆུང་ཆུང་ནས་སོ་སོའི་ཕ་མའི་བྱམས་བརྩེ་འོག་འཚར་ལོངས་འབྱུང་རྒྱུ་གལ་ཆེན་པོ་ཡིན་དུས། བཅའ་སྡོད་མིན་པར་གནས་སྐབས་སྡོད་མཁན་གྱི་བྱིས་པ་ལེན་གྱི་ཡོད་པ་མ་རེད། ད་ཆ་ང་ཚོའི་སློབ་གྲྭའི་ནང་རྒྱ་གར་བྱིས་པ་གཉིས་ཡོད། ཕ་མ་ནོར་གླིང་དུ་སྡོད་མཁན་ཡིན་ལ། བྱིས་པ་དེ་གཉིས་ཀྱིས་སློབ་གྲྭའི་ནང་བོད་ཡིག་འབྲི་ཀློག་དང་བོད་སྐད་བཤད་ཀྱི་ཡོད་པ་རེད།
དྲི་བ། ཕ་མ་མང་པོ་ཞིག་གིས་དཔེ་སྟོན་སློབ་གྲྭར་འཛིན་རིམ་དགུ་པ་བཅུ་པ་ཡོད་ཤག་ཐོག ད་དུང་འཛིན་རིམ་བཅུ་གཅིག་བཅུ་གཉིས་དགོས་པའི་རེ་བ་རྒྱག་གི་ཡོད་དུས། རྣམ་པ་ཚོའི་ངོས་ནས་དཔེ་སྟོན་སློབ་གྲྭའི་འཛིན་རིམ་སྤར་ཐབས་ཀྱི་ལས་འཆར་ག་རེ་སྒྲིག་གི་ཡོད།
ལན། ངས་གོང་དུ་བཤད་པ་ནང་བཞིན་ང་ཚོའི་སློབ་གྲྭའི་སློབ་མ་འཛིན་རིམ་བརྒྱད་པ་ཐོན་རྗེས། ཅོན་ཏ་ར་སློབ་གྲྭར་གཏོང་དགོས་པའི་རྒྱུ་མཚན་དེ། གཅིག་ནས་སློབ་གྲྭའི་ས་རྒྱ་ཆུང་བའི་དབང་གིས་ཁང་པ་མེད་པ་དང་། གཉིས་ནས་ང་ཚོའི་སློབ་གྲྭ་རྒྱ་གར་གཞུང་གི་དེབ་སྐྱེལ་ནང་ཚུད་མེད་དུས། འདི་ག་སློབ་གྲྭ་ནས་འཛིན་རིམ་དགུ་པ་བཅུ་པ་འཐོན་མཁན་ཚོར་འཛིན་རིམ་བཅུ་གཅིག་བཅུ་གཉིས་འདོན་པའི་གོ་སྐབས་རག་གི་ཡོད་པ་མ་རེད། ཅོན་ཏ་ར་སློབ་གྲྭར་བཏང་བ་ཡིན་ན། གོ་སྐབས་དེ་རག་གི་ཡོད་པ་རེད། རྒྱུ་མཚན་དེའི་དབང་གིས་འཛིན་རིམ་དགུ་པ་བཅུ་པའི་སློབ་ཕྲུག་ཚོ་ཅོན་ཏ་ར་སློབ་གྲྭར་བཏང་བ་རེད་མ་གཏོགས། དཔེ་སྟོན་སློབ་གྲྭའི་འཛིན་རིམ་དགུ་པ་བཅུ་པ་མེད་པ་བཟོས་པ་དེ་འདྲ་མ་རེད། ཤེས་རིག་དང་སམ་བྷོ་ཊ་བོད་སློབ་འཛིན་སྐྱོང་། དེ་བཞིན་དཔེ་སྟོན་སློབ་གྲྭ་དང་དགེ་སློབ་ཚང་མས་འཛིན་རིམ་དགུ་པ་བཅུ་པ་དང་བཅུ་གཅིག་བཅུ་གཉིས་ཚང་མ་དཔེ་སྟོན་སློབ་གྲྭའི་ནང་འདོན་ཐུབ་པའི་རེ་བ་དང་ཐབས་ཤེས་གང་ཡོང་འདོན་གྱི་ཡོད་པ་རེད། ཡིན་ནའང་དཀའ་ལས་ཁག་པོ་རེད། གང་ཡིན་ཟེར་ན། ང་ཚོས་རྒྱ་གར་ལས་ཁུངས་ཁག་མང་པོར་ཞུ་གཏུགས་བྱས་ཀྱང་། ད་དུང་ངོས་ལེན་ཆོག་མཆན་རག་མེད་སྟབས། འཛིན་རིམ་དགུ་པ་བཅུ་པ་ནས་སློབ་ཕྲུག་ཚོའི་ཡིག་རྒྱུགས་གཏོང་ཕྱོགས་ཚང་མ་རྒྱ་གར་གཞུང་གི་ཤེས་ཡོན་སྲིད་ཇུས་གཞིར་བཟུང་ཐོག་འགྲོ་དགོས་ཀྱི་ཡོད་དུས། གནས་སྐབས་རིང་ང་ཚོས་དེ་ལྟར་མི་བྱེད་ཐབས་མེད་ཆགས་པ་རེད།
སྤྱིར་བཏང་དཔེ་སྟོན་སློབ་གྲྭར་རྒྱ་གར་གཞུང་གི་ངོས་ལེན་དེབ་སྐྱེལ་གཅིག་པུ་མ་གཏོགས་ཆ་རྐྱེན་གཞན་ཚང་མ་ཚང་ཡོད་པ་རེད། སྤྱི་ཚོགས་ནང་ཕ་མ་མང་པོ་ཞིག་གིས་སོ་སོའི་བྱིས་པས་འཛིན་རིམ་དགུ་པ་བཅུ་པ་དཔེ་སྟོན་སློབ་གྲྭའི་ནང་འདོན་ཐུབ་པའི་རེ་བ་ཞུ་ཡི་ཡོད་པ་རེད། གནས་ཚུལ་དེ་ང་རང་ཡིན་ནའང་སློབ་ཕྲུག་ཚོའི་ཕ་མ་རེ་འགར་ཐུག་ནས་བཀའ་མོལ་བྱུང་།
ཡིན་ནའང་འདི་གའི་སློབ་ཕྲུག་ཚོ་སྔོན་འགྲོ་ནས་འཛིམ་རིམ་བརྒྱད་པའི་བར་བོད་སྐད་ཡིག་གི་རྨང་གཞི་ཅུང་བརྟན་པོ་ཆགས་ཡོད་དུས། སེམས་འཁྲལ་ཞེ་དྲགས་གནང་དགོས་པ་མི་འདུག བྱིས་པ་ཚོར་སྔོན་འགྲོའི་སྐབས་ནས་བོད་སྐད་ཡིག་སློབ་གསོའི་རྨང་གཞི་བརྟན་པོ་ཞིག་བཟོ་རྒྱུ་གལ་ཆེན་པོ་རེད་བསམ་གྱི་འདུག ཕ་མ་ཚོ་ཡིན་ནའང་སེམས་འཁྲལ་བྱས་ནས་མི་འདུག་པར་མུ་མཐུད་སོ་སོའི་བྱིས་པའི་བོད་སྐད་བོད་ཡིག་ཡར་རྒྱས་གཏོང་ཐབས་སུ་ལམ་སྟོན་དང་བོད་སྐད་བོད་ཡིག་གི་ཁོར་ཡུག་ལེགས་པོ་ཞིག་བསྐྲུན་རྒྱུ་གལ་ཆེན་པོ་རེད་བསམ་གྱི་འདུག ང་ཚོའི་ངོས་ནས་ཐབས་ཤེས་མ་བཏང་བ་མིན། ལོ་ནས་ལོ་བར་ཐབས་ཤེས་བཏང་དང་གཏོང་བཞིན་ཡོད། ང་ཚོའི་ངོས་ནས་ད་དུང་འདི་ག་སློབ་གྲྭ་ནས་འཛིན་རིམ་བརྒྱད་པ་ཐོན་རྗེས། ཕར་ཕྱོགས་ཀྱི་འཛིན་རིམ་དགུ་པ་བཅུ་པ་གསར་བའི་ནང་སླེབས་དུས། སློབ་ཕྲུག་ཚོར་དཀའ་ངལ་མི་འཕྲད་པ་ཞིག་ཐབས་ཤེས་གང་ཡོང་བཏང་ནས་འབད་བརྩོན་བྱེད་ཀྱིན་ཡོད། མ་འོངས་པར་དཔེ་སྟོན་སློབ་གྲྭ་ས་རྒྱ་ཆེ་ས་ཞིག་ཏུ་སྤོར་ཐུབ་པ་བྱུང་བ་དང་། རྒྱ་གར་གཞུང་གི་ངོས་ལེན་དེབ་སྐྱེལ་ནང་ཚུད་ཐུབ་པ་བྱུང་ཚེ། དེ་དུས་འཛིན་རིམ་དགུ་པ་བཅུ་པར་འཕོ་འགྱུར་ཡོང་གི་རེད་བསམ་གྱི་འདུག ད་ལྟའི་ལས་གཞི་དེ་གནས་སྐབས་ཙམ་ཡིན་པ་མ་གཏོགས། རྦད་དེ་འཕོ་འགྱུར་གཏོང་མི་ཆོག་པའི་གཏན་འབེབས་དེ་འདྲ་བཟོས་ཡོད་པ་མ་རེད།
དྲི་བ། ཁྱེད་རང་དགེ་རྒན་རྒན་པ་ཞིག་དང་དགེ་ཆེ་ཡིན་པའི་ཆ་ནས། སྤྱོད་ཡོན་གཉིས་ལྡན་གྱི་སློབ་མ་ལེགས་པོ་ཞིག་སྐྱེད་སྲིང་བྱེད་པའི་ཐབས་ལམ་ལེགས་ཤོས་དེ་ག་རེ་རེད་དགོངས་ཀྱི་ཡོད། དེ་གང་ལ་རག་ལས་ཡོད་པར་ངོས་འཛིན་གནང་གི་ཡོད།
ལན། སྤྱོད་ཡོན་གཉིས་ལྡན་གྱི་སློབ་མ་ཡག་པོ་ཞིག་སྐྱེད་སྲིང་བྱེད་དགོས་ཀྱི་ཡོད་ན། དེ་ལ་འགན་ཆེན་པོ་ཞིག་ཡོད་པ་རེད་བསམ་གྱི་འདུག སློབ་གྲྭའི་འཛིན་སྐྱོང་དང་། དགེ་རྒན་དང་ཕ་མ་ཚང་མར་རག་ལས་ཡོད་པ་མ་ཟད། དམིགས་བསལ་འགན་ཆེ་ཤོས་དེ་ཕ་མ་དང་དགེ་རྒན་ལ་ཡོད་པ་རེད་བསམ་གྱི་འདུག གང་ཡིན་ཟེར་ན། སློབ་ཕྲུག་ཅིག་ཆུ་ཚོད་ཉེར་བཞིའི་རིང་སློབ་གྲྭའི་ནང་སྡོད་ཀྱི་མེད་དུས། སློབ་གྲྭའི་ནང་དགེ་རྒན་ལ་འགན་གཙོ་བོ་ཡོད་པ་དང་། སློབ་གྲྭ་གྲོལ་ནས་ནང་ལ་སླེབས་དུས་ཕ་མ་ལ་འགན་གཙོ་བོ་ཡོད་པ་རེད། དེར་མ་ཟད། ང་ཚོས་བྱིས་པའི་ཡིག་རྒྱུགས་ཀྱི་བརྒྱ་ཆ་གཅིག་པུ་དམིགས་སུ་མི་འཛིན་པར། སློབ་ཚན་ཕྱི་ལོགས་ཀྱི་ཤེས་བྱ་སྣ་ཚོགས་སློབ་སྟོན་དང་སློབ་འཁྲིད་གནང་རྒྱུ་གལ་ཆེན་པོ་རེད་བསམ་གྱི་འདུག དེ་མིན་ང་ཚོས་སློབ་ཕྲུག་ཚོའི་ཡིག་རྒྱུགས་ཀྱི་བརྒྱ་ཆ་གཅིག་པུར་དམིགས་བསྡད་པ་ཡིན་ན། སློབ་ཕྲུག་དེ་སྤྱོད་ཡོན་གཉིས་ལྡན་གྱི་སློབ་མ་ཡག་པོ་ཞིག་ཆགས་རྒྱུ་ཁག་པོ་རེད་བསམ་གྱི་འདུག
གཙོ་བོ་བྱིས་པར་བསམ་བློའི་རང་དབང་སྤྲོད་རྒྱུ་གལ་ཆེན་པོ་རེད། ང་ཚོ་དཔེ་སྟོན་སློབ་གྲྭའི་སློབ་ཕྲུག་ཚོར་བོད་སྐད་ཡིག་སློབ་སྦྱོང་གི་གྲུབ་འབྲས་ཡག་པོ་འཐོན་པའི་རྒྱུ་མཚན་གཙོ་བོ་གཅིག་དེ། སློབ་གྲྭའི་ནང་སློབ་ཕྲུག་ཚོར་རང་དབང་གི་ཁོར་ཡུག་ཅིག་བསྐྲུན་ཡོད་པ་དང་། སློབ་ཕྲུག་ཚང་མ་རང་དབང་གི་ཁོར་ཡུག་དེའི་ནང་འཚར་ལོངས་བྱུང་བས་རེད་བསམ་གྱི་འདུག དགེ་སློབ་བར་གྱི་བྱམས་བརྩེ་ཧ་ཅང་གལ་ཆེན་པོ་རེད། བྱིས་པ་དགེ་རྒན་ལ་ཞེད་སྣང་མི་སྐྱེས་པར་དོགས་འདྲི་ག་རེ་ཡོད་ན། ཐད་ཀར་འདྲི་ཕོད་པ་དང་བསམ་ཕོད་པ། བཤད་ཕོད་རྒྱུ་དེ་ཧ་ཅང་གལ་ཆེན་པོ་རེད།
གོང་དུ་བཤད་པ་ནང་བཞིན་དཔེ་སྟོན་སློབ་གྲྭའི་ནང་། བྱིས་པ་ཚོར་བསམ་བློའི་རང་དབང་དང་། ཐག་གཅོད་རང་དབང་། འདམ་གའི་རང་དབང་ཆ་ཚང་ཡོད་པ་རེད། དེའི་ཐོག་ལ་བྱིས་པར་ནོར་འཁྲུལ་བཟོ་བའི་རང་དབང་ཡོད་དགོས་པ་གལ་ཆེན་པོ་རེད་བསམ་གྱི་འདུག གང་ཡིན་ཟེར་ན། ང་ཚོས་བྱིས་པར་ནོར་འཁྲུལ་བཟོ་མི་ཆོག་ཅེས་ལབ་པ་དེས། བྱིས་པའི་བསམ་གཞིག་གི་རང་དབང་ལ་ཚོད་འཛིན་དང་བཀག་རྒྱ་ཐེབས་ཀྱི་འདུག སྒྲིག་འཛུགས་ཤིག་གི་འོག་བྱིས་པ་ཚོས། ངས་འདི་དང་གན་ལས་པ་ནོར་ཚེ། ཕ་མ་དང་དགེ་རྒན་གྱིས་ང་ལ་རྡུང་གི་རེད་བསམ་པའི་ཞེད་སྣང་ཞིག་གི་འོག སོ་སོའི་བསམ་གཞིག་དང་སོ་སོའི་རྣམ་དཔྱོད་དེ་བེད་སྤྱོད་གཏོང་ཐུབ་ཀྱི་ཡོད་པ་མ་རེད། སྤྱིར་བཏང་ཕ་མ་དང་དགེ་རྒན་གྱིས་བྱིས་པར་ནོར་འཁྲུལ་བཟོས་ཞེས་བཤད་ཀྱི་མེད་ཀྱང་། ཕ་མ་ནོར་འཁྲུལ་བཟོ་མཁན་ཞིག་ཡིན་དུས། བྱིས་པ་དེ་རང་བཞིན་གྱིས་ནོར་འཁྲུལ་བཟོ་མཁན་ཞིག་ཆགས་ཀྱི་ཡོད་པ་མངོན་གསལ་རེད། གང་ཡིན་ཟེར་ན། བྱིས་པས་སློབ་གྲྭའི་ནང་དགེ་རྒན་གྱི་བཀའ་མོལ་གནང་སྟངས་དང་སྐད་ཆ་བཤད་སྟངས། ཕྱག་ལས་གནང་སྟངས་ལ་ལྟ་ཡི་ཡོད་པ་དང་། ནང་དུ་ཕ་མས་བཀའ་མོལ་གནང་སྟངས་དང་འབྲེལ་བ་འཛིན་སྟངས། ལས་ཀ་བྱེད་སྟངས་ལ་ལྟ་ཡི་ཡོད་དུས། ཕ་མ་དང་དགེ་རྒན་གྱིས་བྱིས་པར་མིག་དཔེ་ཡག་པོ་ཞིག་སྟོན་རྒྱུ་ནི་ཧ་ཅང་གལ་ཆེན་པོ་རེད་བསམ་གྱི་འདུག བྱིས་པའི་སློབ་སྦྱོང་ཡག་པོ་ཆགས་དང་མ་ཆགས་དེ་ཡང་། ཕ་མ་བསམ་བློ་གཏོང་ཤེས་མཁན་ཞིག་ཡིན་དུས། བྱིས་པ་དེ་བཟང་ངན་གྱི་དབྱེ་བ་ཤེས་མཁན་ཞིག་ཆགས་ཀྱི་ཡོད་པ་དང་། བཟང་ངན་གྱི་དབྱེ་བ་ཤེས་མཁན་ཞིག་གིས་ནམ་ཡང་ལས་ཀ་སྡུག་ཅག་མི་བྱེད་པར་འབད་རྩོན་བྱེད་ཀྱི་རེད་བསམ་གྱི་འདུག
དེ་བས། ང་རང་གིས་བལྟས་ན། བྱིས་པ་ལེགས་པོ་ཆགས་ཐབས་གཙོ་བོ་དེ། ཕ་མ་དང་དགེ་རྒན་གྱི་མིག་དཔེ་ལེགས་པོ་གཞིར་བཟུང་ནས་བཟང་སྤྱོད་ལམ་སྟོན་དང་ཐབས་ཤེས་སྣ་ཚོགས་འཚོལ་འདོན་བྱེད་རྒྱུ་ནི་གལ་འགངས་ཆེན་པོ་རེད་བསམ་གྱི་འདུག
ཆ་བཞག་ན། ང་རང་དགེ་རྒན་ཡིན་དུས། བྱིས་པ་ཕན་ཚུན་འཁྲུག་རྩོད་བྱུང་བ་ཡིན་ན། ཁོང་གཉིས་ལ་སྐར་མ་བཅུའི་རིང་སྒོམ་རྒྱག་ཏུ་བཅུགས་ནས་སེམས་ཁམས་ལྷོད་ལ་འབབ་ཏུ་བཅུག་པ་དང་། དེ་ནས་ནོར་འཁྲུལ་ལ་བསམ་བློ་གཏོང་དུ་བཅུག དེ་ནས་ནོར་འཁྲུལ་དེ་གང་ལ་ཐུག་ཡོད་མེད་སྐད་ཆ་འདྲི་ཡི་ཡོད། དེ་ལྟར་བྱས་ན། བྱིས་པ་རང་ངོས་ནས་སོ་སོའི་ནོར་འཁྲུལ་ངོས་འཛིན་ཐུབ་པར་ཕན་ཐོགས་ཡོང་གི་རེད་བསམ་གྱི་འདུག གང་ཡིན་ཟེར་ན། གློ་བུར་ཁོང་ཁྲོ་དེའི་དབང་གིས་ལེགས་ཉེས་ལ་བསམ་བློ་གཏོང་མ་ཐུབ་པར་ཕན་ཚུན་བར་འཁྲུག་འཛིང་ཤོར་གྱི་ཡོད་པ་རེད། ང་ཚོས་བྱིས་པ་ཡང་མི་རུ་བརྩིས་ནས་སྐད་ཆ་བཤད་པ་དང་བསམ་བློ་གཏོང་བའི་གོ་སྐབས་སྤྲད་པ་ཡིན་ན། བྱིས་པ་རང་ངོས་ནས་བསམ་བློ་གཏོང་ཐུབ་པར་ཕན་ཐོགས་ཡོང་གི་རེད་བསམ་གྱི་འདུག ང་ཚོ་རང་ཉིད་ལ་ཆ་བཞག་ནའང་། ང་ཚོ་ཆུང་ཆུང་ཡིན་དུས། ཕ་མ་དང་དགེ་རྒན་གྱི་བག་ཆགས་གང་བཞག་པ་དེ་ཆེན་པོ་ཆགས་དུས་ཀྱང་བརྗེད་ཀྱི་ཡོད་པ་མ་རེད། དེ་བས། ང་ཚོས་ནོར་འཁྲུལ་ཡོད་ཚད་བྱིས་པའི་སྟེང་ལ་མི་འགལ་བར། ཡང་ནས་བསྐྱར་དུ་བྱིས་པར་བཟང་སྤྱོད་ལམ་སྟོན་གནང་ནས་བྱིས་པའི་ནོར་འཁྲུལ་ཡོ་བསྲང་བྱེད་པའི་ཐབས་ཤེས་སྣ་ཚོགས་འཚོལ་འདོན་བྱེད་རྒྱུ་གལ་ཆེན་པོ་རེད། དེ་ལྟར་བྱས་པ་ཡིན་ན། མ་འོངས་པར་ང་ཚོས་སྤྱོད་ཡོན་གཉིས་ལྡན་གྱི་སློབ་ཕྲུག་སྐྱེད་སྲིང་ཐུབ་ཀྱི་རེད་བསམ་གྱི་འདུག
དྲི་བ། ང་ཚོའི་སློབ་གྲྭ་ཁག་ནང་སློབ་ཚན་གཅིག་པུ་མ་ཡིན་པའི་དཔེ་ཀློག་བྱེད་མཁན་ཉུང་ཉུང་ཡིན་པའི་སྣང་ཚུལ་འདུག ཁྱེད་ཀྱིས་བལྟས་ན་དེའི་རྒྱུ་རྐྱེན་གཙོ་བོ་གང་ལ་ཐུག་འདུག
ལན། ངས་བསམ་ན་དཔེ་ཀློག་གི་སྤྲོ་སྣང་ཡོང་ཐབས་གཙོ་བོ་གཅིག་དེ་སློབ་གྲྭ་དང་ཁྱིམ་ཚང་སོགས། ཁོར་ཡུག་ལ་རག་ལས་པ་ཞིག་ཏུ་མཐོང་གི་འདུག བྱིས་པར་ཆ་བཞག་ནའང་། བྱིས་པའི་ཁམས་དང་མོས་པར་འཚམ་པའི་དཔེ་དེབ་ལ་བརྟེན་ནས། བྱིས་པ་དེ་ལ་རང་བཞིན་གྱིས་དཔེ་ཀློག་གི་སྤྲོ་སྣང་ཡོང་གི་རེད། དེ་བས། ན་ནིང་ནས་ང་ཚོའི་སློབ་གྲྭའི་ནང་དམིགས་བསལ་དཔེ་ཀློག་གི་ལས་གཞི་རྒྱུན་འཁྱོངས་བྱས་ཏེ། གཟའ་ལྷག་པ་དང་མིག་དམར་ཉིན་གྱི་ཞོགས་པའི་ཆུ་ཚོད་ཕྱེད་ཀའི་རིང་ལ་དཔེ་ཀློག་བྱེད་ཀྱི་ཡོད། དཔེ་ཀློག་གི་ཆུ་ཚོད་དེ་ལ་ལས་ཀ་གཞན་ཚང་མ་བཞག་སྟེ། དགེ་སློབ་ཚང་མ་དཔེ་ཁང་ནང་འཛོམས་ནས་དཔེ་ཀློག་བྱེད་ཀྱི་ཡོད། དཔེ་ཀློག་སྐབས་སུ་སློབ་གྲྭའི་སྒྲིག་ལམ་དང་དགེ་རྒན་གྱི་གོ་སྒྲིག ནང་ལས་སོགས་གང་ཡང་མེད་པར། སློབ་ཕྲུག་སོ་སོའི་མོས་པ་ལྟར་དཔེ་ཀློག་བྱེད་ཀྱི་ཡོད། ལས་གཞི་དེའི་དམིགས་ཡུལ་གཙོ་བོ། ང་ཚོས་སློབ་ཕྲུག་ཚོའི་ཁམས་དང་མོས་པར་བསྟུན་ནས་དཔེ་ཀློག་གི་ཁོར་ཡུག་སྐྲུན་ཐབས་བྱས་པ་ཡིན། དེ་སློབ་གྲྭ་གཅིག་པུ་མིན་པར་སོ་སོའི་ཁྱིམ་ཚང་ནང་ལ་ཡིན་ནའང་། ཕ་མས་དཔེ་ཀློག་བྱས་པ་ཡིན་ན། དེ་ནང་བཞིན་བྱིས་པར་དཔེ་ཀློག་གི་ཁོར་ཡུག་དང་གོམ་གཤིས་ཆགས་ཡོང་གི་ཡོད་དུས། དཔེ་ཀློག་གི་གོམ་གཤིས་དེ་གཙོ་བོ་ཁོར་ཡུག་ལ་རག་ལས་ཡོད་པ་ཞིག་ཏུ་མཐོང་གི་འདུག དེ་མིན་ཕ་མ་དང་དགེ་རྒན་གྱིས་བྱིས་པར་ནང་ལས་དང་དཔེ་ཀློག་བྱོས་ཞེས་བཤད་ནས། སོ་སོའི་ལག་ནས་ལས་ཀ་གཞན་པ་ལས་བསྡད་པ་ཡིན་ན། བྱིས་པར་ཕ་མ་དང་དགེ་རྒན་ནང་བཞིན་དཔེ་ཀློག་གི་སྤྲོ་སྣང་ཡོང་གི་མ་རེད། དེ་བས། སོ་སོའི་ནང་དང་སློབ་གྲྭ་གང་ཡིན་ཡང་ང་ཚོས་དཔེ་ཀློག་གི་ཁོར་ཡུག་སྐྲུན་རྒྱུ་གལ་ཆེན་པོ་རེད་བསམ་གྱི་འདུག
དྲི་བ། སློབ་གྲྭ་ཞིག་ལ་མཚོན་ན། སློབ་གྲྭ་དེའི་སྒྲིག་ལམ་དང་དོ་དམ་གཙོ་བོ་རེད་དམ། སློབ་མ་སློབ་གསོས་སྐྱོང་སྟངས་གཙོ་བོ་རེད།
ལན། ངས་བསམ་ན། ང་ཚོ་མི་རྒན་པ་ཞིག་ཡིན་ནའང་གནོན་ཤུགས་ཡོད་པའི་སྒྲིག་སྲོལ་ཞིག་གི་འོག རྒྱུན་རིང་ལ་སྡོད་ཐུབ་རྒྱུ་ཁག་པོ་ཡོད་དུས། སློབ་གྲྭའི་སྒྲིག་ལམ་གཙོ་བོར་བཟུང་བ་ཡིན་ན། སློབ་ཕྲུག་ཡིན་ནའང་སྒྲིག་ལམ་དེའི་གནོན་ཤུགས་འོག སློབ་གྲྭར་ཡོང་བ་དང་སློབ་སྦྱོང་བྱེད་པའི་སྤྲོ་སྣང་ཡོང་གི་མ་རེད་བསམ་གྱི་འདུག མི་ཆེ་ཆུང་སུ་ཡིན་ཡང་རང་དབང་གལ་ཆེན་པོ་ཡིན་སྟབས། ང་ཚོ་དམར་ཤོག་རིང་ལུགས་མིན་པར་དམངས་གཙོའི་ལམ་དུ་སྐྱོད་ཀྱི་ཡོད་པ་རེད། མང་པོ་ཞིག་གི་བསམ་བློའི་ནང་ལ་བྱིས་པར་སྒྲིག་ལམ་མེད་པ་ཡིན་ན་ཡོང་གི་མ་རེད། བྱིས་པ་སྐྱག་ལང་ལ་ཤོར་ནས་འདྲ་མི་འདྲ་བྱེད་ཡོང་གི་རེད་བསམ་གྱི་ཡོད་པ་དང་། ཡང་མང་པོ་ཞིག་གིས་སྒྲིག་ལམ་ཟེར་དུས། རྩུབ་པོའི་ཐོག་ནས་བྱིས་པར་བཙུར་གཅུན་གཏོང་བར་གོ་ཡི་འདུག་ཀྱང་། ང་རང་གིས་བལྟས་ན། སྒྲིག་ལམ་ཟེར་དུས་བྱིས་པ་སློབ་གསོས་སྐྱོང་བའི་ཐབས་ལམ་ཞིག་རེད་མ་གཏོགས་བྱིས་པ་བཙུར་གཅུན་གཏོང་ཐབས་ཤིག་མ་རེད་བསམ་གྱི་འདུག དེར་མ་ཟད། བྱིས་པའི་རང་དབང་དང་སྒྲིག་ལམ་གཉིས་ཁ་ཁ་རེད་བསམ་གྱི་མི་འདུག དཔེར་ན། ཚུལ་ཁྲིམས་སྲུང་ཞེས་པ་དེ། བཟང་ངན་གྱི་དབྱེ་བ་འབྱེད་ཤེས་པའི་རྗེས་སུ་ཡོང་གི་རེད་མ་གཏོགས། མི་གཅིག་གིས་ཁྱེད་ལ་འདི་ལས་དང་གན་བྱོས་ཞེས་བཤད་པའི་གནོན་ཤུགས་ཤིག་གི་འོག བྱིས་པ་སློབ་གསོས་ཡག་པོ་ཞིག་སྐྱོང་ཐུབ་ཀྱི་མ་རེད་བསམ་གྱི་འདུག
སློབ་ཕྲུག་གི་ནོར་འཁྲུལ་ལ་བཙུར་གཅུན་གཏོང་རྒྱུ་མང་དྲགས་ན། སློབ་ཕྲུག་ཚོ་ནོར་འཁྲུལ་བཟོ་བར་ཞེད་དེ། རང་གི་གསར་གཏོད་ཀྱི་ནུས་པ་དེ་ནམ་ཡང་འདོན་ཐབས་ཡོད་པ་མ་རེད། སློབ་ཕྲུག་གིས་ནོར་འཁྲུལ་བཟོས་དུས། ང་ཚོས་གཅར་རྡུང་དང་བཙུར་གཅུན་མི་གཏོང་བར་ནོར་འཁྲུལ་ཡོ་བསྲང་བྱེད་པའི་བཟང་སྤྱོད་སློབ་སྟོན་དང་ཐབས་ཤེས་སྣ་ཚོགས་འཚོལ་འདོན་བྱེད་རྒྱུ་གལ་ཆེན་པོ་རེད། དེ་མིན་ཚེ་གང་བོར་གཅར་རྡུང་དང་སྡིགས་མོ་རྐྱང་རྐྱང་གིས་བྱིས་པ་སྐྱོང་དགོས་དུས། དེ་ཡོང་ཐབས་ཡོད་པ་མ་རེད་བསམ་གྱི་འདུག དཔེར་ན། སློབ་གྲྭའི་ནང་ཞོགས་པའི་ཅོང་བརྡ་རྡུང་མ་ཐག ང་ཚོ་མལ་ལས་ལངས་པ་དང་འཛིན་གྲྭར་འགྲོ་བ། ཉིན་གུང་གི་ཅོང་བརྡ་གྲགས་དུས་འཛིན་གྲྭ་གྲོལ་བ་དང་ཉིན་གུང་གི་ཟ་མ་ཟ་བ། དགོང་དྲོའི་ཅོང་བརྡ་རྡུང་དུས་རང་སྦྱོང་བྱེད་པ་དང་གཉིད་ཉལ་བ་བཅས་བྱེད་ཀྱི་ཡོད་ཀྱང་། སློབ་གྲྭ་ཐོན་པའི་རྗེས་ལ་ང་ཚོར་ཅོང་བརྡ་རྡུང་མཁན་ཡོད་པ་མ་རེད། དེ་དུས་ང་ཚོས་ག་རེ་བྱེད་ཀྱི་ཡིན་ནམ། དེ་བས། ང་ཚོ་ཚང་མ་སོ་སོའི་རང་དབང་གི་བསམ་གཞིག་དང་རང་དབང་གི་ཐག་གཅོད་ལ་བརྟེན་ནས་འགྲོ་དགོས་པ་མ་གཏོགས། སྒྲིག་ལམ་རྐྱང་རྐྱང་ལ་བརྟེན་ནས་ཡོང་ཐབས་ཡོད་པ་མ་རེད།
སྤྱིར་བཏང་ནོར་འཁྲུལ་ཅུང་ཙམ་ཡང་མ་ཤོར་བར་ལས་ཀ་ཞིག་ཕལ་ཆེར་ལས་ཐབས་ཡོད་པ་མ་རེད། ང་ཚོ་མི་རྒན་པ་ཚོས་ནོར་འཁྲུལ་བཟོ་བཞིན་ཡོད་དུས། བྱིས་པས་ནོར་འཁྲུལ་བཟོ་བ་ནི་བཤད་མ་དགོས་པ་རེད། དེ་བས། ཕ་མ་དང་དགེ་རྒན་གྱི་གཅར་རྡུང་དང་སྡིགས་མོ། སློབ་གྲྭའི་སྒྲིག་ལམ་གྱི་བཙུར་གཅུན་ལ་མི་བརྟེན་པར། བྱིས་པ་སོ་སོའི་ཁམས་དང་མོས་པ་གཞིར་བཟུང་ནས་བྱིས་པ་སློབ་གསོས་སྐྱོང་རྒྱུ་གལ་ཆེན་པོ་རེད་བསམ་གྱི་འདུག སློབ་གྲྭའི་ནང་གི་སྦྱོང་གཞི་དེ་དག་གིས་མཐའ་གཅིག་ཏུ་མ་འོངས་པར་བྱིས་པ་ཚོའི་མི་ཚེའི་མདུན་ལམ་ལ་ཕན་ཐོགས་ཡོད་མེད་དེ་དྲི་བ་ཞིག་རེད། བྱིས་པ་ཁོ་རང་ཚོ་གང་ལ་སྤྲོ་སྣང་ཡོད་ན། དེའི་ཐོག་ལ་ལམ་སྟོན་གནང་རྒྱུ་གལ་ཆེན་པོ་རེད། དེ་མིན་གོང་ཞུས་ལྟར། ཕ་མ་དང་དགེ་རྒན། སློབ་གྲྭའི་སྒྲིག་ལམ་གྱིས་བཙུར་བསྡད་པ་ཡིན་ན། བྱིས་པའི་ལྷན་སྐྱེས་ཀྱི་གསར་གཏོད་ནུས་པ་སྔོག་འདོན་ཐུབ་རྒྱུ་ཁག་པོ་རེད་ལ། ལྷག་པར་དུ་སྤྱོད་ཡོན་གཉིས་ལྡན་གྱི་སློབ་མ་ཡག་པོ་ཞིག་ཡོང་ཐབས་ཡོད་པ་མ་རེད་བསམ་གྱི་འདུག
གསར་འགོད་པ། པདྨ་རྒྱལ།

robotstxt: allowed

filter: keep


text:
ཨ་རིས་བོད་དོན་དང་འབྲེལ་བའི་ཁྲིམས་འཆར་ཞིག་གཏན་འབེབས་གནང་འདུག
རྒྱ་ནག་གཞུང་ནས་ཨ་རི་བ་རྣམས་བོད་ནང་འགྲོ་རྒྱུར་བཀག་སྡོམ་བྱེད་བཞིན་ཡོད་པ་ལྟར། རྒྱ་ནག་གི་འབྲེལ་ཡོད་རྣམས་ཀྱང་ཨ་རི་ནང་ཡོང་རྒྱུར་བཀག་སྡོམ་བྱ་རྒྱུའི་ཁྲིམས་འཆར་ཞིག་གཏན་འབེབས་གནང་ཡོད་འདུག
ཕྱི་ཟླ་༩ པའི་ཕྱི་ཚེས་༢༦ ཉིན་བོད་མིའི་སྒྲིག་འཛུགས་ཀྱི་གསར་གནས་སུ་གནས་ཚུལ་སྤེལ་བ་ལྟར་ན། ནམ་རྒྱུན་ནས་རྒྱ་གཞུང་གིས་ཨ་རིའི་གཞུང་འབྲེལ་མི་སྣ་དང་། གསར་འགོད་པ། གཞུང་འབྲེལ་མ་ཡིན་པའི་ཚོགས་སྡེ་ཁག ཨ་རིར་གནས་སྡོད་བོད་མི་ཐེ་བའི་ཨ་རིའི་མི་སེར་རྣམས་བོད་ནང་འགྲོ་རྒྱུར་བཀག་སྡོམ་བྱེད་བཞིན་པ་ལྟར། འབྲེལ་ཡོད་རྒྱ་ནག་བ་རྣམས་ཀྱང་ཨ་རིར་ཡོང་རྒྱུར་དེ་མཚུངས་ཀྱི་བཀག་སྡོམ་བྱ་ཆེད། བོད་ནང་ཕར་འགྲོ་ཚུར་འོང་གི་གོ་སྐབས་འདྲ་མཉམ་གྱི་ཁྲིམས་འཆར་(Reciprocal Access to Tibet Act)ཞེས་པ་ཞིག་ཨ་རིའི་གྲོས་ཚོགས་འོག་མའི་ནང་ཕྱི་ཟླ་༩ པའི་ཕྱི་ཚེས་༢༥ ཉིན་གཏན་འབེབས་གནང་ཡོད་འདུག
ཁྲིམས་འཆར་དེ་ཨ་རིའི་མང་གཙོ་ཚོགས་པའི་གྲོས་ཚོགས་འཐུས་མི་ཇིམ་མེཀ་གྷོ་ཝེན་(Jim McGovern) གྱིས་གཙོ་བོར་བཏོན་ཏེ། དེར་ཨ་རིའི་སྤྱི་མཐུན་ཚོགས་པའི་གྲོས་ཚོགས་འཐུས་མི་སྐུ་ཞབས་(Randy Hultgren) ཀྱིས་རྒྱབ་སྐྱོར་བྱས་ནས་ཨ་རིའི་གྲོས་ཚོགས་འོག་མའི་ནང་འཁྱེར་ཡོང་བ་ཞིག་ཡིན་འདུག ཁྲིམས་འཆར་དེ་གྲོས་ཚོགས་སུ་གཏན་འབེབས་བྱུང་སྐབས་སྐུ་ཞབས་ཇིམ་མེག་གྷོ་ཝེན་གྱིས། ཉིན་དེ་ནི་འགྲོ་བ་མིའི་ཐོབ་ཐང་གི་ཕྱིར་དུ་ཉིན་མོ་གལ་ཆེན་ཞིག་ཆགས་ཡོད་པ་དང་། ཨ་རིའི་ངོས་ནས་མུ་མཐུད་འགྲོ་བ་མིའི་ཐོབ་ཐང་སྲུང་སྐྱོབ་ཐད་རྒྱབ་སྐྱོར་བྱེད་དགོས་པ། དེ་བཞིན་རྒྱ་ནག་གཞུང་ནས་བོད་ནང་འགྲོ་བ་མིའི་ཐོབ་ཐང་རྩིས་མེད་རྡོག་རོལ་བཏང་དང་གཏོང་བཞིན་པ་དེ་དག་ཐེར་འདོན་བྱེད་དགོས་པ་བཅས་གསུངས་ཡོད་འདུག་པ་མ་ཟད། ཨ་རིའི་གྲོས་ཚོགས་འོག་མའི་འཐུས་མི་ལྕམ་ཨི་ལེ་ཡ་ན་ལེ་ཊི་ནེན་(Ileana Ros-Lehtinen) གྱིས་ཀྱང་། ད་རེས་ཀྱི་ཁྲིམས་འཆར་འདི་བོད་མི་ཚོར་རྒྱབ་སྐྱོར་དང་། རྒྱ་ནག་ནས་ཨ་རིར་སྡང་ཟུག་གི་སྲིད་བྱུས་འཛིན་བཞིན་པ་དེེར་ལན་སློག་རྒྱུ་བཅས་གནད་དོན་དེ་གཉིས་ཀའི་ཐོག་ལ་གལ་ཆེན་པོ་ཆགས་ཡོད་སྐོར་གསུངས་ཡོད་འདུག
བོད་ནང་ཕར་འགྲོ་ཚུར་འོང་གི་གོ་སྐབས་འདྲ་མཉམ་གྱི་ཁྲིམས་འཆར་འདི་གཏན་འབེབས་གནང་ཐབས་སུ་ཨ་རིའི་རྒྱལ་ས་ཝ་ཤིང་ཀྲོན་ཌི་སི་རུ་རྟེན་གཞི་བྱས་པའི་རྒྱལ་སྤྱིའི་བོད་དོན་ལས་འགུལ་ཁང་དང་འབྲེལ་ཡོད་སོགས་ཀྱིས་དེ་སྔོན་སྔ་ཕྱི་ཞུ་སྐུལ་རིམ་པ་གནང་བ་བརྒྱུད། ཉེ་ཆར་ཕྱི་ཟླ་༧ ནང་ཨ་རིའི་གྲོས་ཚོགས་འོག་མའི་ཁྲིམས་དོན་ཚོགས་ཆུང་ནས་ཁྲིམས་འཆར་འདིར་སྤྱི་མོས་ཐོག་ནས་རྒྱབ་སྐྱོར་གནང་ཡོད་འདུག རྒྱལ་སྤྱིའི་བོད་དོན་ལས་འགུལ་ཁང་གི་ཚོགས་གཙོ་སྐུ་ཞབས་(Matteo Meccaci) ཡིས་ད་ཐེངས་ཁྲིམས་འཆར་འདི་ཨ་རིའི་གྲོས་ཚོགས་འོག་མའི་ནང་གཏན་འབེབས་བྱུང་བ་ལྟར། སླད་མ་འོངས་པར་ཨ་རིའི་གྲོས་ཚོགས་གོང་མའི་ནང་དེ་ལྟར་གཏན་འབེབས་གནང་ཐུབ་རྒྱུའི་ཐོག་ལ་དོ་སྣང་བྱེད་དགོས་སྐོར་གསུངས་ཡོད་འདུག །
གསར་འགོད་པ་བཀྲ་ཤིས་དོན་གྲུབ།


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Thursday, June 30, 2016
ཞུམ་མེད་ཀྱི་སྨྲ་སྤོབས་ལ་གདེངས་ཐོབ་པའི་ངེས་དོན་བོད་ཀྱི་དཔའ་བོ།
བོན་སྤྱི་དགེ་བཤེས་སྨོན་ལམ་མཐར་ཕྱིན།
དེ་རིང་ ༢༠༡༦།༧།༡ ཉིན་རྒྱ་ནག་དམར་ཤོག་ཚོགས་པ་(ཀྲུང་གོ་གུན་ཁྲན་ཏང)འགོ་བཙུགས་ནས་ལོ་ ༩༥ འཁོར་བའི་དུས་དྲན་ཡིན་ཟེར་བ་དང་བསྟུན། རྒྱ་ནག་དམག་ཤོག་ཚོགས་པས་བོད་མི་རིགས་ལ་སྡུག་སྦྱོང་མནར་གཅོད་ཇི་འདྲ་བཏང་ཡོད་མེད་སྐོར། ཤོག་བུ་དཀར་པོའི་ཐོག་ཏུ་ཡི་གེ་ནག་པོ་ཕབ་གནང་མཁན་པཎ་ཆེན་ཐམས་ཅད་མཁྱེན་པ་སྐུ་ཕྲེང་བཅུ་པ་མཆོག་གི་མཛད་རྗེས་རྣམས་སླར་ཡང་དྲན་པའི་ངོས་ནས་སྔར་རྩོམ་ཐུང་ངུ་ཞིག་དྲ་ཐོག་ཏུ་བཀོད་པ་ཡིན།
༄༅། །གངས་ཅན་ཁ་བ་རི་པའི་ཁྱོན་འདིར་བོད་རྗེ་ཐོག་མ་གཉའ་ཁྲི་བཙད་པོའི་སྐབས་བོན་གཤེན་ནམ་མཁའ་སྣང་བ་མདོག་ཅན་སོགས་སྐྱེས་མཆོག་དུ་མས་རྒྱལ་པོའི་བླ་ཡི་སྐུ་གཤེན་མཛད་དེ་རྒྱལ་གཤེན་བསྟན་པ་མཉམ་ཆགས་ཀྱི་སྲོལ་བཟང་ཚུགས་ནས་བོན་ཁྲིམས་དར་གྱི་མདུད་པའི་གཞི་བཏིང་ཞིང༌། རྒྱལ་ཁྲིམས་གསེར་གྱི་ཐིག་ཤིང་གི་གཞུང་བསྲང་ནས་རྒྱལ་ཁམས་འདི་དང་མི་རིགས་འདི་ཡི་ཡ་རབས་སྤྱོད་བཟང་དང༌། དྲང་བདེན་བྱམས་བརྩེའི་སྲོལ་རྒྱུན་རྣམས་མ་ཉམས་བརྒྱུད་པ་འཛིན་པའི་སྐྱེས་མཆོག་དང༌། མང་པོས་བཀུར་བའི་རྗེ་བློན་རིམ་བྱོན་རྣམས་ཀྱིས་གངས་ལྗོངས་ཤེས་རིག་གི་སྙིང་བཅུད་གཤེན་བསྟན་གཡུང་དྲུང་གི་བོན་རིན་པོ་ཆེ་དང༌། ཐུབ་བསྟན་དམ་པའི་ཆོས་རིན་པོ་ཆེ་གཉིས་ཏེ་བོན་ཆོས་ཉི་ཟླ་ཟུང་འབྲེལ་ལ་གཞིར་བཅོལ་ནས་བོད་བསྟན་སྲིད་མི་རིགས་དང་བཅས་པར་གཅེས་སྐྱོང་དང༌། སྲུང་སྐྱོབ་སོགས་གནང་སྟེ་འཛམ་གླིང་སྲིད་པའི་ཁྱོན་ཡོངས་སུ་མཛད་བཟང་གྲགས་པའི་སྙན་པ་དཀར་པོས་ཁྱབ་པར་མཛད།
དེ་ལྟའི་རང་རིགས་རྗེ་བློན་འབངས་འཁོར་དང་བཅས་པར་དབང་བའི་གངས་ལྗོངས་སྲིད་པའི་རྒྱལ་ཁམས་ཆེན་པོ་འདི་ནི། སྐད་ཡིག་དང་ཆོས་རིག ཡུལ་སྲོལ་གོམས་གཤིས། སྲིད་དོན་རྒྱལ་རབས། མི་རིགས་ཀྱི་གནས་བབ་བཅས་གང་ལ་གཞིགས་ཀྱང་རྒྱལ་ཁབ་གཞན་དང་མི་རིགས་གཞན་ལ་ལྟོས་མེད་ཀྱི་རྒྱབ་ཁབ་ཁེ་གཙང་པ་ཞིག་ཡིན་ཀྱང༌། ཕྱི་ལོའི་དུས་རབས་ཉི་ཤུ་པའི་ནང་རྒྱ་ནག་གུང་ཁྲན་གྱིས་གངས་ལྗོངས་བསྟན་འགྲོའི་གཙུག་རྒྱན་ྋསྐྱབས་མགོན་རྒྱལ་པཎ་ཡབ་སྲས་རྣམ་གཉིས་དགུང་ན་མ་སྨིན་པའི་གོ་སྐབས་བཟུང་སྟེ། དངོས་ཤུགས་བརྒྱུད་གསུམ་ནས་ྋརྒྱལ་དབང་ཡབ་སྲས་རྣམ་གཉིས་ཐུགས་དགོངས་དམ་ཚིག་བསླད་ཐབས་དང༌། བོད་ཀྱི་རྒྱལ་ཁམས་ཡོངས་སུ་དམངས་གཙོ་བཅོས་བསྒྱུར་དང༌། ཞིང་བྲན་མང་ཚོགས་རྣམས་ཞི་བའི་བཅིང་འགྲོལ་གཏང་རྒྱུ་ཡིན་ཟེར་བ་སོགས་གཡོ་འཕྲུལ་ཐབས་བྱུས་དུ་མ་བེད་སྤྱད་ནའང༌། སྐབས་དེའི་གུང་ཁྲན་གྱི་དམིགས་ཡུལ་ཇི་བཞིན་བསྒྲུབས་མ་ཐུབ་ཅིང༌། ྋརྒྱལ་དབང་ཡབ་སྲས་རྣམ་གཉིས་ཐུགས་དགོངས་མཁྱེན་རླབས་ཀྱི་ནུས་རྩལ་ཡོངས་སུ་རྫོགས་ཏེ། ཐུགས་བརྩེའི་དམ་ཚིག་གཅིག་ཏུ་བསྒྲིལ་ནས་བོད་བསྟན་སྲིད་མི་རིགས་དང་བཅས་པའི་མཛད་འགན་ལྷུར་གྱིས་བཞེས་གནང་བ་དང༌། ཆོལ་གསུམ་བོད་འབངས་རྒྱ་ཆེའི་མང་ཚོགས་ནས་ཀྱང་རྒྱ་མིའི་བྱ་ཐབས་དང་གཡོ་བྱུས་དེ་དག་ལ་མགོ་མ་འཁོར་བར་ངོ་རྒོལ་དང་རྔམ་སྟོན། འཐབ་འཁྲུག་སོགས་རབ་དང་རིམ་པ་སྤེལ་པ་མ་ཟད། ཕྱི་ལོ་ ༡༩༥༩ ལོར་གཞི་རྒྱ་ཆེ་ལ་གཟི་བརྗིད་ལྡན་པའི་མི་མང་འོས་ལང་ཆེན་མོ་སོགས་ཞི་དྲག་གི་ལས་འགུལ་རྒྱ་ཆེར་སྤེལ་དགོས་གྱུར།
མཐར་ྋགོང་ས་རྒྱལ་དབང་ཐམས་ཅད་མཁྱེན་པ་མཆོག་རྒྱ་གར་དུ་བཙན་བྱོལ་ལ་ཕེབས་དགོས་གྱུར་ཅིང༌། བོད་ས་ཡོངས་རྫོགས་རྒྱ་ནག་གི་དབང་འོག་ཏུ་ཚུད་དེ་བཅོས་བསྒྱུར་དང་བཅིང་འགྲོལ་གྱི་མིང་སྙན་འོག་མི་ལོ་སྟོང་ཕྲག་དུ་མའི་རིང་བོད་མི་རིགས་དང་ཁ་བྲལ་མ་མྱོང་བའི་ཆོས་རིག་དང༌། ཡུལ་གོམས་གཤིས་ལུགས་བཅས་རྩ་གཏོར་དུ་གཏོང་ཐབས་གསར་བརྗེའི་ལས་འགུལ་ཆེན་མོ་ཞེས་པ་སོགས་འཇིག་རྟེན་འདིར་མཐོང་ཐོས་དཀའ་བའི་ཁྲེལ་མེད་ལུགས་མེད་ཀྱི་ལམ་ལུགས་སྣ་ཚོགས་སྤེལ་ནས་བོད་འབངས་རྣམས་སྡུག་བསྔལ་མུན་པའི་སྨྲག་རུམ་གྱིས་གཡོགས་ཏེ་ཅི་བྱ་གཏོལ་བྲལ་གྱི་གནས་སུ་གྱར།
སྐབས་དེར་རྒྱ་ནག་གི་དབང་འོག་ཏུ་མི་མང་དུང་ཕྱུར་ལྔ་ལྷག་ཡོད་ཅེས་པའི་དབུས་ནས་བོད་རིགས་ཀྱི་ལ་རྒྱ་ཐུགས་ལ་འཆང་ཞིང༌། ཞུམ་མེད་ཀྱི་སྨྲ་སྤོབས་ལ་གདེངས་ཐོབ་པའི་ངེས་དོན་བོད་ཀྱི་དཔའ་བོ་མཚན་བརྗོད་པར་དཀའ་བ་སྣང་མཐའི་ཟློས་གར་པཎ་ཆེན་ཐམས་ཅད་མཁྱེན་གཟིགས་སྐུ་ཕྲེང་བཅུ་པ་བློ་བཟང་འཕྲིན་ལས་ལྷུན་གྲུབ་ཆོས་ཀྱི་རྒྱལ་མཚན་རིན་པོ་ཆེ་མཆོག་གིས་རྒྱ་ནག་གུང་ཁྲན་ནས་བོད་ས་སྟོད་སྨད་བར་གསུམ་དུ་ལག་ལེན་བསྟར་བཞིན་པའི་སྲིད་བྱུས་དང༌། བཅོས་བསྒྱུར་སོགས་ལ་མར་ལེ་རིང་ལུགས་ཀྱི་ལྟ་གྲུབ་མཁན་ཚོས་བརྗོད་བཞིན་པའི་དངོས་ཐོག་བདེན་འཚོལ་གྱི་རྒྱ་ལས་མ་འགོངས་པའི་དཔྱད་ཞིབ་མཐིལ་ཕྱིན་གནང་སྟེ། བོད་བསྟན་སྲིད་མི་རིགས་དང་བཅས་པར་འཕྲད་བཞིན་པའི་དཀའ་ངལ་དང༌། སྡུག་སྦྱོང་མནར་གཅོད་ཚད་མེད་གཏོང་བཞིན་པ་དེ་རྣམས་ནི་འཇིག་རྟེན་སྲིད་པའི་ཁྱོན་འདིར་གྲགས་མ་མྱོང་བའི་ཁྲེལ་མེད་ལུགས་མེད་ཀྱི་བྱ་གཞག་ཅིག་དང༌། ཁ་བཤད་ལག་བསྟར་རྩ་བ་ནས་མི་མཚུངས་བའི་མི་རིགས་རིང་ལུགས་ཀྱི་དབང་སྒྱུར་བྱུས་ངན་ཞིག་ཏུ་གཟིགས་ནས་བོད་འབངས་སྡུག་བསྔལ་ལས་སྐྱོབ་ཆེད་བདེན་པའི་འབོད་སྒྲ་ཡོངས་གྲགས་སུ་ཡིག་འབྲུ་ཁྲི་བདུན་གྱི་སྙན་ཞུ་ཞེས་པ་དོན་གནད་ཆེ་ཁག་བརྒྱད་འཁོད་ཅན་ཏེ། ༡༽ངོ་ལོག་ཟིང་འཁྲུག་ཞོད་འཇགས་ཀྱི་སྐོར་དང༌། ༢༽དམངས་གཙོ་བཅོས་བསྒྱུར་གྱི་སྐོར། ༣༽ཞིང་འབྲོག་ཐོན་བསྐྱེད་དང་མི་མང་གི་འཚོ་བ། ༤༽འཐབ་ཕྱོགས་གཅིག་གྱུར་གྱི་སྐོར། ༥༽དམངས་གཙོ་གཅིག་སྡུད་ཀྱི་སྐོར། ༦༽སྲིད་དབང་སྒེར་འཛིན་གྱི་སྐོར། ༧༽ཆོས་ལུགས་ཀྱི་སྐོར། ༨༽མི་རིགས་ཀྱི་སྐོར་བཅས་གསལ་བའི་གདུང་འབོད་དེ་ཉིད་རྒྱ་ནག་གུང་ཁྲན་ཏང་གི་སྲིད་བློན་ལ་གནང་བ་ཟད། ད་དུང་རྒྱ་ནག་དབུས་སའི་དཔོན་རིགས་ཁག་ལྷན་སྐབས་བབ་ཀྱི་ཚོགས་འདུ་མང་པོའི་ནང་ལེགས་སྤེལ་ཉེས་འགོག་གི་གལ་ཆེའི་དགོངས་འཆར་ཁག་དང༌། རྒྱ་ནག་གི་དཔོན་མིང་ཁུར་བའི་གོང་འོག་འགོ་ཁྲིད་རིམ་པའི་བྱ་སྤྱོད་ངན་པ་རྣམས་ཐེར་འདོན། རང་ཉིད་ཀྱིས་གནང་བའི་བདེན་འབོད་ཀྱི་འགན་ཁུར་ཁུངས་སྐྱེལ་ར་སྤྲོད་བཅས་སྦས་གསང་དང་འཛེམ་ཟོན་མེད་པར་གནང་ཡང༌། བདེན་དོན་ལ་དྭང་ལེན་བྱེད་རྒྱུ་ལྟ་ཞོག་ད་དུང་ནག་མེད་ཉེས་འགེལ་གྱི་རྫུན་ཁག་མང་པོ་ཞིག་ཀུན་གཟིགས་པཎ་ཆེན་རིན་པོ་ཆེ་མཆོག་ལ་བཀལ་ཞིང༌། དགོས་དབང་གཡོ་ཟོལ་གྱིས་སྦག་པའི་གོ་གནས་སྔར་ཕུལ་ཐམས་ཅད་ཕྱིར་བསྡུ་བྱས་ཏེ། ཀུན་གཟིགས་རིན་པོ་ཆེ་ནི་གྲལ་རིམ་འཐབ་རྩོད་ཀྱི་དམིགས་འབེན་ཞིག་ཏུ་བཞག་ནས་མི་ལོ་ཧྲིལ་པོ་བཅུ་མ་ཟིན་ཙམ་དུ་བཙོན་འཇུག་ཞུས་པ་དང༌། བོད་འབངས་རྣམས་ཀྱང་རྒྱ་ནག་གུང་ཁྲན་གྱི་སྡུག་སྦྱོང་མནར་སྤྱོད་སྔར་ལས་ལྡབ་འགྱུར་ཆེ་བའི་འོག་དམྱལ་བ་མི་ཡུལ་དུ་འཕོས་པ་ལྟ་བུའི་སྡུག་བསྔལ་བསམ་བརྗོད་ལས་འདས་པ་མྱངས་བའི་ཛ་དྲག་གཉན་འཕྲང་ཅན་གྱི་དུས་ཚོད་དེར་སྐྱབས་པའི་མགོན་དང་རེ་བའི་དཔུང་གཉེན་གང་ཡང་མེད་པར་བྱིའུ་ཕྲུག་ཐང་སྟོང་དུ་ལུས་པ་བཞིན་ཅི་བྱ་གཏོལ་བྲལ་ངང་སྡོད་དགོས་སུ་གྱུར།
ལྟོས་བཅས་རྟེན་འབྲེལ་གྱི་ནུས་མཐུ་དང་སྤྱི་མཐུན་བསོད་ནམས་ཀྱི་ལས་དབང་ལ་བརྟེན་ནས་ཀུན་གཟིགས་རིན་པོ་ཆེ་མཆོག་བཙོན་གྲོལ་ཐོབ་པ་དང་སླར་ཡང་གངས་ལྗོངས་བསྟན་འགྲོའི་མཛད་འཕྲིན་ལ་གཞོལ་བར་གནང་སྟེ། ཆོལ་གསུམ་བོད་མིའི་ས་ཁྱོན་གང་སར་ཆེད་དམིགས་ཕེབས་གནང་གིས་དགོན་སྡེ་གྲྭ་ཚང་གི་གནས་སྟངས། ཤེས་རིག་སློབ་གསོའི་གོམས་སྟབས། རྒྱ་ཆེའི་མང་ཚོགས་ཀྱི་འཚོ་ཐབས་བཅས་ལ་སྐུ་ངལ་འཛེམ་མེད་ཀྱིས་རྟོག་ཞིབ་མཐིལ་ཕྱིན་གནང་ཞིང༌། གངས་ལྗོངས་ཤེས་རིག་གི་བསྟི་གནས་རིས་སུ་མ་ཆད་པའི་དགོན་སྡེ་བརྒྱ་ཕྲག་དུ་མའི་རྟེན་དང་བརྟེན་པ་དང༌། སྔར་སྲོལ་དུས་མཆོད། བསླབ་པ་སློབ་གཉེར་བཅས་བསྐྱར་གསོ། བོད་ལྗོངས་སློབ་གྲྭ་ཆེན་མོ་དང༌། པེ་ཅིང་ནང་བསྟན་སློབ་གླིང་སོགས་གྲགས་ཆེ་ལ་ཐུན་མིན་གངས་ལྗོངས་ཀྱི་ཤེས་རིག་ལ་ལོངས་སུ་སྤྱད་སའི་མི་རབས་གསར་པའི་བགོ་སྐལ་གྱི་མི་རིགས་སློབ་གྲྭ་དུ་མ་ཞིག་གསར་བསྐྲུན་དང་རྒྱ་བསྐྱེད་ཀྱི་མཛད་ཁུར་བཞེས་གནང་མཛད།
ཁྱད་པར་རིས་མེད་གྲུབ་མཐའ་ཁག་གི་སྐྱེས་ཆེན་རྣམ་པ་སོགས་སྔོན་བྱོན་བོད་ཀྱི་མཁས་དབང་རིམ་པའི་ལེགས་བཤད་ཀྱི་དཔེ་ཚོགས་རྣམས་དང༌། གངས་ལྗོངས་ཤེས་རིག་གི་ཉིད་བཅུད་གངས་ཅན་རིགས་བརྒྱའི་སྒོ་འབྱེད་ལྡེ་མིག་སོགས་རིན་བྲལ་གསུང་རབ་དང༌། རྒྱལ་རབས་ལོ་རྒྱུས་སོགས་པར་བསྐྲུན་གྱི་མཐུན་འགྱུར་དང་འཛམ་གླིང་གོ་ལའི་ཁྱོན་དུ་ཁྱབ་པར་གནང༌། གཞི་རིམ་རྒྱ་ཆེའི་མང་ཚོགས་ཀྱི་དགོས་མཁོ་དང་འཚམས་པའི་འཚོ་ཐབས་དང་རོགས་མགོན་གྱི་འཛུགས་བསྐྲུན། གཞིས་བྱེས་བོད་མིའི་འབྲེལ་མཐུད་རྒྱལ་དབང་སྐུ་ཕྲེང་བཅུ་བཞི་པ་མཆོག་གིས་དབུ་ཁྲིད་པའི་བཙན་བྱོལ་བོད་མིའི་སྐུ་ཚབ་སྔ་རྗེས་ལ་འབྲེལ་གཏུགས་དང་ལམ་སྟོན་སོགས་གནང་བ་བཅས་མདོར་ན་སྐུ་ཚེ་ཧྲིལ་པོ་བོད་བསྟན་སྲིད་མི་རིགས་ཀྱི་དོན་དུ་ལེགས་སྐྱེས་སུ་བསྩལ་གནང་མཛད་པའི་མ་ཚད། རྒྱ་ནག་གུང་ཁྲན་ཏང་གི་དབང་འོག་ཏུ་རང་དབང་ཏིལ་འབྲུ་ཙམ་ཡང་མེད་པའི་གྲངས་ཉུང་མི་རིགས་མང་པོའི་སྣེ་ཁྲིད་མཁན་གྱི་མིག་དཔེ་འོས་པའི་རླབས་ཆེན་གྱི་མི་སྣ་ཞིག་ཏུ་གྱུར་ཡོད།
སྲིད་ན་མཚུངས་ཟླ་དཀོན་པའི་པཎ་ཆེན་ཐམས་ཅད་མཁྱེན་གཟིགས་སྐུ་ཕྲེང་བཅུ་པ་ཆེན་པོ་མཆོག་གློ་བུར་དུས་མིན་གྱི་གཟུགས་སྐུའི་བཀོད་པ་མ་བསྡུས་པར་ད་དུང་ཡང་འཚོ་ཞིང་གཞེས་ཡོད་ཚེ་གངས་ཅན་མགོན་པོ་རྒྱལ་དབང་ཐམས་ཅད་མཁྱེན་པ་མཆོག་དང་གསེར་ཞལ་ལྷན་འཛོམས་སམ། བོད་རྒྱ་གཉིས་སྨན་དབུ་མའི་ལམ་གྱི་སྲིད་བྱུས་འདི་ཉིད་བོད་ཆོལ་ཁ་གསུམ་གྱི་ཁྱོན་དུ་ཁྱབ་སྤེལ་དང༌། ཕྱག་བཞེས་གནང་མཁན་དོན་གྱི་བདག་པོ་ཞིག་ཏུ་གྱུར་ནས་ད་ཚོད་བོད་རྒྱ་ཞི་མོལ་གྱི་གོམས་སྟབས་གང་མཚམས་ཞིག་མདུན་སྤོས་ཐུབ་ཡོད་པ་སྨོས་ཅི་དགོས། འདི་ལྟར་ཀུན་གཟིགས་པཎ་ཆེན་རིན་པོ་ཆེ་མཆོག་གི་མཛད་བཟང་གི་ཆ་ཤས་ཙམ་ཞིག་སྨོས་པ་ཡང་མགོན་པོ་གང་གི་བླ་ན་མེད་པའི་མཛད་འཕྲིན་དང༌། འཇིགས་ཞུམ་མེད་པའི་སྨྲ་སྤོབས། འགྲན་ཟླ་བྲལ་བའི་ཐུགས་སྟོབས་བཅས་ཀྱི་བཀའ་དྲིན་རྗེས་དྲན་གྱི་ཆེད་དང་རང་གིས་རང་ལ་གསལ་འདེབས་ཀྱི་ཚུལ་དུ་ཐུང་ཙམ་ཞིག་བྲིས་ཁུལ་ལགས།
ཀུན་གཟིགས་པཎ་ཆེན་རིན་པོ་ཆེ་སྐུ་ཕྲེང་བཅུ་པ་མཆོག་དགོངས་པ་གཞན་དོན་དུ་གཟིགས་རྗེས་བྱེས་འཁོད་བཀྲས་ལྷུན་དགོན་དང༌། ཡང་སྲིད་སྐོར་གྱི་ལས་དོན་ཚོགས་ཆུང་གཙོ་གྱུར་གངས་ལྗོངས་མདོ་དབུས་ཁམས་གསུམ་གྱི་མི་མང་བོད་ཕྱི་ནང་དུ་གནས་འཁོད་དང༌། ཧི་མ་ལ་ཡའི་རི་རྒྱུད་སོགས་ས་ཁུལ་ཁག་ནས་སྤྱི་སྒེར་མང་པོ་ཞིག་གིས་སྔ་རྗེས་སུ་ྋགོང་ས་ལྷ་མིའི་རྣམ་འདྲེན་རྒྱལ་དབང་སྐུ་ཕྲེང་བཅུ་བཞི་པ་མཆོག་ལ་བརྟག་ཞུ་དང༌། རྟགས་མཚན་ཅན་གྱི་ཁྱེའུའི་མཚན་ཐོ། འདྲ་པར། ལོ་རྒྱུས་བཅས་ཕུལ་འབྱོར་ཞུས་པ་བཞིན་ྋགོང་ས་མཆོག་གིས་སྔར་ཕན་རྒྱལ་བ་ཡབ་སྲས་ཀྱི་འབྲེལ་ལམ་ལོ་རྒྱུས་རིམ་ཅན་དངོས་ཡོད་བཞིན། ཐུགས་ཁུར་ཆེ་བཞེས་ཀྱིས་ལོ་ནས་ལོ་སྦྲེལ་ཏེ་གཟིགས་དཔྱད་ནན་ཏན་རིམ་པར་གནང་བའི་མཐར་ཕྱི་ལོ་ ༡༩༩༥ ཟླ་ ༥ ཚེས་ ༡༤ ཉིན་པཎ་ཆེན་རིན་པོ་ཆེའི་ཡང་སྲིད་བསྟན་འཛིན་དགེ་འདུན་ཡེ་ཤེས་འཕྲིན་ལས་ཕུན་ཚོགས་དཔལ་བཟང་པོ་མཆོག་ངོས་འཛིན་གྱིས་ཁྱབ་བསྒྲགས་གནང་བ་མ་ཟད། པཎ་ཆེན་རིན་པོ་ཆེའི་ཡང་སྲིད་ངོས་འཛིན་གྱི་བྱེད་སྒོ་འདི་ཐད་ཆོས་ཕྱོགས་ཀྱི་བྱ་བ་ལས། ཆབ་སྲིད་ཀྱི་གནད་དོན་མིན་གཤིས་རྒྱ་ནག་གཞུང་གིས་ཀྱང་ཡང་སྤྲུལ་ཁྲི་འདོན་གྱིས་མཚོན་ཆོས་ཕྱོགས་ཀྱི་མཛད་སྒོ་ཁག་ལ་མཐུན་འགྱུར་ཕན་གྲོགས་གནང་བའི་ཐུགས་རེ་བཅང་གནང་ཡང༌། དེ་ལས་ལྡོག་ཏེ་རྒྱ་ནག་གཞུང་གིས་ཀུན་གཟིགས་པཎ་ཆེན་སྐུ་ཕྲེང་བཅུ་གཅིག་པ་རིན་པོ་ཆེ་མཆོག་གིས་དབུས་པའི་ཡབ་ཡུམ་སྐུ་འཁོར་འབྲེལ་ལྟོས་དང་བཅས་པ་བཙན་ཁྲིད་ཀྱིས་ཉེས་མེད་ཁག་དཀྲི་དང་ཐབས་ལམ་སྣ་ཚོགས་བེད་སྤྱད་དེ་རིན་པོ་ཆེ་མཆོག་གཞིས་བྱེས་བོད་མི་རྣམས་ཀྱི་མཇལ་ཡུལ་དུ་མེད་པར་གྱུར་པ་ནས་བཟུང༌། བཙན་བྱོལ་བོད་མི་མང་སྤྱི་འཐུས་ལྷན་ཚོགས་དང༌། འཛིན་སྐྱོང་བཀའ་ཤག་དང་ཆོས་རིག་ལས་ཁུངས། ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་པའི་ཆོས་ཚོགས་རིམ་པ་ཁག་སོགས་གཞུང་འབྲེལ་དང་གཞུང་འབྲེལ་མ་ཡིན་པའི་བོད་མིའི་སྒྲིག་འཛུགས། གཞན་ཡང་དྲང་བདེན་དང་ཞི་བདེ་ལ་དགའ་བའི་འཛམ་གླིང་རྒྱལ་སྤྱིའི་ཚོགས་སྡེ་ཁག་སོགས་ནས་རྒྱ་ནག་གཞུང་གི་བྱེད་བབ་རྣམས་དྲང་བདེན་མིན་ཚུལ་ཐེར་འདོན་དང་ར་སྤྲོད། ཆུང་སྲིད་པཎ་ཆེན་རིན་པོ་ཆེ་གཙོས་པའི་བོད་ཀྱི་ཆབ་སྲིད་བཙོན་པ་རྣམས་གློད་བཀྲོལ་དགོས་པ་སོགས་ཀྱི་འབོད་སྐུལ་དང༌། རེ་ཞུས་ཇི་ལྟར་བྱས་ཀྱང་ད་བར་རིན་པོ་ཆེ་མཆོག་གི་སྐུ་ཚཻའི་གནས་སྟངས་ཇི་ཆགས་འཛམ་གླིང་མི་མང་གི་མདུན་དུ་བདེན་འཕེར་འོས་པའི་ཁུངས་སྐྱེལ་ར་སྤྲོད་ཚད་ཐུབ་གང་ཡང་བྱས་མེད་ནའང༌། ད་དུང་ང་ཚོས་བྱེད་ཐབས་དང་བརྒྱུད་ལམ་གསར་པ་དངོས་ཤུགས་བརྒྱུད་གསུམ་ནས་འཚོལ་ཞིབ་ཀྱིས་རྒྱ་ནག་སྲིད་གཞུང་ནས་ལམ་ལུགས་ཅི་ཡང་མེད་པའི་བོད་བརྒྱུད་ནང་བསྟན་གྱི་ཡང་སྲིད་ངོས་འཛིན་དོ་དམ་བྱ་ཐབས་སྐོར་སོགས་ལ་དཔྱད་ཞིབ་མཐིལ་ཕྱིན་གྱིས་བདེན་དངོས་ཇི་ཡིན་གཟུ་བོར་གནས་པའི་འཛམ་གླིང་མི་མང་ཡོངས་ནས་ཤེས་ཐབས་དང༌། རྒྱ་ཕྱོགས་ཀྱི་གཡོ་སྒྱུའི་ཤོམ་ར་ལ་མགོ་མ་འཁོར་བའི་ཐབས་ཤེས། རིན་པོ་ཆེ་མཆོག་གི་སྐུ་ཚེའི་གནས་སྟངས་དངོས་ཇི་ཆགས། ྋགོང་ས་མཆོག་ནས་ཐུགས་རེ་གནང་བ་ལྟར་གྱི་བོད་བསྟན་སྲིད་མི་རིགས་དང་བཅས་པའི་མགོན་དང་དཔུང་གཉེན་ཞིག་ཏུ་འགྱུར་བའི་སྐུ་ཚེའི་མཛད་འཕྲིན་རྒྱས་ཐབས། རྒྱལ་དབང་ཡབ་སྲས་རྣམ་གཉིས་ཀྱི་གསེར་ཞལ་ལྷན་འཛོམས་ཡོང་ཐུབ་པའི་འབད་བརྩོན་བཅས་སྔར་ལས་ལྷག་པ་མུ་མཐུད་རྒྱུན་འཁྱོངས་བྱ་དགོས་པ་ཞིག་ལས་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་པ་ཁག་འགས་ལས་འགུལ་རེ་ཟུང་གི་ཁག་དཀྲི་ས་ཙམ་དང༌། ཉིན་ཤས་དང་དུས་བཅད་ཀྱི་ལས་འགུལ་ཁ་ཤས་སྤེལ་བས་དོན་འབྲས་སོན་མིན་ནི་རྒྱ་བོད་ཀྱི་ད་ལྟའི་གནས་སྟངས་དང་མི་ལོ་བཞི་བཅུ་ཞེ་གྲངས་ཀྱི་ཉམས་མྱོང་ལས་བསླབ་བྱ་ལེན་དགོས་པ་ནི་ཤིན་ཏུ་ནས་གལ་ཆེར་མཐོང༌།
མཐའ་དོན་ཐམས་ཅད་མཁྱེན་གཟིགས་པཎ་ཆེན་སྐུ་ཕྲེང་བཅུ་གཅིག་པ་བསྟན་འཛིན་དགེ་འདུན་ཡེ་ཤེས་འཕྲིན་ལས་ཕུན་ཚོགས་དཔལ་བཟང་པོ་རིན་པོ་ཆེ་མཆོག་གི་སྐུ་ཚེའི་མཛད་འཕྲིན་མཁའ་མཐར་ཁྱབ་ཅིང༌། པཎ་ཆེན་ཨེར་ཏི་ནི་ལས་དོན་ཞབས་ཞུ་ལྟེ་གནས་ཁང་གི་ལས་དོན་ཐམས་ཅད་ཇི་ལྟར་དམིགས་པ་བཞིན་གེགས་མེད་ལྷུན་གྱིས་འགྲུབ་པའི་སྨོན་འདུན་ཞུ། ཐ་ཚན་མུ་ཙུག་སྨར་རོ།། ༢༠༠༩ ལོར་བྲིས་པ་ཞིག་བཀོད་པ་ཡིན།
རྩོམ་པ་པོ། ཁྱུངཿསྨོན་ལམ། དུས་ཚོད། 11:29:00 PM
Labels: དགོས་མཁོའི་འདུས་གསོག
No comments:
Subscribe to: Post Comments (Atom)


text:
བྱང་ཤམ་བྷ་ལ་བཙལ་བའི་གསང་བ།
- །
- ལྷག་པ།, 06 ཟླ་བཞི་པ། 2016 18:05
- ། རྩོམ་རིག་མེ་ལོང་། འོད
འཇར་མན་ནེའི་རྒྱལ་ཁབ་ཀྱི་སྲིད་འཛིན་ཧི་ཁྲི་ལེར་གྱིས་ཤམ་བྷ་ལར་དབང་སྒྱུར་བྱེད་འདོད་བྱུང་སྟེ། དམག་མི་ཁ་ཤས་ཤམ་བྷ་ལ་འཚོལ་དུ་བཏང་། དེ་ནི་དུས་རབས་ཉི་ཤུའི་ལོ་རབས་སུམ་ཅུའི་ནང་ཞིག་ཡིན། དམིགས་ཡུལ་གཙོ་བོ་བོད་ལ་དབང་སྒྱུར་བྱ་འདོད་པ་རེད། ཐོག་མར་ཆོས་གཞུང་ནས་གསུངས་པར་གཞི་བཅོལ་ནས་ཤམ་བྷ་ལ་འཚོལ་མཁན་གྱི་དམག་མི་དེ་དག་བོད་ཡུལ་དུ་བསླེབས་ཤིང་། བོད་ཡུལ་ནས་ཁོ་ཚོས་གངས་ཏི་སེ་ལ་ཞིབ་འཇུག་བྱས་ཤིང་། གངས་ཏི་སེ་ནི་ཁྱད་མཚར་གྱི་རི་བོ་ཞིག་ཏུ་མཐོང་བར་མ་ཟད་རི་ངོས་ཀྱི་རི་མོར་དཔེ་བྱས་ནས་གཡང་དྲུང་གི་རི་མོ་དམག་རྟགས་སུ་བླངས་ཏེ། མཚན་མོ་ཞིག་ལ་དམག་མང་བང་བསྒྲིགས་ཤིང་ལག་ཏུ་དཔལ་འབར་བཟུང་ནས་དགའ་སྟོན་བྱས་ཤིང་། དགའ་སྟོན་གྱི་སྐབས་སུ་དམག་དཔུང་གཡུང་དྲུང་གི་དབྱིབས་སུ་བང་བསྒྲིགས་ཡོད།
སྤྱིར་གཡུང་དྲུང་འདི་རྒྱལ་ཁབ་མང་བོར་དར་ཡོད་པ་དང་། བོན་རྣམས་ཀྱི་རྩ་ཆེན་ཞིག་ཏུ་འདོད་ཀྱི་ཡོད། འདིར་གཡུང་དྲུང་གི་འབྱུང་ཁུངས་ནི་གངས་ཏི་སེའི་ངོས་ཀྱི་རི་མོ་དེ་ཡིན་མིན་ལའང་བསམ་ཞིབ་མང་དུ་བྱེད་རྒྱུ་འདུག་སྙམ། ཕྱི་ལོ་༡༩༤༠ ཡས་མས་ཤིག་ནས་ཕལ་ཆེར་དམག་ལྭའི་དཔུང་པ་དང་དམག་དར་སྟེང་ཡོངས་ཁྱབ་ལྟར་གཡང་དྲུང་གི་རྟགས་བཀོད། མཁས་པ་ཁ་ཤས་ཀྱིས་དེ་ནས་བཟུང་གཡང་དྲུང་གི་རི་མོ་ནུབ་ཕྱོགས་སུ་དར་ནས་ཨུ་རུ་སུ་ལའང་དར་བར་བཤད་མོད། ༡༩༡༨ ལོའི་ཨུ་རུ་སུའི་སྒོར་མོའི་སྟེང་དུ་གཡང་དྲུང་གི་རི་མོ་བཀོད་ཡོད་པས་ཨུ་རུ་སུ་ལ་དེའི་སྔོན་ནས་ཡོད་པ་ཧ་ཅང་གསལ། གང་ལྟར་དེ་ནས་བཟུང་སྟེ་ད་ལྟ་ལ་ཐུག་གི་བར་དུ་ཤམ་བྷ་ལ་འཚོལ་མཁན་མང་བོ་ཞིག་གངས་ཏི་སེ་ཡོད་སར་སོང་ཡོད། ཨུ་རུ་སུའི་སྨན་པ་ཚན་རིག་པ་གྲགས་ཅན་ཨེར་ནེ་སི་ཐི་མུལ་ད་ཧྲི་ཧྥུ་ ЭpHecT MyлдaшeB སོགས་ཀྱིས་ཞིབ་འཇུག་བྱས་པ་ལྟར་ན།
གངས་ཏི་སེའི་ནང་དུ་འགྲོ་ཨེ་ཐུབ་ལྟ་མཁན་མང་བོ་བྱུང་འདུག་མོད། བཤད་མི་ཤེས་པའི་གནས་ཚུལ་ཡ་མཚན་དང་འགྱུར་ལྡོག་ཡ་མཚན་བྱུང་ནས་ལམ་ལྷོང་བྱུང་མེད་ཅིང་། ཚེ་སྲོག་ལས་མ་ཐར་བའང་གང་མང་བྱུང་འདུག ཁོ་ཚོས་ད་དུང་གངས་ཏི་སེའི་ནང་རོལ་ཏུ་འགྲོ་ནུས་ཚེ་ཞིང་བཀོད་ཅིག་གམ་ཡ་མཚན་པའི་གནས་ཤིག་མཐོང་རྒྱུ་ཡོད་པར་ཡིད་ཆེས་བྱེད་ཀྱིན་འདུག ཤམ་བྷ་ལ་འཚོལ་མཁན་མང་བོ་ཞིག་གིས་ཡུན་རིང་བཙལ་ཏེ་ཤམ་བྷ་ལར་བརྗོད་ཆོག་པ་དེ་བོད་ཡུལ་གྱི་གངས་ཏི་སེ་ཡིན་པར་བསམ་ཡོད། གངས་ཏི་སེ་ནི་སུ་ཞིག་གིས་ཆེད་དུ་བཞེངས་པ་ལྟར་སའི་གོ་ལའི་ཐོག་གི་ས་ཁུལ་གནད་འགག་ཅན་ཞིག་ལ་ཁེད་ཡོད་ཅིང་། ད་དུང་མི་ལོ་སྟོང་ཕྲག་དུ་མའི་སྔོན་ལ་བཞེངས་པའི་ཨེ་རྗིབ་མཆོད་རྟེན་སོགས་འཛམ་གླིང་གི་གནའ་ཤུལ་རྩ་ཆེན་ཁག་དུ་མ་ཞིག་དང་འབྲེལ་བ་ཟབ་མོ་ཞིག་ཀྱང་ཡོད་འདུག
གངས་ཏི་སེ་ནས་ས་གོ་ལའི་བྱང་སྣེ་བར་དུ་སྤྱི་ལེ་༦༦༦༦ཡོད་པ་དང་། གངས་ཏི་སེ་ནས་ས་གོ་ལའི་ལྷོ་སྣེ་བར་དུ་སྤྱི་ལེ་༦༦༦༦+༦༦༦༦ཡོད། གངས་ཏི་སེ་ནས་དབྱིན་ཡུལ་གྱི་གནའ་ཤུལ་རྩ་ཆེན་སི་གྲོན་ཧེན་རྗེ་ CToyHxeHдж བར་དུ་སྤྱི་ལེ་༦༦༦༦བཅས་ཡོད་ལ། ད་དུང་མཐོ་ཚད་ལའང་རྒྱ་མཚོའི་ངོས་ནས་སྨི་༦༦༦༦ཡོད། ས་བབས་འགྱུར་ལྡོག་གི་རྐྱེན་གྱིས་མཐོ་ཚད་ལའང་འགྱུར་བ་ཐེབས་བཞིན་ཡོད་ལ། ཚད་འཇལ་སྟངས་ཀྱི་དབང་གིས་རྒྱ་མཚོའི་ངོས་ནས་༦༦༥༦ཡིན་པར་འདོད་མཁན་ཡང་ཡོད། འདི་ལྟར་ཨང་གྲངས་༦བཞི་ཅན་ཞིག་མང་བོ་ཞིག་ལ་ཁེལ་འགྲོ་བ་འདི་ཆེས་ཡ་མཚན་ཞིག་ལ་བརྩིས་ཏེ། ཞིབ་འཇུག་པ་མང་བོ་ཞིག་གིས་གངས་ཏི་སེ་ནི་སུ་ཞིག་གིས་ཆེད་དུ་བཞེངས་སྐྲུན་བྱས་པ་ཡིན་པར་དོགས་པའང་ཟ་བཞིན་ཡོད། ད་དུང་ཨེ་རྗིབ་ཀྱི་གཏོར་གཟུགས་མཆོད་རྟེན་ ErипeTckиe ПиpaMды Xeoпca དང་། དབྱིན་ཡུལ་གྱི་སི་གྲོན་ཧེན་རྗེ་ CToyHxeHдж ཞེས་པའི་གཙུག་ལག་ཁང་གི་ཤུལ། ཨ་རིའི་གླིང་གི་པ་སི་ཧིས་ OcTpoB Пaxи གླིང་ཕྲན། གངས་ཏི་སེ་བཅས་པའི་གནས་མཆོག་འདི་དག་ལའང་འགྲེལ་བཤད་རྒྱག་མི་ཐུབ་པའི་འབྲེལ་བ་ཡ་མཚན་ཞིག་ཡོད་པ་ནི།བོད་ཡུལ་གྱི་གངས་ཏི་སེ་དང་། ཨེ་རྗིབ་ཀྱི་གཏོར་གཟུགས་མཆོད་རྟེན་དང་། དབྱིན་ཡུལ་གྱི་མཁར་ཤུལ་སི་གྲོན་ཧེན་རྗེ་བཅས་གསུམ་ནི་སའི་གོ་ལའི་སྟེང་དུ་དྲང་ཐིག་གཅིག་གི་ནང་དུ་ཁེལ་ཡོད་པ་དང་། ཨ་རིའི་གླིང་གི་པ་སི་ཧིས་ OcTpoB Пacxи གླིང་ཕྲན་ནི་གངས་ཏི་སེའི་དྲང་ཐད་ཀྱི་སའི་གོ་ལའི་རྒྱབ་ལོགས་སུ་ཁེལ་ཡོད་པ་བཅས་ཡིན། དེ་ཡང་འདི་ནས་གངས་ཏི་སེ་དང་འབྲེལ་ཡོད་ཀྱི་གོང་གི་གནས་མཆོག་གསུམ་རགས་ཙམ་གླེང་ན།
གཅིག ཨེ་རྗིབ་ཀྱི་གཏོར་གཟུགས་མཆོད་རྟེན་ནི་སྤྱི་ལོ་སྔོན་གྱི་དུས་རབས་སྔོན་གྱི་༢༦ནང་བཞེངས་པར་གྲགས་ཤིང་། ཨེ་རྗིབ་ཏུ་མཆོད་རྟེན་འདི་འདྲ་༡༡༨ཡོད་པ་དང་། ཆེས་ཆེ་བ་ནི་ཨེ་རྗིབ་ཕས་རམ་དས་ཧོབ་ས་ ErипeTckиe ПиpaMды Xeoпca ཞེས་པ་འདི་ཡིན་ལ། འཛམ་གླིང་གི་གནའ་ཤུལ་རྩ་ཆེན་གནས་བདུན་གྱི་ནང་གི་གཅིག་ཡིན།
གཉིས། དབྱིན་ཡུལ་གྱི་སི་ཁྲོན་ཧན་རྗེ་ནི་ལོ་ངོ་༣༠༠༠སྔོན་སྟེ་རྡོ་ཆས་སྤྱོད་པའི་དུས་སུ་བཞེངས་པར་འདོད་ཅིང་། འདི་ནི་གཙུག་ལག་ཁང་ཞིག་འཐོར་ཤུལ་དང་། ཡང་ན་གསར་བཞེངས་བྱེད་སྐབས་ལས་མཚམས་བཞག་པ་གང་རུང་ཞིག་ལ་ངོས་འཛིན་བྱེད་ཀྱི་ཡོད་ལ། འཕྲུལ་ཆས་མ་དར་གོང་ལ་དེ་ལྟ་བུ་ཞིག་བཞེངས་པ་ནི་ཡ་མཚན་ཞིག་ཡིན་པ་དང་། ད་ལྟ་འཛམ་གླིང་གི་རྩ་ཆེ་བའི་ཤུལ་བཞག་རིག་གནས་ཀྱི་གྲས་སུ་ཚུད་ཡོད།
གསུམ། པ་སི་ཧིས་ OcTpoB Пacxи གླིང་གི་རྡོས་བཟོས་པའི་མི་གཟུགས་ནི་སྤྱི་སྔོན་གྱི་ལོ་ངོ་༩༠༠ དང་ཡང་ན་༣༠༠/༤༠༠ བར་བྱུང་བར་འདོད་ཀྱིན་ཡོད་པ་དང་། གང་ལྟར་ད་ལྟའི་བར་དུ་ལོ་ངོ་༢༥༠༠ཡས་མས་འགོར་ཡོད། རྡོ་གཟུགས་དག་ནི་གླིང་ཕྲན་གྱི་མཐའ་འཁོར་དུ་ཡོད་ཅིང་། རྡོ་གཟུགས་གཅིག་གི་རིང་ཚད་ལ་གོམ་པ་ཉི་ཤུ་ཡོད། གླིང་ཕྲན་གྱི་དཀྱིལ་དུ་རྡོ་མང་ཞིང་དེའི་ཁྲོད་དུ་བཟོས་ལྷག་ཀྱང་ཡོད་པས། གླིང་དཀྱིལ་ནས་བཟོས་ཏེ་ཁྱེར་ཡོང་བ་ཤེས་ཐུབ་མོད། ཇི་ལྟར་ཁྱེར་ཡོང་བ་ཤེས་མི་ཐུབ་པ་ཞིག་ཡིན། ར་ཕ་ནོ་ཡེ་ཞེས་པའི་མི་རིགས་དེས་རྡོ་གཟུགས་དེ་དག་སྤྱིར་བཏང་བ་ཞིག་མིན་པར་འདོད་ཅིང་། མཚོ་མཐའ་རུ་གཞན་གྱིས་ཁྱེར་ཡོང་བ་མ་ཡིན་པར་རང་འགུལ་གྱིས་སོང་བར་ཡིད་ཆེས་བྱེད་པར་མ་ཟད། ཁོ་ཚོས་ངག་རྒྱུན་འདྲ་མིན་ཡང་འཆད་ཀྱིན་ཡོད། ཆོས་ལུགས་དང་འབྲེལ་བའི་ཁྱད་འཕགས་གནས་མཆོག་འདི་ཚོ་དང་གངས་ཏི་སེའི་བར་དུ་གསང་བ་ཞིག་ཅིས་ཀྱང་ཡོད་པ་འདྲ།
དེ་ཡང་གནའ་ནས་ད་ལྟ་ལ་ཐུག་གི་བར་དུ་ཞིབ་འཇུག་པ་དང་རྩོམ་པ་པོ་མང་བོ་ཞིག་གིས་ནང་ཆོས་ལས་གསུངས་པའི་ཤམ་བྷ་ལ་བཙལ་འཚོལ་ཡུན་རིང་གནང་བའི་མཐར་གངས་ཏི་སེ་ནི་ཤམ་བྷ་ལ་ཡིན་པར་ཚོད་དཔག་བྱེད་ཀྱི་ཡོད། རྒྱ་གར་དུའང་ཆུ་བོ་གངྒ་དང་དེའི་མགོ་ཁུངས་གངས་ཏི་སེའི་ཡུལ་ལ་ལྷ་ཡུལ་གྱི་འདུ་ཤེས་འཛིན་ཞིང་། བོད་ཡུལ་དུའང་གངས་ཏི་སེ་གནས་མཆོག་ཞིག་ཏུ་འཛིན་པར་བྱེད་ལ། ཕྱག་སྐོར་གྱིས་དགེ་སྒྲུབ་མང་བོ་བྱེད་ཀྱིན་ཡོད། འདི་དག་ལ་བལྟས་ན་ནང་ཆོས་ལས་ཤམ་བྷ་ལ་གངས་རི་ཡོད་ས་ཞིག་ཏུ་གསུངས་པ་འདུག་སོགས་དོན་ལ་གངས་ཏི་སེ་ལས་མ་འདས་པ་འདྲ་བས། རང་ཉིད་ནང་པ་ཡིན་ཙམ་རྒྱུ་མཚན་དུ་བྱས་ནས་གནས་བཤད་དམ་ལམ་ཡིག་རེ་ཟུང་ལ་མཁྲེགས་འཛིན་མི་གནང་བར་བསམ་ཞིབ་གནང་རྒྱུ་གལ་ཆེ་བར་མངོན། ཁོ་བོས་རྩོམ་ཡིག་འདི་འབྲི་དོན་ནི་ལུང་ཚིག་གི་ར་བ་ལས་བརྒལ་ཏེ་ཞིབ་འཚོལ་བྱེད་འདོད་པ་དེ་ཡིན་ལ། ནང་ཆོས་ནས་གསུངས་པ་དག་ཀྱང་མིའི་བསམ་བློ་ལ་གཞི་བཅོལ་ནས་བྱུང་བ་ཞིག་ཡིན་སྟབས། ང་ཚོས་ཀྱང་གནའ་བོའི་མི་དག་གི་བསམ་བློ་གཏད་སོ་དེ་གང་ཡིན་བཙལ་འཚོལ་ཞིབ་འཇུག་བྱ་དགོས་པ་ཞིག་ཡིན།
ཡོང་ཁུངས། གླིང་སྲས་བོད་ཡིག་དྲྭ་ཚུགས།


text:
- མདུན་ངོས་སུ། »
- གསར་འཕྲིན། , ཚན་རིག་ཤེས་བྱ། »
- ཟླ་བའི་སྟེང་རྒྱ་གར་གྱི་རྒྱལ་དར།
༄།།ཟླ་བ་བཅུ་པའི་ཚེས་བཅུ་བདུན་ཉིན་རྒྱ་གར་རྒྱལ་གཞུང་མཁའ་སྐྱོད་ལྷན་ཁང་ནས་ཟླ་བའི་ཐོག་བཏང་གནང་མཛད་པའི་མེ་ཤུགས་འཕུར་མདའ་འམ་མཁའ་གྲུ་དེ་ནི་ཟླ་བའི་ཐོག་སྐྱོད་མཁན་རྒྱ་གར་གྱི་མཁའ་གྲུ་ཐོག་མ་དེ་ཆགས་ཡོད། གནམ་གྲུ་དེ་བཞིན་ལེ་བར་ཁྲི་སྟོང་མང་པོར་རྒྱང་སྐྱོད་ཀྱིས་མཐར་སྤྱི་ཟླ་བཅིུག་པའི་ཚེས་བརྒྱད་ཉིན་ཟླ་བའི་འཁོར་ལམ་ཐོག་ཞུགས་ཐུབ་པ་བྱུང་། སྤྱིར་ད་ལྟའི་མཁའ་གྲུ་དེར་སྡེ་ཚན་ནམ་ཆ་ཤས་གཉིས་ཡོད་པ་ལས་གཅིག་ཟླ་བའི་སྟེང་མཐོ་ཚད་ཀི་ལོ་མི་ཊར་ལྔ་བརྒྱའི་ཐོག་ཟླ་བར་སྐོར་བ་བྱེད་བཞིན་བསྡད་ཡོད་པ་དང། གཞན་དེ་ཟླ་བའི་སྟེང་མར་བབས་ཡོད། རྒྱ་གར་ནི་ད་བར་ཟླ་བའི་ཐོག་མེ་ཤུགས་འཕུར་མདའམ་མཁའ་གྲུ་གཏོང་མཁན་གྱི་རྒྱལ་ཁབ་ལྔ་པ་དེ་ཆགས་ཡོད། སྔོན་ཆད་ཨ་རི་དང་ཨུ་རུ་སུ། ཡོ་རོབ་མཐུན་ཚོགས་དང་ཉི་ཧོང་། དེ་བཞིན་རྒྱ་ནག་བཅས་ཀྱིས་ཀྱང་ཟླ་བའི་སྟེང་མཁའ་གྲུ་བཏང་ཟིན། ད་ཆ་རྒྱ་གར་གྱི་མཁའ་གྲུ་ཡང་ཟླ་བའི་ཐོག་སླེབས་ཐུབ་ཡོད་པས་བྱུང་རྐྱེན་འདིའི་ཐོག་ནས་རྒྱ་གར་ཡང་འཛམ་གླིང་ཐོག་སྟོབས་ཆེན་རྒྱལ་ཁབ་ཞིག་ཡིན་པའི་གསལ་བརྡ་བཏང་ཡོད། ས་ཐོག་ཏུ་བབས་པའི་འཕྲུལ་ཆས་ཆ་དེར་བརྙན་འཕྲིན་ཡོ་ཆས་ཤིག་དང་མཐོ་ཚད་འཇལ་ཆས་ཤིག། དེ་བཞིན་འོད་རླབས་འཇལ་ཆས་གཅིག་བཅས་ཡོད་པ་དང་། བརྙན་འཕྲིན་ཡོ་ཆས་དེས་མཁའ་གྲུ་ཟླ་བའི་ས་ཐོག་ཏུ་མ་ལྷུང་བར་བརྙན་པར་འདྲ་མིན་ལེན་རྒྱུ་དང་། མཐོ་ཚད་འཇལ་ཆས་དེས་མཁའ་གྲུ་རང་ཉིད་མྱུར་ཚད་ཇི་ཙམ་སྐྱོད་མིན་ཚད་འཇལ་བྱེད་ཐུབ།དེབཞིན་འོད་རླབས་དཔྱད་ཆས་དེས་ཤིན་ཏུ་སྲབ་པའི་ཟླ་བའི་རླུང་ཁམས་ཚད་འཇལ་བྱེད་རྒྱུ་བཅས་ཡིན་འདུག། ཟླ་བའི་འཁོར་ལམ་ཐོག་འཁོར་སྐྱོད་བྱེད་བཞིན་པའི་མཁའ་གྲུའི་ཆ་དེར་ལྗིད་ཚད་ཀི་ལོ་༦༧༥ཡོད་པ་དང་། དེས་འབྱུང་འགྱུར་ལོ་གཉིས་ཀྱི་ནང་ཟླ་བའི་ཕྱི་ངོས་ཀྱི་ས་བཀྲ་ཆ་ཚང་ཞིག་པར་ལེན་གྱིས་གཙོ་བོ་ཟླ་བའི་སྟེང་ཆུ་ཡོད་མིན་ཤེས་ཐབས་བྱེད་རྒྱུ་ཡིན་འདུག། མང་པོ་ཞིག་གིས་ཟླ་བའི་ལྷོ་སྣེ་དང་བྱང་སྣེའི་ཁུལ་དུ་ཆུའི་འཁྱགས་རོམ་ཡོད་པའི་རེ་བ་བྱེད་བཞིན་ཡོད། གནམ་གྲུ་འདིའི་མིང་ལ་ཅནརྡརཡན་ཞེས་བཏགས་ཡོད་པ་དང་དེ་ནི་ལེགས་སྦྱར་སྐད་དུ་ཟླ་བའི་གྲུ་ཞེས་པའི་གོ་དོན་ཡིན། འབྲེལ་ཡོད་རྒྱ་གར་ཚན་རིག་པ་ཚོས་རེ་བའམ་འཆར་གཞི་ལྟར་བྱས་ན་སྤྱི་ལོ་ཉིས་སྟོང་བཅིུག་ལོར་སླར་ཡང་ཅནརྡརཡན་མཁའ་གྲུ་གཉིས་པ་དེ་ཟླ་བའི་ཐོག་གཏོང་རྒྱུ་དང་རིམ་བཞིན་མི་ཡོད་པའི་མཁའ་གྲུ་གཏོང་ཐབས་བྱེད་རྒྱུ་ཡིན་འདུག་ཀྱང་དེར་ད་ཆ་དགོངས་འཁྲོལ་ཐོབ་མེད། འབྲེལ་ཡོད་མི་སྣའི་འབྲེལ་བརྗོད་བྱས་པར་གཞིགས་ན་མཁའ་གྲུས་ཟླ་བ་ནས་ཕྱིར་གཏོང་བྱས་པའི་བརྙན་པར་དེ་དག་ད་ཆ་དཔྱད་ཞིབ་བྱེད་ཁོམ་མ་བྱུང་ཡང་རྗེས་སོར་ག་ལེར་བྱེད་རྒྱུ་ཡིན་ཞེས་བཤད་ཡོད། ད་ལྟའི་ལས་གཞི་འདི་ནི་ཡོང་རྒྱུའི་ལོ་གཉིས་ཀྱི་ལས་འཆར་གྱི་ལག་སྟར་ཐོག་མ་དེ་ཡིན་པ་དང་འབྱུང་འགྱུར་ལོ་གཉིས་ཀྱི་ནང་ཟླ་བའི་ཕྱི་ངོས་སུ་བརྟག་དཔྱད་བྱེད་རྒྱུ་ཙམ་མ་ཟད་ས་འོག་ཏུ་གང་ཡོད་མིན་བརྟག་ཞིབ་བྱེད་རྒྱུའི་དམིགས་ཡུལ་ཡང་ཡོད་པ་རེད། རྒྱ་གར་དབུས་འཛིན་སྐྱོང་ཚོགས་པའི་ཚོགས་གཙོ་སོནིཡ་ གྷན་རྡིས་ད་ལྟའི་གལ་ཆེའི་གྲུབ་འབྲས་འདི་ནི་རྒྱ་གར་གྱི་ལོ་རྒྱུས་ནང་རྗེས་དྲན་འོས་པའི་ལག་རྗེས་ཤིག་ཡིན་ཞེས་འབྲེལ་ཡོད་ཚན་རིག་པ་ཚོར་བསྔགས་བརྗོད་བྱས་ཡོད་པ་རེད། ད་ལྟའི་ལས་གཞི་འདིའི་འགྲོ་སོང་རོབ་རྩིས་བྱས་ན་ཨ་སྒོར་ས་ཡ་བརྒྱད་ཅུ་ལྷག་ཕྱིན་ཡོད།


text:
ལྟ་གྲངས།
རྩིས་འཁོར་དང་ཆ་འཕྲིན་ལག་རྩལ་བོད་རིགས་ས་ཁུལ་དུ་རྒྱུན་ཆད་མེད་པར་ཁྱབ་གདལ་དུ་གཏོང་བ་དང་ཆབས་ཅིག ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་གཅིག་གྱུར་དང་ཚད་ལྡན་དུ་བཟོ་རྒྱུ་དང་། ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་སྐོར་གྱི་རྒྱལ་ཁབ་ཀྱི་ཚད་ལྡན་ཞིག་བཟོ་རྒྱུ་ནི་ཁ་ཚ་དགོས་གཏུགས་ཤིག་ཆགས་ཡོད།
2005ལོའི་ཟླ་བ3པར་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱིས་བོད་ལྗོངས་དང་། མཚོ་སྔོན། སི་ཁྲོན། ཀན་སུའུ། ཡུན་ནན་བཅས་ཞིང་ལྗོངས་ལྔ་དང་པེ་ཅིན་གྱི་བོད་ཡིག་ཆ་འཕྲིན་ལག་རྩལ་རིགས་གཅིག་མཁས་པ་དང་། བོད་ཡིག་མཁས་པ། སྒྲ་རིག་པ་མཁས་པ་རྣམས་ལས་“ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་ཀྱི་རྒྱལ་ཁབ་ཚད་ལྡན་ལ་ཞིབ་འཇུག་བྱ་རྒྱུའི་”ཞིབ་འཇུག་བྱ་གཞིའི་ཚོ་ཆུང་བཙུགས་ནས། ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་ལ་གྲོས་བསྡུར་དང་ཞིབ་འཇུག་ལོ་གཉིས་ཙམ་བྱས་པ་རེད། ཞིབ་འཇུག་བྱ་གཞི་ཚོ་ཆུང་གིསGB/T 5271.X ཐ་སྙད་མ་ལག་གི་རྒྱ་ཡིག་སྐོར་གྱི་རྒྱལ་ཁབ་ཚད་ལྡན་སྟེ《ཆ་འཕྲིན་ལག་རྩལ་གྱི་ཐ་སྙད》ཞེས་བྱ་བ་དེ་གཞིར་བཟུང་བ་དང་དུས་མཚུངས་སུ་རྒྱལ་ཁབ་ཀྱི་ཚད་ལྡན་དེ་དང་བསྟུན་པའི་རྒྱལ་སྤྱིའི་ཚད་ལྡནISO/IEC 2382དཔྱད་གཞིར་བཟུང་བ་དང་། “སྔོག་བཟོ་གཡར་གསུམ་”གྱི་རྩ་དོན་གཞིར་བཟུང་ནས་ཆ་འཕྲིན་ལག་རྩལ་ཐད་ཀྱི་བོད་ཡིག་ཐ་སྙད་གཏན་ལ་ཕབ་གཤིས། རྒྱལ་ཁབ་ཀྱི་འབྲེལ་ཡོད་ལས་ཁུངས་གིས་《ཆ་འཕྲིན་ལག་རྩལ་གྱི་བོད་ཡིག་ཐ་སྙད》སྐོར་གྱི་རྒྱལ་ཁབ་ཚད་ལྡན་གཏན་དུ་འབེབས་རྒྱུར་བབ་མཐུན་གྱི་ཞིབ་འཇུག་གྲུབ་འབྲས་ཕུལ་བ་དང་སྦྲགས་ཞིབ་འཇུག་ཚོ་ཆུང་གི་ཞིབ་འཇུག་གྲུབ་འབྲས་གཙོ་བོ་ཞིག་ཡིན་པའི་《བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད》འདི་ཡང་རྩོམ་སྒྲིག་ནས་པར་དུ་བཏབ་པ་ཡིན། GB/T 5271.X ཐ་སྙད་མ་ལག་གི་རྒྱ་ཡིག་སྐོར་གྱི་རྒྱལ་ཁབ་ཚད་ལྡན་ནང་ཆ་འཕྲིན་ལག་རྩལ་ཁག་ཚང་མའི་ཐ་སྙད་བསྡུས་ཡོད་པ་ཁྱོན་བསྡོམས་མིང་ཚིག ༤༠༠༠ ལྷག་ཙམ་ཡོད་པ་དང་། རྒྱལ་ཁབ་ཚད་ལྡན་དེའི་ནང་གི་ནང་དོན་ཁ་ཤས་གཏན་འབེབས་བྱེད་པའི་དུས་ཚོད་ཅུང་སྔ་བ་མ་ཟད། དུས་ཐོག་ཏུ་བཟོ་བཅོས་བྱེད་ལོངས་མ་བྱུང་བའི་རྐྱེན་གྱིས། ཉེ་བའི་དུས་སུ་བྱུང་བའི་ཆ་འཕྲིན་ལག་རྩལ་ཐད་ཀྱི་ཐ་སྙད་གསར་པ་མང་པོ་ཞིག་དེའི་ནང་བསྡུས་ཐུབ་མེད་པ་རེད། གནད་དོན་འདི་ཐག་གཅོད་བྱེད་ཕྱིར། ཞིབ་འཇུག་ཚོ་ཆུང་གིས་ཆ་འཕྲིན་ལག་རྩལ་ཐད་ཀྱི་ཐ་སྙད་གསར་པ་གང་མང་བསྡུས་པ་དང་འདེམས་སྒྲུག་ནན་ཏན་བྱས་མཐར། ཐ་སྙད་གསར་པ་ ༢༠༠༠ ལྷག་ཙམ་ཁ་སྣོན་བརྒྱབ་ཡོད། རྣམ་གྲངས་འདིའི་ཞིབ་འཇུག་ལས་དོན་ལ་ཞུགས་མཁན་ཁྱོན་བསྡོམས་མི ༤༤ ཟིན་ཞིང་། ཁོང་ཚོ་ཚང་མ་ནི་རྣམ་གྲངས་འདིར་ཞིབ་འཇུག་བྱེད་མཁན་དང་འབྲེལ་ཡོད་ཁྱབ་ཁོངས་ཀྱི་རིགས་གཅིག་མཁས་པ་དང་། དགེ་རྒན་ཆེ་མོ། མཁས་དབང་བཅས་ཡིན་པ་དང་། བོད་རང་སྐྱོང་ལྗོངས་དང་། མཚོ་སྔོན་ཞིང་ཆེན། སི་ཁྲོན་ཞིང་ཆེན། ཀན་སུའུ་ཞིང་ཆེན། ཡུན་ནན་ཞིང་ཆེན། པེ་ཅིན་གྲོང་ཁྱེར་བཅས་ནས་ཕེབས་པ་ཤ་སྟག་ཡིན་ཞིང་། ཁོང་ཚོའི་ནང་ནས་རྩིས་འཁོར་ཚན་རིག་ཆེད་ལས་མི་སྣ་དགུ་(ཚང་མའི་མིང་བཏགས་ནི་རམ་འབྱམས་པ་ཡན་ཆད་ཡིན་པ)དང་། རྩིས་རིག་དང་དངོས་ཁམས་རིག་པ་བ་བཞི། སྒྲ་རིག་པ་བ་དྲུག བོད་ཡིག་ལོ་ཙཱ་བ་བཅུ་གསུམ། བོད་ཡིག་དཔེ་སྐྲུན་པ་བཅུ་གཉིས་ཡོད་པ་རེད། དེ་ཡང་ཁོང་ཚོ་ནི་བོད་རིགས་ཀྱི་ཡུལ་སྐད་ཆེན་པོ་གསུམ་གྱི་ས་ཁུལ་སོ་སོ་ལས་ཕེབས་པ་ཡིན་པའི་དབང་གིས། རྣམ་གྲངས་འདིའི་ཞིབ་འཇུག་གྲུབ་འབྲས་ལ་མཁོ་བའི་ཚབ་བྱེད་ཀྱི་རང་བཞིན་དང་ཡོངས་ཁྱབ་ཀྱི་རང་བཞིན་འགན་སྲུང་བྱུང་ཡོད།
ཞིབ་འཇུག་བྱ་གཞི་ཚོ་ཆུང་གིས་ཞིབ་འཇུག་ལས་དོན་བསྒྲུབས་རིམ་ནང་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ནས་མཐོང་ཧ་ཅང་ཆེན་པོ་གནང་བ་དང་དུས་མཉམ་དུ་ཞིང་ལྗོངས་ལྔ་དང་པེ་ཅིན་བཅས་པའི་འབྲེལ་ཡོད་ལས་ཁུངས་ཁག་གིས་ཀྱང་སྤྲོ་སེམས་འཁོལ་བའི་ཐུགས་ཁུར་དང་རྒྱབ་སྐྱོར་ཆེན་པོ་གནང་ཡོད། ལྷག་པར་དུ་ལས་ཁུངས་མང་པོས་རང་རེའི་ལས་ཁུངས་ལ་མི་ལག་མི་ལྡང་བ་དང་ལས་ཀ་བྲེལ་བ་ཆེ་བའི་གནས་ཚུལ་ལ་མ་བལྟོས་པར་སྔར་བཞིན་རྐང་འཛིན་པ་རྣམས་ལས་དོན་འདི་སྒྲུབ་པར་མངགས་མྱོང་། ལས་ཁུངས་དེ་དག་ནི། བོད་རང་སྐྱོང་ལྗོངས་ཀྱི་བོད་ཀྱི་སྐད་ཡིག་ལས་དོན་མཛུབ་སྟོན་ཨུ་ཡོན་ལྷན་ཁང་དང་། བོད་ལྗོངས་སློབ་གྲྭ་ཆེ་མོ། ཞིང་ལྗོངས་ལྔའི་སློབ་དེབ་རོགས་ལས་གཞུང་ལས་ཁང་། མཚོ་སྔོན་དགེ་འོས་སློབ་གྲྭ་ཆེ་མོ། མཚོ་སྔོན་མི་རིགས་སློབ་དེབ་སྒྲིག་སྒྱུར་ལྟེ་གནས། མཚོ་སྔོན་མི་རིགས་སློབ་གྲྭ་ཆེན་པོ། ནུབ་བྱང་མི་རིགས་སློབ་གྲྭ་ཆེ་མོ། ཀན་སུའུ་ཞིང་ཆེན་གྱི་གཙོས་གྲོང་ཁྱེར་གྱི་མི་རིགས་དགེ་འོས་ཆེད་སྦྱོང་སློབ་གྲྭ། ཡུན་ནན་ཞིང་ཆེན་གྱི་མི་རིགས་དོན་གཅོད་ཨུ་ཡོན་ལྷན་ཁང་གི་སྐད་ཡིག་གཞུང་ལས་ཁང་། ཡུན་ནན་ཞིང་ཆེན་གྱི་བདེ་ཆེན་བོད་རིགས་རང་སྐྱོང་ཁུལ་གྱི་བོད་རིག་པ་ཞིབ་འཇུག་ཁང་། སི་ཁྲོན་ཞིང་ཆེན་གྱི་རྔ་བའི་མི་རིགས་དགེ་འོས་སློབ་གྲྭ། པེ་ཅིན་མི་རིགས་དཔེ་སྐྲུན་ཁང་། ཀྲུང་གོའི་མི་རིགས་ཡིག་སྒྱུར་ལྟེ་གནས། ཀྲུང་དབྱང་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི་བོད་ཡིག་ཚོ་ཆུང་། ཀྲུང་དབྱང་མི་རིགས་སློབ་གྲྭ་ཆེ་མོ་བཅས་སོ། ། ཚིག་མཛོད་འདི་དུས་རབས་གསར་པར་པར་དུ་སྐྲུན་ཐུབ་པ་ནི་ཕྱོགས་གང་ཅིའི་ཐད་ནས་ཐུགས་ཁུར་དང་རྒྱབ་སྐྱོར་གནང་བ་དང་འབྲལ་ཐབས་མེད་པས། ང་ཚོས་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ།
《བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད་》འདི་ནི་རྒྱལ་ཁབ་ཕྱི་ནང་དུ་ཆ་འཕྲིན་ལག་རྩལ་ཐད་ཀྱི་ཐ་སྙད་དང་ཕྱོགས་ཡོངས་ལ་ཐུག་པའི་བོད་ཡིག་གི་ཚིག་མཛོད་དང་པོ་ཡིན་ཞིང་། དེའི་ནང་རྩིས་འཁོར་དང་འབྲེལ་བ་ཡོད་པའི་ཐ་སྙད་དང་། རྩིས་འཁོར་གྱི་བྱ་རིམ་ཇུས་འགོད། སྒྲིག་ཆས་ལག་རྩལ། སྒྲིག་གཅོད་ཆས། གཞི་གྲངས་མཛོད། མིས་བཟོས་རིག་སྟོབས་ལ་སོགས་པའི་ཆ་འཕྲིན་ལག་རྩལ་ཁྱབ་ཁོངས་ནང་གི་ཚན་པ་སུམ་ཅུ་སོ་གྲངས་ཚུད་ཅིང་ཁྱོན་བསྡོམས་ཐ་སྙད་ ༦༠༠༠ ལྷག་ཙམ་བསྡུས་ཡོད། ཚིག་མཛོད་འདི་ནི་སྐད་རིགས་གསུམ་གྱི་ཤན་སྦྱར་ཚིག་མཛོད་ཅིག་ཡིན་པ་དང་། ཀློག་པ་པོའི་འཚོལ་སྟངས་འདྲ་མིན་གྱི་དགོས་མཁོ་སྐོང་བའི་ཆེད་དུ། ང་ཚོས་རྒྱུན་ལྡན་དུ་དཀར་ཆག་རེའུ་མིག་ལ་བརྟེན་ནས་སྐད་རིགས་མི་གཅིག་པའི་ཐ་སྙད་འཚོལ་བའི་བྱེད་ཐབས་དེ་དོར་ཏེ། དེའི་ཚབ་ཏུ་ཚིག་མཛོད་ཆ་ཚང་གསུམ་པོ་ནི་ཚིག་མཛོད་གཅིག་ཏུ་བསྡུས་པ་ཡིན། དེར་བརྟེན་ཚིག་མཛོད་འདི་དོན་དམ་དུ་《བོད་རྒྱ་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད》དང་། 《རྒྱ་བོད་དབྱིན་གསུམ་ཆ་འཕྲིན་ལག་རྩལ་གྱི་ཚིག་མཛོད》 《དབྱིན་བོད་རྒྱ་གསུམ་ཆ་འཕྲིན་ལག་རྩལ་གྱི་ཚིག་མཛོད》ཆ་ཚང་གསུམ་པོ་ཕྱོགས་སྒྲིག་བྱས་པ་ཞིག་ཡིན། ཚིག་མཛོད་འདི་ནི་ Windows Vista དང་ Office 2007 ནང་གི་བོད་ཡིག་མཉེན་ཆས་དང་ཡིག་གཟུགས་བེད་སྤྱོད་བྱས་ནས་པར་གཞི་བསྒྲིགས་པའི་བོད་ཡིག་དཔེ་དེབ་དང་པོ་དེ་རེད།
ཚིག་མཛོད་འདི་ནི་རྩིས་འཁོར་ཚན་རིག་གི་ལས་བྱེད་མི་སྣ་དང་། མཐོ་རིམ་སློབ་གྲྭ་ཆེན་པོའི་དགེ་རྒན་དང་སློབ་མ། ལོ་ཙཱ་བ། རྩོམ་སྒྲིག་དཔེ་སྐྲུན་མི་སྣ་བཅས་ཀྱི་དཔྱད་གཞིའི་དཔེ་ཆ་དང་ཚིག་མཛོད་དུ་བེད་སྤྱོད་བྱེད་འོས་པ་ཞིག་ཡིན་ལ། རྒྱ་ཆེའི་རྩིས་འཁོར་བེད་སྤྱོད་བྱེད་མཁན་སྐྱེ་བོ་རྣམས་ལ་མཁོ་གལ་ཆེ་བའི་ཚིག་མཛོད་ཅིག་ཀྱང་ཡིན་ནོ། །
གཙོ་སྒྲིག་པ། བཀྲ་ཤིས་ཚེ་རིང་།
སྒྲིག་པ་པོ། དགེ་འདུན། མགོན་པོ་རབ་བརྟན། དངོས་གྲུབ། ལྕགས་ཐར་རྒྱལ། འཇམ་དགའ། ཉི་མ་སྒྲོལ་མ། གདུགས་དཀར་ཚེ་རིང་། ནོར་རྒྱལ། དཔའ་རིས་སངས་རྒྱས། འཕགས་མོ་དོན་གྲུབ། བློ་བཟང་མཐུ་མེད། དབང་གྲགས་རྒྱལ། འབྲུག་པ། ཚེ་མཁར་བཀྲ་ཤིས། ཚེ་རིང་རྒྱལ། ཚེ་རིང་ཆོས་འཕེལ། ཚེ་རིང་དོན་གྲུབ། ཝང་ཞའོ་སུང་། ཡེ་ཤེས་བཟང་པོ། བློ་ཡངས་རྒྱལ། སངས་རྒྱས། བསོད་ནམས་དོན་གྲུབ། བསོད་ནམས་རྡོ་རྗེ། ཧུའུ་ཐའན། ལྷག་པ་ཚེ་རིང་།
ལས་རོགས་གཞན་པ། བཀྲ་ཤིས་དབང་ཕྱུག མགོན་པོ་གཡུལ་རྒྱལ། སྒྲོལ་མ་ཐར། ཉི་མ་བཀྲ་ཤིས། བསྟན་འཛིན་ཕུན་ཚོགས། ཐུབ་བསྟན་ཕུན་ཚོགས། ནོར་བུ་ཚེ་རིང་། གནམ་གང་།དགེ་བཤེས། ཕུར་ཁོ། ཕུར་བུ་ཚེ་རིང་། བན་དེ་མཁར། བློ་བཟང་ཚེ་རིང་། མི་འགྱུར། མིག་དམར་རྒྱལ་པོ། ཚེ་བརྟན་བཀྲ་ཤིས། ཚེ་དབང་ལྷ་མོ། ཚེ་རིང་ནོར་བུ། ཡེ་ཤེས་བཀྲ་ཤིས། གསང་བདག
ཀྲུང་གོའི་བོད་རིག་པ་དཔེ་སྐྲུན་ཁང་གིས་བསྐྲུན་ཏེ་བཀྲམ།
པེ་ཅིང་ཉིའུ་ཧྲན་ཧྲི་ཞིན་པར་ཁང་གིས་དཔར་བཏབ།
༢༠༠༧ལོའི་ཟླ་༧པར་པར་གཞི་དང་པོ་བསྒྲིགས།
༢༠༠༧ལོའི་ཟླ་༧པར་པར་ཐེངས་དང་པོ་བཏབ།
ISBN 978-7-80057-914-1/G•40
དེབ་རེར་སྒོར། 54


text:
བསྐལ་པ་ཡ་ཐོག་གི་བོད་མི།
- །
- ཟླ་བ།, 14 ཟླ་བཞི་པ། 2008 10:09
- ། རྩོམ་རིག་མེ་ལོང༌།
གཅིག མི་ཡི་འགྲོ་བ་བྱུང་ཚུལ།
དེང་སྐབས་འཇིག་རྟེན་འདིར་རྒྱལ་ཁབ་ཐམས་ཅད་ཀྱི་མཁས་པ་རྣམས་ཀྱིས་མི་ཡི་འགྲོ་བ་ བྱུང་ནས་ལོ་ངོ་ས་ཡ་གསུམ་ལ་ཉེ་བའི་ལོ་རྒྱུས་ཡོད་པའི་ངོས་འཛིན་གནང་གི་ཡོད།
ལོ་རྒྱུས་ལ་ཆ་མཚོན་ནས་བཤད་ན་ཡུན་ནན་ཞིང་ཆེན་གྱི་ཡོན་མོའི་ས་ ཁུལ་དུ་སྤྲ་མི་བྱུང་ནས་ལོ་ངོ་ས་ཡ་གཅིག་དང་བདུན་འབུམ་ལྔ་ཁྲི་ལྷག་ཙམ་སོང་བརབཤད།
ཀན་སུ་ཞིང་ཆེན་གྱི་ས་ཁུལ་ཞིག་ན་མི་རུས་ཀྱི་འགྱུར་རྡོ་ཞིག་ཐོན་པ་དེ་ལ་ལོ་ ངོ་ས་ཡ་གཉིས་ཀྱི་ལོ་རྒྱུས་ཡོད་པ་གཏན་འབེབས་བྱས་པས་སྔར་གྱི་བཤད་སྲོལ་ལས་ལོ་ ངོ་འབུམ་གསུམ་ཙམ་རིང་དུ་ཕྱིན་ཡོད་པ་དང༌། པེ་ཅིང་གྱི་སྤྲ་མི་བྱུང་ནས་ལོ་ངོ་ལྔ་འབུམ་ལྔ་ཁྲི་ལྷག་ཙམ་གྱི་ལོ་རྒྱུས་ངོས་ འཛིན་གནང་གི་ཡོད་པ་ལྟར། ང་ཚོ་བོད་ཀྱི་མི་རིགས་འདི་ཡང་དེ་དག་དང་དུས་མཚུངས་ཙམ་ཡིན་ཞེས་བཤད་ཆོག་ སྟེ། སྤྱི་ལོ་1978ལོར་བོད་ལྗོངས་ནག་ཆུ་ས་ཁུལ་གྱི་ཤན་ཚ་རྫོང་དང་ནག་ཆུ་རྫོང་ སོགས་སུ་སྲོག་ཆགས་རིགས་ཀྱི་འགྱུར་རྡོ་མང་པོ་ཐོན་པ་དེ་དག་ལ་བལྟས་ན་བོད་ཀྱི་ ཡུལ་འདིར་སྲོག་ཆགས་གནས་པ་ནས་ལོ་ངོ་ས་ཡ་ལྷག་ཙམ་ཟིན་པའི་བདེན་དཔང་བྱུང་ཡོད་པ་ ལྟར་ན། འགྲོ་བ་མི་ཡི་རིགས་ཀྱང་དེ་དག་དང་ཧ་ལམ་དུས་མཚུངས་ཙམ་དུ་བྱུང་ཡོད་པར་རྗེས་ སུ་དཔག་ཐུབ། སྤྱི་ལོ་1998ལོར་ཆབ་མདོའི་བྲག་གི་ངོས་ལ་མིའི་རྐང་རྗེས་རྨི་ཁྲེ་གང་ ལྷག་ཡོད་པ་ཞིག་རྙེད་པ་དེ་ཆེད་རམས་པ་ཚོས་ལོ་ངོ་དུང་ཕྱུར་ལྷག་ཕྱིན་པར་གསུངས་ པ་ལྟར་ན། ཡུལ་འདིར་འགྲོ་བ་མིའི་རིགས་བྱུང་ནས་ལོ་དུང་ཕྱུར་ཕྱིན་པར་རྟོགས་ཐུབ།
བོད་མི་བྱུང་ཚུལ་གྱི་སྐོར་ལ་དུས་ཕྱིས་བཤད་སྟངས་མི་འདྲ་བ་ཁ་ཤས་བྱུང་ཡོད་པ་ ནི། བོད་རིགས་ནི་ཆང་རིགས་ཀྱི་ཁོངས་སུ་གཏོགས་པར་བཤད་པ་དང༌། ཤཱཀྱའི་རུས་སུ་གཏོགས་ཟེར་བ་དེ་རེད། དེ་ནི་དེང་སྐབས་ཀྱི་བོད་རིགས་འདིའི་ནང་དུ་མི་རིགས་གཞན་གྱི་རིགས་རུས་ འདྲེས་ཡོད་པར་བཤད་པའི་བོད་ཀྱི་ལོ་རྒྱུས་ཀྱི་ཆ་ཤས་ཙམ་ཡིན་པ་ལས། བོད་དུ་འགྲོ་བ་མི་ཡི་རིགས་ཐོག་མར་བྱུང་ཚུལ་བཤད་པའི་སྐབས་མ་ཡིན་པ་ནི་བློ་ ལྡན་སུས་ཀྱང་རྟོགས་སླ། རིག་འཛིན་བློ་གསལ་ལགས་ཀྱིས་བརྩམས་པའི་བོད་མིའི་རུས་རྒྱུད་སྐོར་དཔྱད་ པ། ཞེས་པའི་མཐའ་དཔྱོད 《བོད་ལྗོངས་ཞིབ་འཇུག་》གི་དུས་དེབ་ཏུ་འཁོད་པ་ལས། གནའ་རྫས་ལ་དཔྱད་པ་ལྟར་ན། ཉིང་ཁྲི་ནས་ཐོན་པའི་མི་རུས་ཀྱི་དུས་ཚོད་ནི་ཧ་ལམ་ལོ་ངོ་ལྔ་སྟོང་ནས་བརྒྱད་ སྟོང་བར་དང༌། ཁ་རུབ་ཀྱི་གནའ་ཤུལ་ནི་ལོ་ངོ་བཞི་སྟོང་བདུན་བརྒྱ་ཡས་མས་ཤིག་གི་ ཡིན་པར་གསལ་བས་འདི་དག་ཚང་མས་བོད་ལྗོངས་ས་མཐོ་འདིར་སྔར་ནས་བཟུང་འགྲོ་བ་མི་ ཡི་རིགས་བྱུང་ཞིང་རིགས་རྒྱུད་ཆད་མེད་ཐོག་ཁོ་ཚོ་ནི་དེང་སང་གི་བོད་རིགས་ འདིའི་མེས་པོ་ཡིན་པའི་ར་སྤྲོད་ནུས་ལྡན་བྱས་ཡོད། ད་ལྟར་ཤེས་རྟོགས་བྱུང་བའི་རིག་གནས་ཀྱི་གནའ་ཤུལ་གཙོ་ཆེ་བའི་གྲས་འགའ་ ཞིག་དཔེར་ན་སྣེ་གདོང་དང༌། ལྷ་ས། ཉིང་ཁྲི། མེ་ཏོག་བཅས་ཀྱི་ས་ཁམས་ཆགས་ཚུལ་ཐད་ནས་བལྟས་ན། དེ་དག་ཚང་མ་ཡར་ཀླུང་གཙང་པོའི་ཆུ་རྒྱུན་འབབ་ཡུལ་དུ་གནས་ཡོད་པས། ཡིག་ཧྥ་ལ་རྡི་དང་། རྡི་སྒེ་ལི་སེ་གཙང་པོས་གནའ་བོའི་པ་པིས་ལུན་མི་རིགས་སྐྱེད་སྲིང་བྱེད་ཐུབ་ པ་དང་། ཆུ་བོ་གང་གཱས་གནའ་བོའི་རྒྱ་གར་གྱི་མི་རིགས་སྐྱེད་སྲིད་བྱེད་ཐུབ་པ། རྨ་ཆུས་ཧཱ་ཤ་(རྒྱ་རིགས་)མི་རིགས་སྐྱེད་སྲིང་བྱེད་ཐུབ་པ་བཅས་ཡིན་ན། ཡར་ཀླུང་གཙང་པོས་གནའ་བོའི་བོད་ཀྱི་མི་རིགས་སྐྱེད་སྲིང་བྱེད་མི་ཐུབ་པ་གང་ རེད་དམ། ང་ཚོས་དེང་སང་གི་བོད་རིགས་དང་གནའ་བོའི་བོད་རིགས་བར་གྱི་འབྲེལ་བའི་ ཐོག་ནས་བོད་རིགས་ཀྱི་མེས་པོ་ནི་བོད་རང་གི་ས་ཆ་ནས་བྱུང་བ་ཞིག་ལས་ཕྱི་ཕྱོགས་ ནས་ཡོང་བ་མ་ཡིན་པའི་ར་སྤྲོད་གོམ་གང་མདུན་སྤོས་ཀྱིས་བྱ་བར་འདོད་ཅེས་གསུངས་པ་ ནི་དོན་ལ་གནས་པ་ཞིག་རེད།
གནའ་རབས་བོད་ཀྱི་ངག་རྒྱུན་དང་ཚད་ལྡན་གྱི་ཡིག་ཚང་དག་ཏུ་གསལ་བ་ལྟར་ན། ཡར་ཀླུང་གཙང་པོའི་ཉེ་འགྲམ་ལྷོ་ཁ་རྩེད་ཐང་ཁུལ་གྱི་མགོན་པོ་རིའི་བྲག་ཕུག་ཏུ་ གནས་བཅས་ཏེ་འཚོ་བ་སྤྱོད་པ་ལས་རིམ་བཞིན་མི་རུ་འགྱུར་ཏེ་དེང་དུས་ཀྱི་བོད་མི་ འདི་བྱུང༌། སྐབས་དེའི་མི་རྣམས་ལ་དཔོན་གཡོག་གི་གྲལ་རིམ་དང༌། ས་ཁོངས་དང་སྡེ་རིས་ཀྱི་ཁྱད་པར། ཕུ་ནུ་དང་གཉེན་ཉེའི་ཐ་སྙད། རང་སྡེ་དང་དགྲ་སྡེའི་ཆགས་སྡང༌། གྲོང་དང་ཁྱིམ་ཚང་གི་རྣམ་པ་གང་ཡང་མེད་པར་མི་ཐམས་ཅད་ཐོབ་ཐང་འདྲ་མཉམ་གི་སྒོ་ ནས། བཅུ་ཚོ་ཁ་ཤས་ཁྱུ་ཤོག་རེ་བྱས་ཏེ་རི་བོའི་ཞོལ་དང༌། རྒྱ་མཚོའི་འགྲམ། ནགས་ཀླུང་གི་ཁྲོད་སོགས་སུ་ཉུལ་སྟེ་དབྱུག་པ་དང་རྡོ་གྲི་ཙམ་གྱི་ལག་ཆ་ལ་ བརྟེན་ནས་རི་དྭགས་རྔོན་པ་དང༌། ཤིང་འབྲས་ཟ་ཞིང་ཤིང་ལོ་གྱོན་པ་སོགས་ཀྱི་འཚོ་བ་རོལ་བཞིན་ཡོད་ལ། རྗེས་སུ་རྩི་ཤིང་གི་འབྲས་བུ་དང་ཉེ་འཁོར་གྱི་སྔོ་ཚོད་དག་གིས་འཚོ་བའི་ དགོས་མཁོ་སྐོང་མི་ཐུབ་པར་བརྟེན་ཡར་ཀླུང་གཙང་པོའི་བརྒྱུད་ཀྱི་ཟོ་དང་ས་ཁུལ་ དུ་ས་ཞིང་རྐོ་འདེབས་ཀྱི་ལས་ཀའི་འགོ་ཚུགས་ཏེ་བུ་ཚ་ཕྱི་མ་རྣམས་ལ་སོ་ནམ་གྱི་ ལས་ཀ་བསླབས་པ་ཡིན་ཏེ། དམངས་ཁྲོད་ཀྱི་ངག་རྒྱུན་དུའང་ཡུལ་ལ་སྔ་བ་ཡར་ཀླུང༌། ཞིང་ལ་སྔ་བ་ཟོ་དང་ཞེས་ཡོངས་སུ་གྲགས་པ་བཞིན་ནོ།
གཉིས། ཐུན་མོང་གི་ཐོན་སྐྱེད་དང་འཚོ་བ་སྤྱོད་ཚུལ།
དེ་ལྟར་བསྐལ་པ་ཡ་ཐོག་གི་སྤྱི་ཚོགས་ཀྱི་འཚོ་བ་དེ་ལོ་གྲངས་འབུམ་ཕྲག་མང་པོ་ བརྒྱུད་ནས་དུས་ཡུན་རིང་པོར་དཀའ་སྤྱད་ཀྱི་ངལ་རྩོལ་བྱས་ཏེ་རང་བྱུང་ཁམས་དང་ འཐབ་རྩོད་བྱས་པའི་ཉམས་མྱོང་མང་པོ་ཞིག་བསགས་ཡོད་པར་བརྟེན། རིམ་བཞིན་ཐབས་ཤེས་དང་ལག་རྩལ་ལ་ཡར་རྒྱས་ཐོབ་སྟེ་རྡོ་ཆས་དང༌། ཤིང་གི་ཡོ་བྱད་རིགས་མི་འདྲ་བ་མཛེས་ཆ་དང་ལྡན་པ་མང་པོ་གསར་བཟོ་ཤེས་པར་མ་ ཟད། རུས་གྲི་དང་རུས་ཁབ་སོགས་བཅོས་ནས་རུས་ཆས་བེད་སྤྱོད་བྱེད་རྒྱུ་ཁྱབ་གདལ་ དུ་ཕྱིན་ཡོད།
སྐབས་དེར་ཆར་རླུང་དང༌། གངས་ཐན་སོགས་འགོག་པའི་ཐབས་སུ་ཤིང་གི་སྤྱིལ་བུ་བཟོ་བ་དང༌། བྲག་ཕུག་ལ་གནས་བཅའ་བ་སོགས་ཐམས་ཅད་ལྷན་ཅིག་ཏུ་འཚོགས་ནས་འཚོ་བ་སྐྱེལ་ གྱིན་ཡོད་ལ། ཕོ་མོ་དང་ལོ་གྲངས་ལ་བརྟེན་ནས་ལས་བགོས་བྱས་ཏེ། ཕོ་རྣམས་ཐུན་མོང་གིས་རི་དྭགས་རྔོན་པ་དང༌། མོ་རྣམས་ཐུན་མོང་གིས་རང་བྱུང་གི་སྔོ་ཚོད་འཐུ་བ། རྒན་པོ་རྣམས་ཀྱིས་ཁྱེའུ་རྣམས་སྙོར་སྐྱོང་བྱེད་པ་བཅས་ཀྱི་ལས་ཀ་བྱེད་ཀྱིན་ ཡོད། དེ་ལྟར་རིམ་བཞིན་བསམ་བློ་དང་ལག་རྩལ་འཕེལ་རྒྱས་གསར་པ་ཞིག་གི་དུས་རབས་སུ་ སླེབས་ཏེ་རྡོ་ཆས་རྣམས་འཇམ་བརྡར་བྱེད་ཅིང༌། སྟ་རེ་དང༌། འཇོར། སྟེའུ ་སོགས་ཀྱི་གཟུགས་སུ་བཅོས་ཏེ། བུག་པ་ཕུག་ནས་ཤིང་གི་ཡུ་བ་སྤྲད་དེ་བེད་སྤྱོད་བྱས་ཡོད་འདུག གཙུབས་ཤིང་ལ་བརྟེན་ནས་མེ་སྦར་ཏེ་བཟའ་ཆས་རྣམས་བཙོ་བསྲེག་བྱེད་ཤེས་པ་སོགས་ འཚོ་བའི་ཁ་སྟབས་ལ་ཡར་རྒྱས་ཞེ་དྲག་ཕྱིན་པ་དང་དུས་མཚུངས་མི་རྣམས་ཀྱིས་རི་ དྭགས་རྔོན་པའི་སྐབས་སུ་རི་དྭགས་འགའ་ཞིག་སྒོ་ཕྱུགས་སུ་བཀུག་པ་རྟ་དང༌། ར། ལུག ཟོག་རྣམས་ཡིན་ལ་དེ་དག་བདག་སྐྱོང་བྱས་པ་ནས་བཟུང་བསྐལ་པ་ཡ་ཐོག་གི་འབྲོག་ ལས་ཀྱི་འགོ་ཚུགས་པ་དང༌། སྐྱེ་དངོས་རྣམས་ཀྱི་ཆོས་ཉིད་རགས་རིམ་ཙམ་རྟོགས་ཤིང་ས་བོན་བཏབ་སྟེ་ལོ་ཏོག་ སྡུད་ལེན་བྱེད་ཤེས་པ་ནས་བཟུང་བསྐལ་པ་ཡ་ཐོག་གི་ཞིང་ལས་ཀྱི་འགོ་ཚུགས། ཞིང་འབྲོག་ལས་སྒོ་དར་འཕེལ་བྱུང་བ་དང་མི་རྣམས་ཀྱི་འཚོ་བ་ལ་ལེགས་བཅོས་ཆེན་ པོ་བྱུང་བར་མ་ཟད། ཐོན་རྫས་ཀྱི་ལྷག་མ་གསོག་འཇོག་བྱས་པས་རིམ་ཞིན་དབུལ་ཕྱུག་གི་རྣམ་པ་བྱུང་ སྟབས། དཔོན་གཡོག་དང་གྲལ་རིམ་གྱི་ཁྱད་པར་ཡང་བྱུང་སྟེ་རྟག་པར་ཕན་ཚུན་རྐུན་ཇག་དང་ གཡུལ་འཁྲུག་གི་རྩོད་པ་བྱུང་སྟེ་ཐུན་མོང་ཅན་གྱི་བསྐལ་པ་ཡ་ཐོག་གི་འཚོ་བ་དེ། རྩོད་ལྡན་གྱི་དུས་རབས་ནང་དུ་ལྷུང་བའི་འགོ་ཚུགས།
གསུམ། བོད་མིའི་རུས་གྱེས་ཚུལ།
སྟག་ཚང་རྫོང་པ་དཔལ་འབྱོར་བཟང་པོའི 《རྒྱ་བོད་ཡིག་ཚང་》དང༌། དཔའ་བོ་གཙུག་ལག་ཕྲེང་བའི་《ཆོས་འབྱུང་མཁས་པའི་དགའ་སྟོན》 འབྲུ་བཀྲ་ཤིས་རྒྱ་མཚོའི་《རུས་མཛོད་པད་དཀར་སྐྱེད་ཚལ་》བཅས་དང༌། གཞན་ཡང་འབྱུང་རྩིས་ཀྱི་གཞུང་རྣམས་སུ་འཁོད་པའི་བོད་ཀྱི་རུས་ཚན་གྱེས་ཚུལ་ སྐོར་གྱི་སྙིང་དོན་རྣམས་མདོར་བསྡུས་ནས་བཤད་ན། བསྐལ་པ་ཡ་ཐོག་ཐུན་མོང་གི་འཚོ་བ་སྤྱོད་པའི་དུས་མཇུག་ཙམ་ལ། ཐོན་རྫས་ཀྱི་ལྷག་མ་གསོག་འཇོག་བྱེད་སྲོལ་བྱུང་བའི་རྐྱེན་གྱིས་མི་རྣམས་ཕན་ ཚུན་མ་མཐུན་པར་ས་ཆ་སོ་སོར་གྱེས་པ་ལས་སྒ་འབྲུ་སྦྲ་ལྡོང་བཞི་ཞེས་པའི་རྩ་བའི་ རུས་ཆེན་བཞི་པོའི་དབྱེ་སྲོལ་འདི་བྱུང་ཡོད། ཡིན་ནའང་འདི་ལ་བགྲངས་ཚུལ་མི་འདྲ་བ་དང༌། ཡི་གེ་འབྲི་སྟངས་མི་འདྲ་བ་ཡོད་པ། དང་པོ་བགྲངས་ཚུལ་མི་འདྲ་བ་ནི་སྒ་འབྲུ་སྦྲ་ལྡོང་བཞི་ལ། སེ་རྨུ་ལྡོང་སྟོང་བཞི་བགྲངས་སྲོལ་ཡོད་ཀྱང་སེ་དང་ཁྱུང་དང་ སྦྲ་རྣམས་རུས་ཚན་གཅིག རྨུ་དང༌། སྒ་རྣམས་རུས་ཚན་གཅིག སྟོང་དང༌། འབྲུ་ཞེས་པ་རུས་ཚན་གཅིག་ཡིན་སྟབས་དོན་དུ་རུས་ཚན་བཞི་རུ་མ་འདུས་པ་མེད།
གཉིས་པ་ཡི་གེ་འབྲི་ཚུལ་མི་འདྲ་བ་ནི། ལྡོང་དང་གདོང་གཉིས། བསེ་དང་སེ་གཉིས། སྦྲ་དང་དབྲ་གཉིས། འབྲུ་དང་འགྲུ་གཉིས། རྨུ་དང་དམུ་གཉིས། སྒ་དང་ལྒ་གཉིས་བཅས་བྱུང་ཡོད་པ་འདི་དག་དོན་གཅིག་ཏུ་སྣང༌། 《རྒྱ་བོད་ཡིག་ཚང་ཆེན་མོ་》ལས། དེའང་སྔོན་དང་པོ། ཡུལ་དམའ་ཁ་ཤུལ་གཡག་ཞུར་གྱི་གོང་ཁ་བྱ་བར། སྲིད་པའི་རྒྱལ་བུ་ཐིང་གི་ཞེས་པ་ལ། བུ་གསུམ་བྱུང་བ། རྒྱ་བོད་ཧོར་ [1]གསུམ་ དུ་གྱེས་པའི། བོད་མི་ཁྲི་དོ་ཆེན་པོ་བྱ་བ་དེ་ལ། བུ་དྲུག་བྱུང་བ་ནི། དབྲའ་འབྲུ་ལྡོང་གསུམ་ལྒ་དང་བཞི། ། ནུ་བོ་དབས་བརྡའ་གཉིས་དང་དྲུག ། བོད་ཀྱི་མི་རྒྱུད་དྲུག་པོ་དེས། ། དམའ་ཁ་ཤུ་རས་འདེབས་སྟག་པ་དེར། ། བོད་མི་གསུམ་བུ་དྲུག་ས་བགོས་བྱས། ། ལྡོང་གིས་པ་མ་ལེ་པང་ཐོབ། ། དབྲ་ཡིས་དབྲ་མོ་རབ་བཀྲ་ཐོབ། ། འབྲུ་ཡིས་འབྲུ་མོ་ཕྲོམ་ཕྲོམ་ཐོབ། ། སྒ་ཡི་ལྒར་མ་མེ་པོ་ཐོབ། ། དབས་བརྡས་རྒྱ་བོད་ས་མཚམས་སུ། ། མཚམས་ཀྱི་མདའ་དར་གོང་མ་བཟུང༌། ། ཞེས་གསུངས་པ་ལྟར་ན།
1. ཕུ་བོ་ལྡོང་གི་རྒྱུད་པ་དང་མངའ་ཁོངས་ནི། བོད་ མི་ཁྲི་དོ་ཆེན་པོ་བྱ་བ་དེའི་ཆུང་མ་རྣམས་ལ་རིམ་བཞིན་བུ་དྲུག་ཏུ་སྐྱེས་པ་དེ་ དག་ནང་མ་འཆམས་པའི་སྐབས་སུ། ཡབ་ཁྲི་དོ་བཙན་པོས་དམའ་ཁ་ཤུ་རབས་འདེབས་ཞེས་པའི་ས་ཆ་དེར་བོས་ནས་ས་བགོས་ བྱས་པ་ལ་ཕུ་བོ་ལྡོང་ལ་པ་མ་ལེ་པང་ཞེས་པའི་ས་ཆ་དེ་ཐོབ། དེའི་མངའ་ཁོངས་སུ་ཆགས་པའི་མི་རྒྱུད་ལ་ཕུ་བོ་ལྡོང་གི་རུས་རྒྱུད་ཅེས་ཟེར། དེ་ཡང་ཕུ་བོ་ལྡོང་གིས་བཟུང་བའི་ཡུལ་ནི་《རུས་མཛོད་》ལས་གསལ་བ་ལྟར་ན། མི་ཉག་གི་ཡུལ་ཏེ་ཁམས་ཀྱི་ཤར་ལྷོ་གཉིས་སུ་གནས་པའི་ཡུལ་གྲུ་འདི་དག་ལ་ཟེར། དེ་ལ་དབྱེ་བ་དཀར་པོ་ལྡོང་དང༌། ནག་པོ་ལྡོང༌། ཁྲ་བོ་ལྡོང༌། སྨུག་པོ་ལྡོང་སོགས་ཡོད་པར་གྲགས་ལ། 《རྒྱ་བོད་ཡིག་ཚང་ཆེན་མོ་》ལྟར་ན།
ཕུ་བོ་ལྡོང་ལ་མཆེད་དྲུག་ཡོད། །
སྟོད་ན་སྤ་ཚབ་འབྲིང་ཡས་གཉིས། །
བར་ན་རོ་འཛེར་རག་ཤི་གཉིས། །
སྨད་ན་མི་ཉག་གྱི་ཐན་གཉིས། །
ཆེ་དྲུག་མཚན་ན་བཙུན་དྲུག་སྟེ། །
བི་རི་འ་མདོ་དང་གླིང་པ་གཉིས། །
རོ་འཛེར་ལ་ཕུ་པ་དང་མདའ་པ་གཉིས། །
གྱི་ཐན་ལ་རྒྱས་བསྡུས་ཆེ་ཆུང་གཉིས། །
ཞེས་གསལ་བ་ལྟར། མཆེད་དྲུག་གི་ཁྱབ་པའི་ཡུལ་ནི། སྤ་ཚབ་དང༌། འབྲིང་ཡས། རོ་འཛེར། རག་ཤི། མི་ཉག གྱི་ཐན་བཅས་ཀྱི་ཡུལ་རྣམས་ཡིན་པ་དང༌། བཙུན་དྲུག་གི་ཁྱབ་ཡུལ་བི་རི་འ་མདོ། གླིང་པ། ཕུ་པ། མདའ་པ། གྱི་ཐན་རྒྱས་པ། གྱི་ཐན་བསྡུས་པ་བཅས་ཀྱི་ས་ཆ་རྣམས་ཡིན་ལ། ས་ཆ་འདི་དག་གཙོ་བོ་མདོ་ཁམས་སྟོད་སྨད་ཀྱི་ཡུལ་གྲུ་རྣམས་ལ་ཟེར་གྱིན་ཡོད་ དེ། 《འབྱུང་རྩིས་ཉེར་མཁོ་བུམ་བཟང་》ལས།
ཡང་ན་མདོ་ཁམས་སྨད་འདི་ནི། །
གདོང་ནི་ས་ཁམས་ཤ་བ་བླ། །
འབྲུ་ནི་ཆུ་ཁམས་གཡག་ལ་བླ། །
སྦྲ་ནི་ལྕགས་ཁམས་རྐྱང་ལ་བླ། །
སྒོ་ནི་མེ་ཁམས་ར་ལ་བླ། །
སྒ་ནི་ཤིང་ཁམས་ལུག་ལ་བླ། །
རུས་པ་གཙང་མར་མ་ཤེས་ན། །
དེ་ཡང་གདོང་ལ་བསྡུ་ཞེས་ཟེར། །
འོན་ཀྱང་མཁྱེན་ལྡན་རྣམས་ཀྱིས་དཔྱོད། །
ཅེས་མདོ་ཁམས་སྟོད་སྨད་དུ་གནས་པའི་མི་རིགས་འདི་དག་སོ་སོའི་སྤྱོད་པ་དང༌།
གཤིས་ཀ་བཅས་ལ་བརྟགས་ནས་རིགས་རུས་གང་ཡིན་ཞིབ་ཏུ་དཔྱད་དགོས་ཀྱང༌། གལ་སྲིད་གསལ་པོར་མ་རྟོགས་པ་ཡིན་ན། གདོང་གི་ཁོངས་སུ་བསྡུ་ཆོག་སྟེ། མདོ་ཁམས་ཕྱོགས་ཀྱི་མི་རྣམས་ཕལ་ཆེར་གདོང་གི་རུས་རྒྱུད་ཡིན་པས་ན་དེ་ལྟར་ དུ་ངོས་འཛིན་བྱེད་ཆོག་ཅེས་བསྟན་ཡོད་པ་དང༌། གཞན་ཡང་རུས་མཛོད་ཀྱི་ཡིག་ཚང་རྣམས་སུ་ལྡོང་གི་ང་ཆེན་བཅོ་བརྒྱད། ཚ་ཆེན་བཅོ་བརྒྱད། ཤུལ་ཆེན་བཅོ་བརྒྱད་སོགས་སུ་འཁོད་ཡོད་པ་དེ་དག་ལས། ལྡོང་གི་རུས་ཆེན་བཅོ་བརྒྱད་ནི། ཡབ་ལྡོང་ཆེན་པོ་སྤོས་དྲོ་ཡིན། དེ་ལས་རུས་རིགས་བཅོ་བརྒྱད་བྱུང༌། ཅོག་དང་ཅོག་ཙེ་ཅོག་རོ་གསུམ། སླད་ཀྱི་ཞིང་དང་འདྲ་བའི་བུ་གསུམ་ཡིན། འབྲོང་དང་ཁྲུང་པོ་ཟླ་བ་གསུམ། དཔྲལ་བའི་མིག་དང་འདྲ་བའི་བུ་གསུམ་ཡིན། འབྲིང་དང་ལྷ་ལུང་ལྷ་རྩེ་གསུམ། ལག་པ་གཡས་དང་འདྲ་བའི་བུ་གསུམ་ཡིན། བྲང་དང་དགོས་པ་ཁུ་ན་གསུམ། ལག་པ་གཡོན་དང་འདྲ་བའི་བུ་གསུམ་ཡིན། ཉ་དང་ཚེ་སྤང་ལུ་ནག་གསུམ། ལུས་དང་ཁོག་པ་དང་འདྲ་བའི་བུ་གསུམ་ཡིན། སྙིང་དང་ཕོ་གོང་ཐག་བཟང་གསུམ། ཁོག་པའི་སྙིང་དང་འདྲ་བའི་བུ་གསུམ་ཡིན་ཞེས་དང༌།
ལྡོང་གི་ཚ་ཆེན་བཅོ་བརྒྱད་ནི། ཕྱག་ཚ། རྨོག་ཚ། མགོ་ཚ། སྦུ་ཚ། ཏོག་ཚ། གཡི་ཚ། ཟངས་ཚ། རེབ་ཚ། དཔལ་ཚ། རྐང་ཚ། གཅན་ཚ། དོམ་ཚ། གཤེན་ཚ། ཚར་ཚ། བྲག་ཚ། ཉ་ཚ། རྒྱ་ཚ་རྣམས་ཡིན།
ལྡོང་གི་ཤུལ་ཆེན་བཅོ་བརྒྱད་ནི། སྨན་ཤུལ། ཡུལ་ཤུལ། བདུད་ཤུལ། རག་ཤུལ། ཕན་ཤུལ། དབལ་ཤུལ། ཆོས་ཤུལ། བན་ཤུལ། མགོན་ཤུལ། ཕྱག་ཤུལ། དཔལ་ཤུལ། ཆུ་ཤུལ། རི་ཤུལ། ཉན་ཤུལ། ཁྱི་ཤུལ། ལོ་ཤུལ། འགོ་ཤུལ། ཡབ་ཤུལ། རྟ་ཤུལ་རྣམས་ཡིན་ལ། རུས་མིང་འདི་དག་མདོ་སྨད་ཀྱི་ཡུལ་གྲུ་རྣམས་སུ་དེང་དུས་ཀྱང་ལ་ལ་ནི་ཡུལ་མིང་ དུ་འབོད་ལ། ལ་ལ་ནི་དུད་ཚང་གི་མིང་དུ་འབོད་ཀྱིན་ཡོད།
2. སེ་ཁྱུང་སྦྲའི་སྐོར་ལ། མཐུ་ཆེ་ དམ་ཚིག་མ་ཉམས་པ། ། སེ་ཁྱུང་སྦྲ་ཡི་བུ་རྒྱུད་ཡིན། ཞེས་པའི་བོད་མི་ཁྲི་དོ་ཆེན་པོའི་བུ་གཉིས་པ་ལ་དབྲ་མོ་རབ་བཀྲ་ཞེས་པའི་ས་ ཆ་དེ་ཐོབ་ནས་དེའི་མངའ་ཁོངས་སུ་ཆགས་པའི་མི་རྒྱུད་ལ་སེ་ཁྱུང་སྦྲ་ཡི་རུས་ རྒྱུད་ཅེས་ཟེར་ཞིང༌། རུས་མཛོད་ལས། ཡུལ་འདི་ཞང་ཞུང་གི་ཡུལ་ཏེ། མངའ་རིས་དང་ལ་དྭགས། གཙང་སྟོད་བཅས་ལ་ཟེར། དེ་ལ་དབྱེ་བ་《རྒྱ་བོད་ཡིག་ཚང་ཆེན་མོ་》ལས།
སེ་དང་དབྲ་ཡི་ཆེ་དྲུག་དེ། །
སྟོད་ན་ཞང་ཞུང་ཁྱུང་པོ་གཉིས། །
བར་ན་མར་པ་སྤུ་རང་གཉིས། །
སྨད་ན་རེ་ཁེ་ཉག་ལེ་གཉིས། །
ཆེ་དྲུག་མཚན་གྱི་བཙུན་དྲུག་དེ། །
ཀྲི་ལ་རྨེ་ཤ་དང་རྨེ་ཚན་གཉིས། །
བྲག་ཏུ་ལ་གྲུ་གུ་དང་རྡོར་ཉེ་གཉིས། །
དེ་ཆེ་བཙུན་སྤེལ་མ་བཅུ་གཉིས་ཡིན།
ཞེས་གསལ་བ་ལྟར། མཆེད་བཙུན་སྤེལ་མ་བཅུ་གཉིས་གྱི་ཡུལ་ནི། ཞང་ཞུང་དང༌། ཁྱུང་པོ། མར་པ། སྤུ་རངས། རེ་ཁེ། ཉག་ལེ། རྨེ་ཤ། རྨེ་ཚན། གྲུ་གུ རྡོར་ཉེ། ཁོ་པོ། ཁོ་དབྲ་བཅས་ཡིན་ཞིང༌། ཞང་ཞུང་དང་ཁྱུང་པོ། མར་པ་དང་སྤུ་རངས་རྣམས་ནི་དེང་སང་ཡང་མིང་དེ་གར་འབོད་པའི་བོད་ཡུལ་ནུབ་ ཕྱོགས་ཀྱི་ས་ཁུལ་འདི་དག་ཡིན་ལ། གཞན་རྣམས་ཀྱང་བོད་ཡུལ་སྟོད་སྨད་བར་གསུམ་གྱི་ས་གནས་ཁག་ཏུ་ཞིབ་དཔྱད་བྱས་ན་ ངེས་རྙེད་ཐུབ་པར་སེམས།
3. ཨ་ལྕགས་འབྲུ་ཡི་སྐོར་ལ། དཔའ་རྒྱ་སྟག་མཆེ་སྡེར་མ་ཉམས་པ། ། ཨ་ལྕགས་འབྲུ་ཡི་བུ་རྒྱུད་ཡིན། ཞེས་པའི་ཁྲི་དོ་ཆེན་པོའི་བུ་གསུམ་པ་ཨ་ལྕགས་འབྲུ་ལ་འབྲུ་མོ་ཕྲོམ་ཕྲོམ་ ཞེས་པའི་ས་ཆ་དེ་ཐོབ། དེའི་མངའ་ཁོངས་སུ་ཆགས་པའི་མི་རྒྱུད་ལ་ཨ་ལྕགས་འབྲུ་ཡི་མི་རྒྱུད་ཅེས་ ཟེར། རུས་མཛོད་ལས། སུམ་པའི་ཡུལ་ཏེ། ཁམས་ཀྱི་ནུབ་བྱང་ཕྱོགས་ཀྱི་ཡུལ་གྲུ་རྣམས་དང༌། ལྷ་སའི་བྱང་ཕྱོགས་ཀྱི་ལུང་པ་འདི་དག་ལ་ཟེར། དེ་ལ་དབྱེ་བ་《རྒྱ་བོད་ཡིག་ཚང་ཆེན་མོ་》ལས།
ཁྲི་ཟམ་འབྲུ་ཡི་ཆེ་དྲུག་དེ། །
ཤར་ན་གྱི་དང་རོང་པོ་གཉིས། །
ལྷོ་ན་བྷེ་དང་རི་ཐོ་གཉིས། །
སྨད་ན་འབྲོམ་དང་ངོ་ཀྲོ་གཉིས། །
ཆེ་དྲུག་བཙན་གྱི་བཙུན་དྲུག་དེ། །
སྦས་དང་སྤོས་དང་ཚ་ཕྲོམ་གསུམ།
ཞུག་པ་སྟོང་ཉེ་ཉེ་སྒ་གསུམ། །
ཆེ་བཙུན་སྤེལ་མ་བཅུ་གཉིས་ཡིན།
ཞེས་གསལ་བའི་མཆེད་བཙུན་སྤེལ་མ་བཅུ་གཉིས་ནི། གྱི། རོང་པོ། བྷེ། རི་ཐོ། འབྲོམ། ངོ་ཀྲོ། སྦས། སྤོས། ཚ་ཕྲོམ། ཞུགས་པ། སྟོང་ཉེ། ཉེ་སྒ་བཅས་བཅུ་གཉིས་པོ་འདི་དག་ཡིན་ལ། འདི་རྣམས་ནི་བོད་ཡུལ་སྟོད་སྨད་བར་གསུམ་གྱི་ཡུལ་ཐམས་ཅད་ལ་ཐོར་བུ་རུ་གནས་ ཡོད་པ་འདྲ་སྟེ། བོད་ཀྱི་ཤར་ཕྱོགས་སུ་གནས་པའི་སྡེ་མང་པོ་ཞིག་ལ་མདོ་ཁམས་རོང་ཆེན་བཅོ་ བརྒྱད་ཅེས་ཟེར་སྲོལ་ཡོད་དེ། རྒྱལ་མོ་རོང༌། ཚ་བ་རོང༌། ཨ་རབ་རོང༌། དགུ་རོང༌། སྟག་རོང༌། འཇང་རོང་ལ་སོགས་པ་རྣམས་ཡིན་ལ། སི་ཏུ་ཆོས་ཀྱི་འབྱུང་གནས་ཀྱི་རྣམ་ཐར་ལས་མདོ་སྨད་རོང་ཆེན་བཅོ་བརྒྱད་ཀྱི་ཡ་ གྱལ་ཨ་རབ་རོང་དུ་སྐུ་འཁྲུངས་ཞེས་འཁོད་ཡོད་པ་ལ་བརྟགས་ན་དེང་སང་སྡེ་དགེའི་ སྨད་ཕྱོགས་ཀྱི་ལྕང་ར་མན་དང་ཧོར་པོ་ཡན་གྱི་བར་སྐོར་འདི་ཚོ་ལ་ཨ་རབ་རོང་ཞེས་ ཟེར་གྱིན་ཡོད་པར་ངེས། བེ་དང་རི་ཐོ་གཉིས་རྒྱ་གར་དང་ཉེ་བའི་བོད་ཀྱི་ལྷོ་ཕྱོགས་སུ་ཡོད་པར་གྲགས། འབྲོམ་ནི་སྟོད་ལུང་ཕུ་འབྲོག་པའི་རུས་མིང་སྟེ། འབྲོམ་སྟོན་པ་རྒྱལ་བའི་འབྱུང་གནས་ཀྱང་དེའི་རུས་ཡིན།
4. རྨུ་ཚ་སྒ་ཡི་སྐོར་ལ། ཕྱུགས་གཡང་ མོའི་མཁལ་ཚིལ་མ་ཞུ་བ། ། རྨུ་ཚ་ལྒ་ཡི་བུ་རྒྱུད་ཡིན། ། ཞེས་པའི་ཁྲི་དོ་ཆེན་པོའི་བུ་བཞི་པ་རྨུ་ཚ་ལྒ་ལ་ལྒར་མ་མེ་པོ་ཞེས་པའི་ས་ཆ་དེ་ ཐོབ། དེའི་མངའ་ཁོངས་སུ་ཆགས་པའི་རྒྱུད་པ་ལ་རྨུ་ཚ་ལྒ་ཡི་རུས་རྒྱུད་ཅེས་ཟེར། རུས་མཛོད་ལས། འ་ཞའི་ཡུལ་ཏེ། བྱང་སྒ་པ་ནས་ཤར་རྒྱ་རོང་བར་གྱི་ཡུལ་གྲུ་འདི་དག་ལ་ཟེར། དེ་ལ་དབྱེ་ན་《རྒྱ་བོད་ཡིག་ཚང་ཆེན་མོ་》ལས།
རྨུ་ཚ་ལྒ་ཡི་ཆེ་དྲུག་དེ། །
ཐོས་རུས་སྟག་རུས་སྟོད་ན་ཡོད། །
བྱ་ཅན་ཁྲབ་ཅན་སྟོད་ན་ཡོད། །
བྱ་རྗེ་སྤེན་ཐོག་སྟོད་ན་ཡོད། །
ཆེ་དྲུག་མཚན་གྱི་བཙུན་དྲུག་དེ། །
ལྒ་ལ་བྱེས་པ་ཡུལ་པ་གཉིས། །
ལྟག་རུས་ཡུལ་སྟག་འབྲོག་སྟག་གཉིས། །
དབས་ལ་ཆེ་སྐོར་ཆུང་སྐོར་གཉིས། །
ཆེ་བཙུན་སྤེལ་མ་བཅུ་གཉིས་ཡིན། །
ཞེས་གསལ་བའི་མཆེད་བཙུན་སྤེལ་མ་བཅུ་གཉིས་ནི། ཐོས་རུས་དང༌། སྟག་རུས། བྱ་ཅན། ཁྲབ་ཅན། བྱ་རྗེ། སྤེན་ཐོག་སྟེ་མཆེད་དྲུག་དང༌། བྱེས་པ། ཡུལ་པ། ཡུལ་སྟག འབྲོག་སྟག་ཆེ་སྐོར། ཆུང་སྐོར་བཅས་བཅུ་གཉིས་པོ་འདི་དག་ཡིན་ལ། དེ་དག་གཙོ་བོ་བོད་ཡུལ་སྟོད་ཕྱོགས་ཀྱི་ལུང་པ་རྣམས་སུ་ཡོད་ངེས་ལ། འོན་ཀྱང་ཆོས་རྒྱལ་སྲོང་བཙན་སྒམ་པོའི་སྐབས་སུ་ས་མཚམས་བརྟན་སྲུང་བྱེད་ པའི་ཆེད་དུ་དབུས་གཙང་ཕྱོགས་ཀྱི་སྡེ་བ་མང་པོ་ཞིག་བྱང་ཤར་གྱི་ས་མཚམས་རྣམས་སུ་ བཏང་སྟེ་རྒྱལ་མཚམས་སྲུང་བའི་དམག་མིར་བསྐོས་པ་དེ་དག་དེང་སང་ཀྱང་དེ་གར་གཞིས་ ཆགས་ཡོད་པ།
མཁས་དབང་དམུ་དགེ་བསམ་གཏན་ལགས་ཀྱིས་བརྩམས་པའི་《རྔ་བ་བོད་རིགས་རང་སྐྱོང་ཁུལ་ གྱི་རིག་གནས་ལོ་རྒྱུས་དཔྱད་གཞི་བདམས་བསྒྲིགས་》ལས། ཟུང་ཆུ་ནས་ཀུན་དགའ་ལ་བརྒལ་ནས་སོང་བ་ན། ནན་ཕེན་ཟེར། ཡུལ་དེའི་མི་རྒྱུད་དག་ཀྱང་ཞང་ཞུང་དང་ཤར་པའི་མི་རྒྱུད་ཡིན་ཞིང༌། གཟི་ཚ་སྡེ་དགུ་ལྟ་བུ་ལྡོང་ཚ་ཆེན་བཅོ་བརྒྱད་ཀྱི་ནང་ཚན་གྱི་རིགས་ཡོད་ལ། དམུ་ཚ་ལྒའི་རིགས་ཀྱང་ཡོད་པར་བཤད། ཆུ་དཀར་གྱི་སྟོད་དུ། སྔར་ཀོང་པོའི་ཁོག་ནས་འོང་བའི་དམག་གི་རྒྱུད་པ་ཡོད། དེང་སང་བརྡ་འགྱུར་ནས་ཁོང་པོ་ཟེར། དེ་ནས་དྭགས་པོ་ནས་འོང་བའི་དམག་རྒྱ་བོད་ས་མཚམས་སུ་བཞག་པ་ལ། དྭགས་པོ་ཟེར་ཞིང༌། རྗེས་སུ་དེ་ལ་བོད་དམག་ཟེར། དེ་དག་གི་གོམས་གཤིས་དང་ཆོས་ལུགས་སོགས་ཀྱང་བོད་སྤྱི་དང་འདྲའོ། ཞེས་གསུངས་པ་ལྟར། བོད་ཀྱི་རུས་རྒྱུད་དེ་དག་དུས་ཕྱིས་བོད་ཡུལ་ག་ས་གར་ཁྱབ་ཡོད་པར་སེམས། དེང་དུས་བོད་ཡུལ་གྱི་ཤར་ལྷོའི་མཚམས་སུ་གནས་པའི་རྨུ་གླིང་བོད་རིགས་རང་ སྐྱོང་རྫོང་ཞེས་པའི་ས་གནས་འདི་ཡང་རྨུ་ཚ་ལྒ་ཡི་རུས་རྒྱུད་ཀྱིས་བཟུང་བའི་ཡུལ་ ལ་རྨུ་གླིང་ཞེས་ཟེར། དེང་སང་མུ་ལི་ཞེས་ཟུར་ཆག་བྲིས་པ་ནི་རྒྱ་ཡིག་གི་སྒྲ་གདངས་བོད་སྐད་དུ་ བྲིས་ཏེ་མ་དག་རྒྱུན་འབྱམས་སུ་སོང་བའི་འབྲི་སྲོལ་རེད།
5. ནུ་བོ་དབས་བརྡ་གཉིས་ཀྱི་སྐོར་ལ། དམངས་ རིགས་དབལ་ཟླ་གཉིས་ནི། སྔོན་སྤྲེའུ་བྱང་ཆུབ་སེམས་དཔའ་རང་ཉིད་ཀྱིས་མི་ཚན་བཞིར་བཅད་པ་དེར་རང་ཚན་ བཞི་པོ་མ་འདྲེས་པར་བཞག་པ་དེ་ལས་ལྷ་རིགས་དགའ་ནི་སྔར་བཤད་ཟིན་ལ། དེའི་འཕྲོས་བཞི་ཚན་གྱི་ནང་ནས་མི་ཡ་རབས་ཀྱི་ཡོན་ཏན་དང་སྤྱོད་ཚུལ་ཀུན་ལྡན་ བྱང་ཆུབ་སེམས་དཔའ་བློ་ཆེན་ལྡན་གྱི་རིགས་རྣམས་གཙོ་བྱས་ཏེ། དེ་ཡི་མིང་ལ་ལྡོང་དང༌། འབྲུ་དང་སྦྲ་དང་སྒ་བཞི་ནི་གཙོ་བོའི་རིགས་རྣམས་ལ་ཐོགས་ཤིང་རུས་ཆེན་དུ་གྲགས་ པ་ཡིན་ལ། དེའི་འཕྲོའི་རིགས་ཆེན་བཞི་གའི་ལྷག་མ་དམངས་རིགས་ཐམས་ཅད་པོ་བསྡུས་ཤིང་ཚན་ གཉིས་སུ་བགོས་ཏེ། གཅིག་ལ་དཔའ་འམ་དབའ་དང༌། གཅིག་ལ་མདའ་འམ་ཟླ་ཞེས་བཏགས་ལ། བོད་མི་བུ་གདུང་དྲུག་ཟེར་བ་ནི། མི་བུ་རུས་དྲུག་ཞང་བོ་སྒོ་དང་བདུན་ཞེས་པ་དེ་ཡིན་ལ། དབའ་ཡི་རིགས་ལ་ཐོག་མའི་ཞང་པོ་དང༌། ཟླ་ཡི་རིགས་ལ་ཚ་བོ་བྱུང་བས། ཚ་ཞང་གཉིས་ཀྱི་རིགས་ཀྱང་ཟེར་བས་ཚ་ཞང་ཡང་གྲགས་སོ། དབའ་ཡི་རིགས་ལ་གཡང་དང་འཕེལ་ཚ་སོགས་རུས་མང་བགྲང་ལས་འདས་པ་དག་བྱུང་ལ། ཟླ་ཡི་རིགས་ལ་འོང་ཁེ་དང་སྨོན་སོགས་ཀྱི་རུས་མང་པོར་འཕེལ་བ་ད་ལྟའི་དམངས་ རིགས་ཚ་ཞང་གི་རིགས་འདི་ཐམས་ཅད་ཡིན་ནོ། ། ཨ་བོ་ནི་འབྲི་ཡིན་ལ། བར་ཁམས་སུ་དབུས་དང་ཁད་ཉེ་བ། སྟོད་ཨ་བོ་ཞེས་དཔའ་བོ་ཞེས་པ་དང༌། མཆོག་ཚང་སྦྲ་ཡིན་པ་ཟེར་བ་གནའ་མིའི་ངག་རྒྱུན་དུ་འདུག་ཀྱང་ཐག་ཆོད་ཀྱི་ཡིག་ ཚང་འདྲ་ནི་མ་མཐོང་ངོ༌། ། གོང་དུ་བཤད་པའི་ནུ་བོ་དབའ་ཟླ་གཉིས་ཀྱི་དགྲ་བླ་ནི་རང་རང་གི་མཚུན་ལྷ་རྣམས་ དང༌། དགྲ་བླ་ནི་ཤེལ་ལས་གྲུབ་པའི་ར་སྐྱེས་ཁམ་གཟུགས་དང༌། དུང་ས་གྲུབ་པའི་ཁྱི་མོ་དཀར་མོ་གཉིས་ཀྱི་གཟུགས་ཀྱི་རུས་ལྷ་དགྲ་ལྷ་ དང༌། བོད་ཡུལ་གྱི་ཡུལ་ལྷའི་གཙོ་བོ་རྣམ་གསུམ་དང༌། རང་རང་གི་ཡུལ་གྱི་གཞི་བདག་རྣམས་མཆོད་བསྟོད་ལ་བརྩོན་དགོས་སོ།
[1]རྩོམ་པ་པོའི་མཆན། དེང་དུས་རྒྱ་ཟེར་བ་རྒྱ་དཀར་ནག་གཉིས་པོ་གང་རུང་ཞིག་ལ་ངོས་བཟུང་བ་དང༌། ཧོར་ཟེར་ཚད་སོག་པོ་ལ་ངོས་བཟུང་བ་ནི་བོད་ཀྱི་ལོ་རྒྱུས་ཡིག་ཚགས་ལ་ཞིབ་ཏུ་མ་ བལྟས་པའི་སྐྱོན་དུ་སྣང༌། འདིར་རྒྱ་བོད་ཧོར་གསུམ་ཟེར་བ་ནི་རྒྱལ་པོ་གཉའ་ཁྲི་བཙན་པོའི་གོང་དུ་བྱུང་བའི་ བོད་འདིར་རྒྱལ་ཕྲན་སིལ་མ་བཅུ་གཉིས་ལས།རྒྱ་དང་ཧོར་ཟེར་བ་ཡོད་པ་འདི་དག་ནི་ དེང་དུས་མངའ་རིས་ས་ཁུལ་གངས་ཏི་སིའི་ཉེ་སྐོར་དུ་གནས་པའི་རྒྱལ་ཕྲན་དག་གི་མི་ ཡིན་པ་བོན་གྱི་དཔེ་རྙིང་དག་ལས་གསལ། དེས་ན་འདིར་གསལ་རྒྱ་བོད་ཧོར་གསུམ་ནི་སྟོད་ཕྱོགས་ཀྱི་རུ་ཚོ་དག་གི་མིང་ཡིན་ པར་ཤེས་དགོས།


text:
གཏམ་ངན་དེ་གོ་རྗེས།
གཅིག
ཁ་རྩང་ཁྲི་འདུ་རུ། ཨ་དཀོན་རིན་པོ་ཆེ་ཞབས་འབྲིང་མི་གཉིས་དང་བཅས་བཀྲོངས་པའི་གནས་ཚུལ་གོ་འཕྲལ་སེམས་པ་བློང་བློང་བོར་གྱུར། སྙིང་རྩ་ན་ལོག་ལོག་ཏུ་སོང་། མ་གཞི་ཁོ་བོས་ནི་ཨ་དཀོན་ཚང་ཟེར་བ་དེས་སློབ་གྲྭ་དང་དགོན་སྡེ་མང་པོར་རོགས་སྐྱོར་གནང་གི་ཡོད་ཚུལ་གྱི་སྒྲོས་རེ་མཚམས་མཚམས་སུ་གོ་བ་ལས་ཞིབ་ཕྲའི་རྒྱུས་མེད་མོད། གསར་འགྱུར་དེས་ནི་དབང་མེད་དུ་སེམས་ངོ་འཁྱག་སིབ་བེར་སོང་།
སྤྱིར་འཇིག་རྟེན་འདི་ནི་ཁྱོད་ཤི་ང་གསོན་གྱི་རྙོག་དྲ་མཐའ་མེད་པས་གང་ཡོད་ལ། འུ་ཚོ་བོད་ལ་མཚོན་ན་ཡང་། ཁ་ནས"མཐུན་སྒྲིལ"ཞེས་མ་ཎི་ལྟར་འདོན་གྱིན་པ་ལས། ལུང་ཁུག་སོ་སོའི་ནང་དུ་རྩོད་གཞི་ཁབ་རྩེ་ཙམ་རེའི་དོན་དུ། དམར་འཛིང་གི་འཁོར་ལོ་བསྐོར་དང་སྐོར་གྱིན་ཡོད་ཕྱིར་མི་བསད་ཁྲག་སྦྱོར་གྱི་གནས་ཚུལ་ནི་རྣ་བར་གོམས་ཏེ་རྒྱུན་ལྡན་དུ་གྱུར་ཟིན་པས། མི་རེ་བསད་པ་གོ་མ་ཐག"སྙིང་རྗེ"ཞེས་མ་ཎི་འགའ་རེ་བཏོན་མོད། ཅང་མི་འགོར་བར་བརྗེད་འགྲོ་ཡི་འདུག
འོན་ཏེ་ད་ཐེངས་ཀྱི་གནས་ཚུལ་འདི་དང་། སྔར་རྡ་སའི་རྒན་བློ་བཟང་རྒྱ་མཚོ་བཀྲོངས་པ་གཉིས་ནི། བོད་པའི་མི་གསོད་དོན་རྐྱེན་ཡོད་ཚད་ཀྱི་ནང་ནས་ངའི་སེམས་ལ་བག་ཆགས་ཟབ་ཤོས་སུ་གྱུར་ཅིང་། སྙིང་ལ་ན་ཟུག་བཙན་ཤོས་སུ་གྱུར་སོང་བ་ཡང་སྨོས་མེད་ཡིན། ཁ་རྩང་གནས་ཚུལ་དེ་རྣ་བར་ལྷུང་མ་ཐག་ཏུ། མི་ལོ་ཉི་ཤུའི་སྔོན་གྱི་འདས་དོན་དེ་དབང་མེད་དུ་དྲན་འོང་གི་འདུག
དེ་ནི་དོན་རྐྱེན་འདི་གཉིས་ལ་འདྲ་མཚུངས་ཀྱི་ཆ་མང་པོ་ཞིག་ཡོད་པས་ཡིན་ཀྱང་སྲིད་དེ། གཅིག རང་རང་གི་བཞུགས་ཤག་ཏུ་བཀྲོངས་པ་དང་། གཉིས། ནང་དུ་ཡོད་པའི་ཞབས་འབྲིང་དག་ཀྱང་ཐར་བར་མ་བཏང་བ། གསུམ། ཕ་རོལ་པོར་མཚོན་ཆ་གང་ཡང་མེད་པའི་གནས་ཚུལ་འོག་མཚོན་གྱིས་དྲག་ཏུ་བསྣུན་པ་བཅས་རེད།
རྒྱ་ཡིག་གི་གསར་ལམ་དུ་ཐོན་པ་ལྟར་ན། "དཔལ་འབྱོར་གྱི་རྩོད་རྙོག་ཅིག་བྱུང་བས། གྲོས་བསྡུར་གྱི་སྐབས་སྐད་ཆ་མ་འགྲིག་པར་རྒྱག་རེས་ཤོར་བ་རེད"ཅེས་བྲིས་འདུག་ལ། བོད་མི་ཚོས་སྐད་འཕྲིན་གྱི་སྟེང་དུ་སྤེལ་བ་ལྟར་ན། སྐུ་འདྲ་འགའི་བླུ་ཡོན་གྱི་གནད་དོན་ཞིག་རེད་ཅེས་ཤོད་ཀྱི་འདུག དེ་ཙམ་ཞིག་ཡིན་ནམ། སྐབས་འདིར་རྒྱུ་མཚན་མེད་པའི་དྲི་བ་མང་པོ་ཞིག་གིས་ངའི་སེམས་ལྷོད་ལ་འབབ་ཐུབ་ཀྱི་མི་འདུག
མི་དེ་དག་གིས་དང་པོ་ནས་མཚོན་ཆ་ལུས་ལ་བསྐོར་ཏེ། བླ་མའི་སར་འགྲོ་དོན་ཅི་ཡིན་ནམ། རྒྱ་ནང་ནས་བོད་མི་ཚོས་ཀྱང་མཚོན་བཏགས་པ་ཉུང་བས་བླ་མ་ཞིག་གི་དྲུང་དུ་དེ་ལྟར་ཕྱིན་པ་ནི་རྒྱུན་ལྡན་མིན་པའི་གནས་ཚུལ་ཞིག་མིན་ནམ། རྒྱུ་ནོར་གྱིས་མི་འཕོང་བའི་ཨ་དཀོན་སྤྲུལ་སྐུས་སྐུ་འདྲ་ཁ་ཤས་ཀྱི་བླུ་ཡོན་མི་སྟེར་སྲིད་དམ། རྒྱལ་སྤྱིའི་ཐོག་ལ་མིང་དུ་གྲགས་པའི་མི་སྣ་ཞིག་གིས་མི་དཀྱུས་མ་དེ་འདྲ་དག་ལ་རྒྱག་རེས་བྱེད་སྲིད་དམ། དགུང་ལོ་བདུན་ཅུ་ལྷག་ལ་བུད་པའི་བླ་ཆེན་ཞིག་གིས་ལག་འཛིང་བྱེད་སྲིད་དམ། གལ་ཏེ་ཁོ་ཚོའི་བར་ལ་ཅུང་ཟད་མ་འགྲིག་པ་རེ་ཡོང་ཡོད་སྲིད་ཀྱང་། བླ་མ་སྐུ་འཁོར་གསུམ་པོ་གསོད་དགོས་དོན་གྱི་ཞེ་མཁོན་དེ་འདྲ་ཞིག་གང་ནས་བྱུང་བ་ཡིན་ནམ། བོད་མི་རྣམས་རྒྱག་རེས་བྱེད་ལ་དགའ་བ་བདེན་དུ་ཆུག་ཀྱང་ཆོས་དད་ཆེ་བའི་བོད་མི་ཚོས་བླ་ཆེན་ཞིག་ལ་མཚོན་གྱིས་བསྣུན་རྒྱུར་མི་འཛེམས་སམ།
བསམ་ཞིང་བསམས་ན། ངོ་མ། སྐུ་འདྲ་འགའི་བླུ་ཡོན་གྱི་གནད་དོན་ཡིན་མིན་གྱི་དོགས་པ་ཇེ་ཆེ་རེད། ཡང་སྙིང་ཁོ་ཚོས་ཅི་ཞིག་བརྩད་པ་ཡིན་ནམ། སྐད་ཆ་ཅི་ཞིག་མ་འགྲིག་པ་ཡིན་ནམ། ཅིག་བརྩད་ཡོད་དམ། དོགས་པ་ནི་དོགས་པ་རང་སྟེ། ད་ནི་གནད་དོན་དེ་ཡང་གནད་དོན་གཞན་ཞིག་ཏུ་འགྱུར་འགྲོ་ཡི་འདུག སྐུ་འདྲའི་བླུ་ཡོན་ཙམ་ཞིག་ལས་འདའ་འགྲོ་ཡི་འདུག
དངོས་གནས་བཤད་ན། ཁོ་ཚོས་ཨ་དཀོན་སྤྲུལ་སྐུ་རྩ་མེད་དུ་བཟོ་འདོད་ཀྱི་ཀུན་སློང་དེ་གློ་བུར་དུ་བྱུང་བ་ཞིག་ཡིན་ནམ་སྔར་ནས་གྲ་སྒྲིག་ཡོད་པ་ཞིག་ཡིན། གལ་ཏེ་གྲ་སྒྲིག་ཡོད་པ་ཞིག་ཡིན་ན་ནི་དེ་ལ་ཡང་རྒྱབ་ལྗོངས་གཞན་ཞིག་ཡོད་སྲིད་དམ། ཡོད་ན་མི་སྒེར་དང་ཚོགས་པ་སུ་ཞིག་ཡོད་སྲིད་དམ། བོད་མི་ཚོ་ཁ་འཐོར་དགུ་འཐོར་དུ་འགྲོ་བྱེད་ཀྱི་ནད་རོ་རྙིང་པ་དག་སྟེ། གྲུབ་མཐའི་རྩོད་རྙོག བླ་སྤྲུལ་གྱི་འགལ་བ། ཡུལ་ལུང་གི་ཞེན་ཆགས། ཕྲག་དོག་དང་གནོད་སེམས་སོགས་དང་འབྲེལ་བ་ཡོད་དམ། ཡང་ན་ཁོང་གིས་མི་རིགས་འདི་ལ་གཞན་ཕན་རོགས་སྐྱོར་གྱི་མཛད་པ་ཁུར་དུ་བཞེས་པར་མི་དགའ་མཁན་གཞན་ཞིག་དང་འབྲེལ་བ་ཡོད་སྲིད་དམ།
ད་དྲི་བ་མཚམས་འཇོག འདི་དག་ཀུན་ཀྱང་རེ་ཞིག་དོགས་པ་ཙམ་ལས་ཅི་ཡང་མ་རེད། གང་ལྟར་ཁོང་ཉིད་ཕྱིར་འོང་མེད་པར་འདས་སོང་བས། དོན་དག་འགའ་ཞིག་ནི་གཅིག་བྱས་ན་ཁོང་དང་མཉམ་དུ་ནམ་ཡང་གསང་བའི་དྲི་བ་ཞིག་ཏུའང་འགྱུར་སྲིད་དོ། །
གཉིས།
ལར་ཁོ་བོར་མཚོན་ན། སྤྲུལ་སྐུ་ཨ་དཀོན་ཚང་གི་སྐུ་ཚེའི་བྱུང་བ་དང་མཛད་འཕྲིན་ལ་གསལ་ཆ་དེ་ཙམ་མེད་དེ། དེ་རིང་ག་ས་གང་ནས་གསར་འཕྲིན་ཆར་བཞིན་འབབ་ཀྱིན་པ་དག་ལ་བལྟས་ན། ཁོང་ནི་མི་རིགས་འདིའི་བདེ་སྡུག་གི་ཆེད་དུ་སྐུ་ཚེགས་སྐྱོན་མཁན་ཞིག་དང་། ཉམ་ཐག་པའི་སྐྱེ་བོ་ཚོར་གཞན་ཕན་རོགས་སྐྱོར་གྱི་བཀའ་དྲིན་འཕངས་མེད་དུ་སྩོལ་མཁན་ཞིག་ཡིན་ཚུལ་བཀོད་འདུག
དེ་ལྟ་ན། འུ་ཅག་གིས་ནི་ཁོང་སྐུ་གཤེགས་པར་སྡུག་སྨྲེ་བཏོན་པ་དང་མིག་ཆུ་བཏང་བ་ཙམ་གྱིས་ཅི་ཡང་མི་ཕན་གྱི། ཁོང་གིས་རང་རིགས་ལ་བཅངས་པའི་དུངས་པ་དང་བརྩེ་བ་ཟབ་མོ་དེ་འུ་ཅག་མི་རེ་རེའི་སེམས་སུ་ཉར་ཏེ། དེ་ཉིད་སྙིང་སྟོབས་བརྟན་པོས་ལག་ལེན་དུ་སྦྱར་ནས། གངས་ཅན་ས་མཐོའི་གྲོང་གི་སྤུན་ཟླ་དག་ལ་ཕན་པའི་བྱ་བ་ཕྲ་མོ་ཚུན་ཆད་ཀྱང་འབད་པས་བསྒྲུབས་ཏེ་ཁོང་གི་ཐུགས་བཞེད་རྣམ་དག་དང་རྨི་ལམ་གཙང་མ་དེའི་རྒྱུན་བསྐྱངས་ན། དེ་ལས་ལྷག་པའི་དྲན་གསོ་ཞིག་དང་དགོངས་རྫོགས་ཤིག་མེད་པ་ཡིན་ནོ། །
༢༠༡༣/༡༠/༩/སྒོ་ཤེར་གྱིས།


text:
当珊文.铃木(SevernCullis-Suzuki)ནི་འཛམ་གླིང་ན་གཞོན་ཁོར་ཡུག་སྲུང་སྐྱོབ་ཀྱི་དཔའ་བོ་ཞིག་རེད་ལ་སྐབས་དེ་དུས་འཛམ་གླིང་ཐོག་གི་གཏམ་བཤད་གནང་མཁན་ལོ་ན་ཆུང་ཤོས་དེ་ཡང་རེད། སྤྱི་ལོ་1992ལོར་ཁོང་དགུང་ལོ་བཅུ་གཉིས་སྐབས་སུ་རང་ཉིད་ཀྱིས་ལམ་དངུལ་ཐབས་ཤེས་བཏང་ནས་མཉམ་འབྲེལ་རྒྱལ་ཚོགས་དབུ་ཚོགས་ཆེན་མོའི་ཐོག་སྐར་མ་ལྔའི་རིང་ལ་གཏམ་བཤད་གནང་བ། དང་ཐོག་ཚོགས་ཞུགས་མི་སྣ་ཚང་མས་སྤྱིར་བཏང་གི་གཏམ་བཤད་ལྟར་ཉན་བཞིན་ཡོད་རུང་ཁོང་གིས་སྐད་ཤུགས་ཆེན་པོས་གཏམ་བཤད་གནང་བ་དང་། གཏམ་བཤད་ཀྱི་ནང་དོན་དག་ཚང་མས་གསན་རྗེས་ཚོགས་ར་རིམ་བཞིན་ཁུ་སིམ་མེར་གྱུར་བ་དང་། རྒྱལ་ཁབ་ཁག་གི་དབུ་འཛིན་རྣམས་དང་ཆབ་སྲིད་པ་དང་གྲགས་ཅན་མི་སྣ་ལ་ཤས་སེམས་འགུལ་གྱིས་མཆི་མ་ཡང་ཤོར་ནས་མགོ་བོ་སྒུར་བཞིན་ལོ་ཆུང་གི་བྱིས་པ་ཁོང་ལ་ངོ་ཡང་བསྟན་མ་ཐུབ་པར་གྱུར་བ་རེད།
ལྷན་རྒྱས་ཚོ་སྐུ་ཁམས་བཟང་། ང་ནི་当珊文.铃木(SevernCullis-Suzuki)ཡིན། བྱིས་པའི་ཁོར་ཡུག་སྲུང་སྐྱོབ་སྒྲིག་འཛུགས་ཀྱི་འཐུས་མི་ཞིག་གིས་ངོས་ནས་འདིར་གཏམ་བཤད་དུ་ཡོང་བ་ཡིན། ང་ཚོ་ནི་ལོ་བཅུ་གཉིས་བཅུ་གསུམ་ཙམ་ལ་སོན་པའི་ཁེ་ན་ཏའི་(加拿大)(Canada)བྱིས་པ་ཁ་ཤས་ཡོད། ང་དང་ངའི་གྲོགས་པོ་ཚོས་རང་གི་ལག་དངུལ་མཉམ་བསྡུ་བྱས་ནས་ལེ་དབར་ལྔ་སྟོང་ལྷག་གི་འགྲུལ་བཞུད་ལ་བརྟེན་ནས་ས་འདིར་ཁྱེད་ཚོ་མི་ཆེན་ཚོར་ཁྱེད་ཚོས་ངེས་པར་དུ་བསྒྱུར་བཅོས་བྱ་དགོས་འདུག་ཅེས་ཞུ་བར་ཡོང་བ་ཡིན། ང་དེ་རིང་འདི་རུ་ཡོང་ནས་སྦས་སྐུང་བྱ་དགོས་པའི་རྒྱུ་མཚན་གང་ཡང་མི་འདུག ངས་ང་ཚོའི་མ་འོངས་པའི་ཆེད་དུ་འགོག་རྒོལ་བྱ་རྒྱུ་ཡིན།
ང་ཚོའི་མ་འོངས་པ་རླག་པ་ནི་འགྲན་བསྡུར་ཞིག་ལས་ཕམ་པ་དང་མི་འདྲ་ལ་རྐང་འཛིན་དངུལ་ལོར་ཐོག་གི་གྲངས་ཀ་ཁ་ཤས་རླག་པ་དང་མི་འདྲ་བས། ང་འདིར་ཡོང་བ་ཡིན། ད་དུང་ང་ཚོའི་ཕ་ཚ་བུ་རྒྱུད་ཀྱི་རྗེས་རབས་ཚོའི་ཆེད་དུ་ཡོང་བ་ཡིན་ལ་འཛམ་གླིང་ཐོག་བཀྲེས་ལྟོགས་ཀྱིས་མནར་བའི་བྱིས་པ་ཚོའི་ཆེད་དུ་སྐད་ཆ་བཤད་རྒྱུ་ཡིན། གང་ཡིན་ཞེ་ན། ཁོང་ཚོའི་སྨྲེ་སྔགས་ཐོས་མཁན་སུ་ཡང་མེད་པས་ཡིན། ངས་སའི་གོ་ལའི་ཐོག་གི་འཆི་དང་འཆི་བཞིན་པའི་སྲོགས་ཆགས་གྲངས་མེད་དེ་དག་དང་གསོན་པོ་དེ་དག་ཡང་འགྲོ་ས་མེད་པའི་གནས་བབས་དག་བསམ་ནས་ཁོང་ཚོའི་ཚབ་བྱས་ནས་སྐད་ཆ་བཤད་པར་ཡོང་བ་ཡིན།
ང་ཚོའི་སེམས་གཏམ་ངེས་པར་དུ་ཁྱེད་ཚོས་མཉན་དགོས་འདུག ད་ལྟའི་ཆར་ང་ཚོ་ཕྱི་ལ་ཉི་མ་ཡང་བསྲོ་བར་འགྲོ་ས་མེད་པ་གྱུར་འདུག གང་ཡིན་ཞེ་ན་མཁའ་རླུང་ནང་རྫས་འགྱུར་དྲི་ངན་གྱི་དབང་རླུང་བང་རིམ་མང་བས་ང་ཚོ་དབུགས་རྔུབ་པར་ཡང་འཇིགས་སྣང་སྐྱེས་ནས་བསྡད་དགོས་ཀྱི་འདུག སྔོན་མ་ང་རང་ཨ་ཕ་དང་མཉམ་དུ་ཨུན་ཀ་ཧ་(温哥华) རུ་ཉ་བཟུང་བར་འགྲོ་མྱོང་ཡོད། འོན་ཀྱང་ལོ་ཤས་རྗེས་ནས་ཉ་དེ་རིགས་ཚང་མར་སྐྲན་ནད་ཕོག་ཡོད་པ་ཤེས་སོང་། དེ་བཞིན་དུ་ད་ལྟ་ང་ཚོས་ཉིན་རེ་བཞིན་རྩི་ཤིང་དང་སྲོགས་ཆགས་མང་པོ་རྩ་སྟོང་སུ་འགྲོ་བའི་གནས་ཚུལ་གོ་རྒྱུ་ཡོད་པ་ལྟར་དེ་དག་རིམ་བཞིན་ང་ཚོའི་འཇིག་རྟེན་དེར་ནམ་ཡང་ལོག་ཐབས་མེད་པ་ཆག་ཟིན། ངའི་རེ་བ་ལ་རང་ཉིད་ཀྱི་མིག་ལམ་དུ་ཁྱུ་ཚོགས་མཐུག་པའི་རི་སྐྱེས་སྲོག་ཆགས་མང་པོ་དང་བྱེའུ་དང་ཕྱེ་མ་ལེབ་ཀྱི་ཁེངས་པའི་འཛིངས་ཤིང་སྟུག་པའི་གདོད་མའི་ནགས་ཚལ་མཐོང་འདོད་ཆེ་ན་ཡང་ད་ཆའི་གནས་སྟངས་ལ་བལྟས་ན་ང་དང་ངའི་བུ་ཕྲུག་ཚོས་ཀྱང་འཚོ་གནས་དེ་འདྲ་མཐོང་མིན་ལ་ཐེ་ཚོམ་རེད་འདུག
ཁྱེད་ཚོ་ངའི་ན་ཚོད་ཙམ་ལ་གནས་ཚུལ་དེ་རིགས་ལ་སེམས་འཁྲལ་བྱེད་མྱོང་ཡོད་དམ། གནས་ཚུལ་དེ་དག་ང་ཚོའི་མིག་མདུན་དུ་ལྷག་བཞིན་ཡོད་རུང་ཁྱེད་ཚོས་ཟད་མཐའ་མེད་པའི་དུས་ཚོད་དང་ཐབས་ཤེས་བེད་སྤྱད་ནས་གནས་ཚུལ་དེ་དག་ལ་ཐག་གཅོད་བྱ་ཆོག་བསམ་བཞིན་ཡོད་མོད། འོན་ཀྱང་ང་ནི་བྱིས་པ་ཞིག་ཡིན། ངས་ལྟས་ན་ཁྱེད་ཚོར་གནས་ཚུལ་དེ་རིགས་ལ་ཐག་གཅོད་གཏོང་བའི་ཐབས་ཤེས་ཡོད་ཀྱི་རེད་བསམ་གྱི་འདུག ཁྱེད་ཚོས་དྲི་ངན་དབང་རླུང་གི་བང་རིམ་འགོག་ཐབས་ཡོད་མ་རེད་ལ་ (三文鱼)(salmon) ཡང་སླར་བསྐམ་ཟིན་པའི་ཆུ་བོའི་ནང་ལོག་ཐུབ་པའི་ཐབས་ཤེས་ཡོད་མ་རེད། ཁྱེད་ཚོས་རྒྱུད་བཅད་ཟིན་པའི་རྩ་ཆེའི་རྩི་ཤིང་དང་སྲོགས་ཆགས་མང་པོ་དེ་དག་སླར་གསོ་བྱ་ཐབས་ཡོད་མ་རེད་ལ་བྱེ་ཐང་སུ་གྱུར་ཟིན་པའི་ས་ཆ་དེ་དག་སླར་ཡང་ཤིང་ནགས་སུ་བསྒྱུར་བཅོས་བྱ་ཐབས་ཡོད་མ་རེད། གལ་ཏེ་ཁྱེད་ཚོར་དེ་དག་ལ་ཉམས་བཟོ་བྱ་བའི་ཐབས་ཤེས་མེད་ན་ད་ནས་གཏོར་སྐྱོན་མ་བཏང་རོགས་ཞུ་རྒྱུ་ཡིན།
དེ་རིང་གི་ས་ཆ་འདིར་ཁྱེད་ཚོ་ཆབ་སྲིད་ཀྱི་འཐུས་མི་དང་ཚོང་དཔོན་ཆེན་པོ། གསར་འགོད་པ་དང་སྒྲིག་འཛུགས་པ་ཡིན་ངེས་ལ་ཁྱེད་ཚོ་ཕ་ཡིན་སྲིད་ལ་མ་ཡང་ཡིན་སྲིད། གཅེན་གཅུང་དང་གྲོགས་པོ་གྲོགས་མོ་ཡང་ཡིན་སྲིད། མ་ཟད་ཁྱེད་ཚོ་ཚང་མ་སོ་སོའི་ཕ་མའི་བུ་ཕྲུག་ཡང་རེད།
ང་བྱིས་པ་ཞིག་ཡིན་ཡང་ངས་ང་ཚོ་ཚང་མ་ཁྱིམ་ཚང་ཆེན་པོ་ཞིག་གི་ཁོངས་མི་ཡིན་པ་ཤེས་ཀྱིན་འདུག་ལ་ཁྱིམ་ཚང་ཆེན་པོ་འདིར་མི་དུང་ཕྱུར་ལྔ་བཅུ་ཙམ་དང་སྐྱེ་དངོས་ཁྲི་སུམ་སྟོང་ལྷག་ཙམ་མཁའ་རླུང་གཅིག་དང་ས་ཆུ་གཅིག་བེད་སྤྱད་ནས་འཚོ་བཞིན་ཡོད་པ་ཤེས་ཀྱི་འདུག དོན་དངོས་འདི་ལ་རྒྱལ་ཁབ་དང་སྲིད་གཞུང་ཅི་ཞིག་ཡིན་ཡང་འགྱུར་བ་གཏོང་ཐབས་མེད་པ་ཤེས་ཀྱི་ཡོད། དེར་བརྟེན་ཚང་མས་དམིགས་ཡུལ་གཅིག་གི་དོན་དུ་འབད་བརྩོན་བྱ་དགོས་ངེས་མ་རེད་དམ། དེ་རིང་ང་ངོ་མ་ཁོང་ཁྲོ་ཆེན་པོ་ལང་གྱིན་འདུག་འོན་ཀྱང་དེ་ནི་ང་རང་དོན་མེད་མུན་འཐོམས་ནས་མིན། ང་རང་ལ་འཇིགས་སྣང་ཆེན་པོ་ཞིག་ཀྱང་སྐྱེ་བཞིན་འདུག་ཡིན་ཡང་ངས་རང་ཉིད་ཀྱི་ཚོར་སྣང་འདི་འཛམ་གླིང་ལ་བཤད་རྒྱུར་སྐྲག་དགོས་དོན་མེད། ངའི་རྒྱལ་ཁབ་ལ་མཚོན་ན་མི་ཚང་མས་བག་མེད་ལོངས་སྤྱོད་མང་པོ་བྱེད་ཀྱིན་འདུག ཉོས་པ་རྣམས་དོན་མེད་དུ་བསྐྱུར། བསྐྱུར་བ་རྣམས་སླར་ཉོས། ཐ་ན་རང་ལ་མི་དགོས་པའི་དངོས་པོ་དེ་དག་ཉེ་འཁོར་དགོས་མཁོ་ཡོད་པའི་ཉམ་ཐག་གི་མི་ལ་ཡང་མཉམ་སྤྱོད་བྱ་འདོད་མི་འདུག མ་ཟད་ཇི་ཙམ་རྒྱུ་འབྱོར་ཆེན་ནའང་ཡང་དེ་ཚོ་བརླག་དོགས་ཀྱིས་གཞན་དང་མཉམ་སྤྱོད་བྱ་ནུས་ཀྱིན་མི་འདུག
ཁེ་ན་ཏ་རུ་(加拿大(Canada) )ང་ཚོའི་འཚོ་བ་ནི་དམིགས་གསལ་གྱི་དབང་ཆ་ཐོབ་ཡོད་པ་ལྟར་ཟས་རིགས་དང་ཁང་པ། ཆུ། ཡོད་ཚད་ཚང་མ་ཆ་རྐྱེན་ཧ་ཅང་ཕུན་སུམ་ཚོགས་པོ་ཡོད། འོན་ཀྱང་འདིར་བྷ་རེ་ཟེ་(巴西)(Brazil)རུ་ང་ཚོས་ཉིན་གཉིས་ནང་མཐོང་བའི་གནས་ཚུལ་དེ་དག་གི་ང་ཚོ་ཚང་མ་ཧ་ལས་ཧང་སང་སོང་། ང་ཚོ་ས་དེ་གའི་ཁྲོམ་གཞུང་གི་གྲོགས་པོ་ཆུང་ཆུང་ཚོ་དང་མཉམ་དུ་རྩེད་མོ་རྩེ་སྐབས་ངའི་གྲོགས་པོ་ཆུང་ཆུང་ཞིག་གིས་ཁོང་ཚོའི་ཉམ་ང་བ་དེ་དག་མཐོང་ནས་ཁོང་གིས་མ་འོངས་པར་རང་ཉིད་འབྱོར་བདག་ཆེན་པོ་ཞིག་ཆག་པ་ཤོག་ཅེས་སྨོན་ལམ་འདེབས་བཞིན་ང་ཚོར་དེ་དུས་ངས་ཁྲོམ་གཞུང་དེ་གའི་གྲོགས་པོ་ཆུང་ཆུང་དེ་ཚོ་ལ་ཟས་རིགས་དང་གྱོན་པ། སྡོད་ཁང་དང་སྨན་ཁང་ད་དུང་བྱམས་ཀྱིས་བསྐྱང་ཐུབ་པ་བྱ་རྒྱུ་ཡིན་ཞེས་བཤད་བྱུང་། ངོ་མ་བྱིས་པ་ཞིག་གི་ངོས་ནས་རང་ཉིད་ལ་གང་ཡང་མེད་ཀྱང་གཞན་དང་མཉམ་སྤྱོད་བྱ་བསམ་པའི་བསམ་བློ་ཞིག་ཡོད་དུས་ཁྱེད་ཚོ་མི་ཆེན་ཚོར་ཆ་རྐྱེན་ཕུན་སུམ་ཚོགས་པོ་ཡོད་རུང་གཞན་དང་མཉམ་སྤྱོད་བྱེད་བསམ་པའི་བསམ་བློ་མེད་པར་འདོད་རྔམ་ཆེན་པོ་དེ་འདྲ་ཡིན་དགོས་པའི་རྒྱུ་མཚན་ག་རེ་ཡིན་ནམ། ངས་ང་དང་ན་མཉམ་པའི་བྱིས་པ་དེ་ཚོ་བརྗེད་ཐབས་མི་འདུག ཁོང་ཚོ་སྐྱེས་པ་ནས་ང་ཚོ་དང་འདྲ་མཉམ་རེད་མི་འདུག ང་ཡང་གཅིག་བྱས་ན་(里约热内卢)(Rio De Janeiro)རུ་ཚ་དྲོད་ཀྱིས་མནར་བའི་དབུལ་ཕོངས་ཁྱིམ་ཚང་གི་བུ་ཕྲུག་ཅིག་ཡིན་སྲིད་ལ་བཀྲེས་ལྟོགས་ཀྱིས་མནར་བའི་(索马里)(Somalia)ཡི་བྱིས་པ་ཞིག་ཀྱང་ཡིན་སྲིད། ཡང་མིན་ན་དབུས་ཤར་ས་ཁུལ་གྱི་དམག་འཁྲུག་སྐབས་ཀྱི་གླུད་རྫས་ཞིག་དང་རྒྱ་གར་གྱི་སློང་མོ་བ་ཞིག་ཀྱང་ཡིན་སྲིད། ང་བྱིས་པ་ཞིག་ཡིན། ཡིན་ཡང་ངའི་བསམ་པར་གལ་ཏེ་ང་ཚོས་དམག་འཁྲུག་གི་དོན་དུ་བཏང་བའི་དངུལ་ལོར་དེ་དག་གིས་དབུལ་སྐྱོབ་དང་ཁོར་ཡུག་གནད་དོན་རྟོག་ཞིབ་ལ་བཏང་ཡོད་ན་ད་ལྟའི་སའི་གོ་ལ་དེ་ཕལ་ཆེར་མཛེས་སྡུག་ལྡན་པའི་ས་ཆ་ཞིག་ཡིན་ངེས་རེད།
སློབ་གྲྭ་དང་བུ་བཅོལ་ཁང་སོགས་ལ་ཁྱེད་ཚོས་ང་ཚོར་མི་བཟང་པོ་ཞིག་བྱ་དགོས་པ་དང་ཕན་ཚུན་འཆམ་མཐུན་དང་འཁྲུག་རྩོད་མི་བྱེད་པ་བཟོད་སྒོམ་བྱེད་དགོས་པ་གཞན་ལ་མཐོང་ཆུང་བྱ་རྒྱུ་མེད་པ་རང་ཉིད་ལ་ཡོད་པའི་དངོས་པོ་གཞན་དང་མཉམ་སྤྱོད་བྱ་བའི་སེམས་པ་ཡོད་དགོས་པ་སྒེར་སེམས་ཅན་གྱི་བུ་ཕྲུག་ཅིག་བྱ་རྒྱུ་མེད་པ་སོགས་སློབ་གསོ་གཏོང་དང་བཏང་མོད། འོ་ན་ཁྱེད་ཚོས་ང་ཚོར་བྱ་མི་ཆོག་ཟེར་བའི་ལས་ཀ་དེ་དག་ཚང་མ་ཁྱེད་ཚོས་བྱེད་དགོས་དོན་ག་རེ་ཡིན་ནམ།
ཁྱེད་རང་ཚོ་ཚོགས་འདུ་འདི་ལ་ཡོང་དགོས་པའི་དགོས་དོན་མ་བརྗེད་པ་བྱ་དགོས་ལ་སུ་ཡི་ཆེད་དུ་ཡོང་མིན་མ་བརྗེད་རོགས། ང་ཚོ་ཁྱེད་ཚོའི་བུ་ཕྲུག་རེད། ཁྱེད་ཚོས་ང་ཚོ་འཛམ་གླིང་གི་ཁོར་ཡུག་གང་འདྲ་ཞིག་ནང་འཚར་ལོངས་ཡོང་མིན་ལ་ཐག་གཅོད་བྱེད་བཞིན་ཡོད།
ཕ་མས་བུ་ཕྲུག་ཚོར་དཀའ་ངལ་འཕྲད་དུས་སེམས་གསོ་བྱེད་སྐབས་སྣང་དག་ཡོད་མ་རེད། ང་ཚོས་ནུས་ཤུགས་ཡོད་དགུས་འབད་བརྩོན་བྱ་ཆོག་པ་རེད་ཚང་མ་ཡག་རུ་འགྲོ་ངེས་རེད་གང་ཡིན་ཟེར་ན་འདི་ནི་འཛམ་གླིང་གི་དུས་མཇུག་ལ་སླེབས་པ་ནི་མ་རེད་ཅེས་བཤད་སྲིད། ཡིན་ཡང་ངའི་བསམ་པར་ད་ཆའི་དུས་ལ་ཁྱེད་ཚོས་ང་ཚོར་སྐད་ཆ་དེ་ལྟར་བཤད་ཐབས་ཡོད་མ་རེད། ཁྱེད་ཚོས་ང་ཚོ་བུ་ཕྲུག་ཚོ་ངོ་མ་གལ་ཆེ་སའི་གནས་སུ་བཞག་ཡོད་དམ། ངའི་ཨ་ཕས་ང་ལ་རང་གི་འགྲུབ་པའི་བྱ་བ་ལས་རང་ཉིད་མི་གང་འདྲ་ཞིག་ཡིན་མིན་མཚོན་པ་ལས་བཤད་པའི་སྐད་ཆ་དེས་རང་ཉིད་མཚོན་ཐབས་མེད་ཅེས་གསུངས་མྱོང་། ད་ཆ་ཁྱེད་ཚོས་ལས་པའི་བྱ་བ་དེ་དག་ལ་བསམ་བློ་གཏོང་དུས་ང་མཚན་མོ་ངུ་ཤོར་ཡོང་གི་འདུག ཁྱེད་ཚོ་མི་རྒན་ཚོས་ཁ་ནས་སོ་སོའི་བུ་ཕྲུག་ཚོར་དགའ་པོ་ཡོད་ཅེས་བཤད་ཀྱང་དོན་དངོས་ཐོག་ང་ཚོར་མ་འོངས་པ་མེད་པ་བཟོ་དགོས་དོན་ག་རེ་ཡིན་ནམ། ངས་ཁྱེད་ཚོར་ཞུ་བ་འཐེན་ཆོག་ཁ་བཤད་ལག་བསྟར་དང་ཤེས་པ་དང་ཉམས་ལེན་མཐུན་པ་བྱ་རོགས། བཀའ་དྲིན་ཆེ།།
མཇུག་གཏམ་ང་རང་གིས་གཏམ་བཤད་དེ་སྒྱུར་དགོས་དོན་ནི་ང་ཚོ་ཚང་མས་ཁོར་ཡུག་ལ་སྲུང་སྐྱོབ་ཡག་པོ་ཐུབ་པའི་རེ་སྐུལ་ཞུ་བྱེད་ཙམ་ཡིན།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/recommend/24874.html